ރޭޕުކޮށްގެން ލިބޭ ދަރިވެއްޓުން | ފަހުގެ މައްސަލަތައް | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ފަހުގެ މައްސަލަތައް ރޭޕުކޮށްގެން ލިބޭ ދަރިވެއްޓުން\nޝައިޚް ޤަރަޟާވީ ދެއްވާފައިވާ ޖަވާބުގެ މުހިއްމު ނުކުތާތަކަކީ:\n1-ގަދަކަމުން ރޭޕްކުރެވޭ އަންހެނަކަށް ފާފައެއް ނެތެވެ. އެހެނީ އޭނާއަކީ މަޖްބޫރުކުރެވިފައިވާ މީހެކެވެ. ޝިރުކުކުރުމަކީ ޒިނޭކުރުމަށް ވުރެ ބޮޑު ފާފައެކެވެ. އެކަމަކު ބަޔަކު މީހުން ބިރުދައްކައި މަޖްބޫރުކުރީމާ، އޭނާގެ ފުރާނަ ސަލާމަތްކުރުމަށްޓަކާ، ހިތުގައި އީމާންކަން ބާއްވައިގެން ހުރެ، ޝިރުކުކުރިކަމަށް ހެދުނަސް ފާފަވެރިއެއް ނުވެއެވެ. މާތް ﷲ ވަޙީކުރައްވާފައިވަނީ:\nمَنْ كَفَرَ بِاللَّهِ مِنْ بَعْدِ إِيمَانِهِ إِلاَّ مَنْ أُكْرِهَ وَقَلْبُهُ مُطْمَئِنٌّ بِالإِيمَانِ\nއާޔަތުގެ ތަފްސީރީމާނަ: ''ދޮގުހަދަނީ، އީމާންވުމަށް ފަހު ކުފުރުގެ ބަސް ކިޔައި މުރުތައްދުވާ މީހުންނެވެ. ފަހެ އެމީހުންގެ މައްޗަށް ﷲ ގެ ޙަޟްރަތުން ގަދަވެގެންވާ ކޯފާ ހުއްޓެވެ. ނަމަވެސް އީމާންވުމަށް ފަހު، މަޖްބޫރުވެގެންވާ މީހާ ފުރާނައަށް ބިރުން، އޭނާގެ އީމާންކަމާ މެދު ހިތްހަމަޖެހިގެންވާ ހާލު، ކުފުރުގެ ބަސް ބުނުން މިއިން އިސްތިސްނާވެއެވެ.'' (އައްނަޙްލު: 106)\nއަދި ކީރިތި ރަސޫލު -ޞައްލަﷲ ޢަލައިހި ވަސައްލަމަ- ޙަދީޘްކުރައްވާފައިވަނީ، އެކަލޭގެފާނުގެ އުއްމުތުގެ މީހުންނަށް، އޮޅިގެން ކުރެވޭ ކަންތަކާއި، ހަނދާންނެތި ކުރެވޭ ކަންތަކާއި، މަޖްބޫރުކުރެވޭ ކަންތަކަށް ޢަޛާބު ނުދެއްވާނެކަމަށެވެ.\nރޭޕުކުރެވޭ އަންހެނާ، އޭނާއަށް އެ ކުރިމަތިވި ބޮޑު މުޞީބާތަށް ކެތްކުރުމަކީ، އޭނާއަށް ދަރުމަލިބޭނެ ކަމެއްކަން ކަށަވަރެވެ. އެހެނީ މުސްލިމަކަށް ދުނިޔޭގައި ކުރިމަތިވާ ކޮންމެ މުޞީބާތަކާއި ކޮންމެ ބަލިކަމަކާއި ކޮންމެ ހިތާމައަކާއި، އަދި އެންމެ ކުޑަވެގެން ގޮސް ފަޔަށް ހެރޭ ކައްޓަކީ ވެސް، އެކަމުގެ ސަބަބުން އޭނާގެ ފާފަ ފުހެވޭ ކަމެއްކަމަށް، ކީރިތި ރަސޫލު ޞައްލަﷲ ޢަލައިހި ވަސައްލަމަ- ކުރައްވާފައިވާ ޞައްޙަ ޙަދީޘެއްގައި ވެއެވެ.\n2- މިފަދަ ހާދިސާތަކާ ކުރިމަތިވެގެން، ކެކުޅުމާއި ވޭނުގައި އުޅެމުންދާ މުސްލިމް އަންހެނުނަށް، ލުޔެއް ހޯދައިދީ، އެހީތެރިވުމުގެ ގޮތުން، އެމީހުންނާ ކައިވެނިކުރުމަކީ ޒުވާން މުސްލިމް ފިރިހެނުންގެ ކިބައިން އެދެވިގެންވާ ކަމެކެވެ.\n3- ދަރިންވެއްޓުމުގެ އަސްލަކީ، ރަޙިމުގައި މަނިތިކި އަށަގަނެ އިންސާނެއް އުފެދެން ފެއްޓުމަށް ފަހު، އެ ވައްޓާލުން ޙަރާމްވުމެވެ. މަނާވުމެވެ. މިއީ ޒިނޭކޮށްގެން ލިބޭ ދަރިއަކަށް ވިޔަސް ވެހެވެ. ޣާމިދިއްޔާ ޒިނޭކޮށްފައި އަމިއްލައަށް އެކަމަށް އިޢްތިރާފުވެ، ރަޖަމްކުރުވަން އައުމުން، އޭނާގެ ބަނޑުގައި އޮތް ދަރިފުޅު ވިހަންދެން، އަނބުރާ ދިއުމަށް ރަސޫލު -ޞައްލަﷲ ޢަލައިހި ވަސައްލަމަ- އެންގެވިއެވެ. އަދި ފަހުން ކިރުވީއްލެންދެން ފޮނުއްވިއެވެ.\n4- މާބަނޑަށް ފުރަތަމަ ސާޅީސްދުވަސް ވުމުގެ ކުރިން ދަރިވެއްޓުން ހުއްދަކަމަށް ދެކޭ ބައެއް ފިޤުހުވެރިން ތިއްބެވިއެވެ. އަދި ބައެއް ބޭކަލުން، ރޫޙު އެޅުއްވުމާ ޖެހެންދެން ވެސް ހުއްދަކުރައްވައެވެ. ނަމަވެސް ސަތޭކަވިހި ދުވަސްވުމަށް ފަހު، މައިމީހާގެ ޙަޔާތަށް ނުރައްކާވުން ފިޔަވާ އެހެން އެއްވެސް ސަބަބަކަށްޓަކައި، ދަރިވެއްޓުން ހުއްދަ ކަމަށް އެއްވެސް ޢިލްމުވެރިއަކު ބުނެފައިނެތެވެ.\nދެން ރޭޕުކުރުމުން ލިބޭ ދަރިންވެއްޓުމަށް ބަލާއިރު، ދަރިވައްޓަން ޖެހިއްޖެނަމަ، ފުރަތަމަ ސާޅީސް ދުވަހުގެ ކުރިން ވެއްޓުން އައުލާކަން ބޮޑެވެ. އަދި ހުއްދަވުމާ ބޮޑަށް ގާތްވެއެވެ.\n5- ޝައްކެއްވެސް ނެތް ގޮތުގައި، ކާފިރު ފާޖިރަކު، މުސްލިމް އަންހެނެއް ރޭޕުކޮށްގެން ދަރިއެއް ލިބި، އޭނާ އެ ކުއްޖާ ވިހަން ނުރުހި، އެކަމުން ސަލާމަތްވާން ބޭނުންވުމަކީ، ދަރިވެއްޓުމަށް މުފްތީއަކަށް ފަތުވާދެވިދާނެ މަޤްބޫލު ސަބަބެކެވެ. މި ހުއްދައަކީ ޟަރޫރަތަކަށްޓަކައި ދެވޭ ޚާއްޞަ ހުއްދައެކެވެ. ވަކިން ޚާއްޞަކޮށް މާބަނޑުގެ ކުރީކޮޅުގައެވެ.\n6- އަނެއްކޮޅުން، އޭނާ އެކުއްޖާ އުފަންކުރަން ބޭނުންނަމަ، ދަރިފުޅު ވައްޓާނުލާ ބަނޑުގައި ބޭއްވުމުގައި، ޝަރުޢީ މައްސަލައެއް ނެތެވެ. އުފަންވާހާ ދުވަސްވަންދެން ބަނޑުގައި އޮތުމަށް މިންވަރުވެ، އެ ކުއްޖާ އުފަންވެއްޖެނަމަ އެއީ މުސްލިމް ކުއްޖެކެވެ. އެހެނީ ކޮންމެ އާދަމުގެ ދަރިއަކުވެސް އުފަންވަނީ ފިޠުރަތުގެ ސާފުކަންމަތީގައެވެ. ފިޠުރަތުގެ މާނައަކީ ތައުޙީދެވެ. އިސްލާމްކަމެވެ.\nޝައިޚް ޖާދުލް ޙައްޤު ދެއްވާފައިވާ ޖަވާބުގެ ޚުލާޞާއަކީ:\n'ރޭޕުކޮށްގެން ލިބޭ ދަރިއެއްވެސް ރޫޙު އެޅުއްވުމަށް ފަހު ވެއްޓުމަކީ، ޙަރާމްކަމެއްކަމަށް ޢިލްމުވެރިން އިއްތިފާޤުވެލައްވައެވެ. ނަމަވެސް ރޫޙު އެޅުއްވުމުގެ ކުރިން، މިކަމާމެދު ޢިލްމުވެރިންގެ އިޚްތިލާފުވެއެވެ. އަދި މާބަނޑުވާތާ ކުރީކޮޅު މިފަދަ ސަބަބަކަށްޓަކައި ދަރިވެއްޓުމުގެ ޢުޒުރު އަންހެނާއަށް އެބައޮތެވެ. އަދި ޝަރުޢީ ގޮތުން މަޤްބޫލު ސަބަބަކަށްޓަކައި މެނުވީ، ދަރިވެއްޓުން ހުއްދައެއް ނޫނެވެ،'\nއިސްވެދިޔަ ޖަވާބުތަކަށާއި، އަދި އިސްލާމީ ފިޤުހުހެ ޤަވާޢިދުތަކާއި އުޞޫލުތަކަށް ބަލާފައި، މި ހިސާބުން ކަނޑައެޅިދާނެ ކަންތައްތަކެއް އެބަހުއްޓެވެ.\nދަތިކަމާއި އުނދަގޫކަން ނައްތާލައި، ފަސޭހަކޮށްދިނުމަކީ އިސްލާމްދީނުގެ މުހިއްމު މަޤްޞަދެކެވެ. އަދި ޢިއްފަތްތެރި މުސްލިމް އަންހެން ކުއްޖަކު ރޭޕުކުރެވި، އޭނާގެ ޝަރަފާއި އަބުރަށް އަރައިގަތުމަކީ ޝައްކެއްވެސް ނެތް ގޮތުގައި، އަންހެނަކަށް ލިބޭނެ އެންމެ ބޮޑު ދަތިކަމާއި އުނދަގުލެވެ. އެންމެ ބޮޑު ހިތްދަތިކަމާއި ކެކުޅުމެވެ. އަދި މިއީ ބައެއްފަހަރު އެ އަންހެން ކުއްޖާގެ ޢާއިލާއަށް ވެސް -މުޖްތަމަޢުގެ މީހުންގެ ވިސްނުން ހުންނަ ގޮތުން- ހުތުރު ލިބި ބަދުނާމުވެ، އަދި އެ ކުއްޖާ މުޖްތަމަޢުން އެކަހެރިވެ މުސްތަޤްބަލު ގެއްލިދާ ކަމެކެވެ.\nވީމާ އަންހެންކުއްޖާގެ އެއްވެސް ކުށެއް ނެތި، މިފަދަ ދެރައާއި ގެއްލުން ލިބުމަކީ، އެކަމަށް ރިޢާޔަތްކޮށް ބަލަންޖެހޭ ކަމެކެވެ. އަދި އިސްލާމީ ފިޤުހީ ޤަވާޢިދުތަކުގެ ތެރޭގައިވާ، ޟަރޫރަތްތަކާހެދި މަނާކަންތައް ހުއްދަވާ އުޞޫލާއި، ދަތިއުނދަގޫކަން ފިލުވާ އުޞޫލާއި، މަންފާ ލިބިގަތުމަށްވުރެ ގެއްލުން ދުރުކުރުމަށް އިސްކަންދޭ އުޞޫލުފަދަ އުޞޫލުތައް ބޭނުންކޮށްގެން، ރޭޕްކުރެވޭ އަންހެނުންނަށް ލިބޭ ކުދިންވެއްޓުމާ ބެހޭ ޚާއްޞަ ފަތުވާއެއް ނެރެވިދާނެއެވެ.\nއަންހެނަކު ރޭޕުކުރެވިއްޖެނަމަ، ވަރަށް ކުރީކޮޅުވެސް ޑޮކްޓަރީގޮތުން އެކަން ބަލާ، ބަލިވެ އިންތޯ ބެލުމަކީ މިޒަމާނުގައި ދަތިކަމެއް ނޫނެވެ. ވީމާ އެކަން ބެލޭ އެންމެ އަވަހަކަށް ބަލާފައި ސަތޭކަވިހި ދުވަސްވުމުގެ ކުރިން ދަރިވެއްޓުމަކީ ހުއްދަކަމެއްކަމަށް ފަތުވާދެވިދާނެއެވެ.\nނަމަވެސް، މިފަދަ ފަތުވާއަކީ އެންމެންނަށް ޢާއްމުކޮށް ދެވިފައިވާ ފަތުވާއަކަށް ވެގެން ނުވާނެއެވެ. މިފަދަ ފަތުވާއެއް ވާންޖެހޭނީ، ވަކިވަކި ފަރުދުންނަށް، ވަކިވަކި ހާލަތްތަކަށް ބަލާފައި، އަދި މައްސަލައިގެ ތަޙްޤީޤަށް ވެސް ރިޢާޔަތްކުރެވެންޏާ ރިޢާޔަތްކުރުމަށް ފަހު ދެވޭ ފަތުވާއަކަށެވެ. މީގެ ބޭނުމަކީ މި ރުޚްޞާ ނުވަތަ ޚާއްޞަ ހުއްދައިގެ ބޭނުން ވީހާވެސް ހަނިދާއިރާއެއްގައި ހިފުމާއި، ޒިނޭކުރުމަށް ފަހު ބަނޑުބޮޑުވީމާ، ރޭޕުކުރެވުނުކަމަށް ބުނެ ދޮގުހަދައިގެން ފަތުވާ ހޯދައިގެން ހަސްފަތާލުން މިފަދަ ކަމެއް ކުރުވުން ހުއްޓުވުމެވެ.\nރޭޕުކޮށްގެން ލިބޭ ކުއްޖަކު، ސަތޭކަވިހި ދުވަސްވުމުގެ ކުރިން ވެއްޓުން ހުއްދައެވެ. އަދި ބޮޑަށް ރަނގަޅީ ސާޅީސް ދުވަސްކުރިން ވެއްޓުމެވެ. އަދި މިފަދަ ހާލަތެއް މެދުވެރިވާ ކޮންމެ މީހަކުވެސް ޖެހޭނީ، ވަކި ފަތުވާއެއް ފަރުދީގޮތުން ހޯދާށެވެ.\nއައިބެއް ހުރުމުން ދަރިވެއްޓުން


Janet Jacksonge dharifulhuge photo eh dhakkaalaifi | Mihaaru\nޖެނެޓް ޖެކްސަންގެ ދަރިފުޅުގެ ފޮޓޯއެއް ފުރަތަމަ ފަހަރަށް ދައްކާލައިފި\nޖެނެޓް ޖެކްސަން: އޭނާގެ ދަރިފުޅުގެ ފޮޓޯއެއް ވަނީ އިސްޓަގްރާމްގައި ދައްކާލައިފައި.\n17 އެޕްރީލް 2017 - 05:55\nމަޝްހޫރު ލަވަ ކިޔުންތެރިޔާ ޖެނެޓް ޖެކްސަންގެ ވާހަކަތައް އިހަކަށް ދުވަހު މީޑިއާތަކުގެ ފަލަ ސުރުހީތަކަށް އެރީ ފަސް އަހަރުވީ ކައިވެނި ކުއްލިއަކަށް ރޫޅުނު ވާހަކަތާ އެކުގަ އެވެ. އޭރު އެ ކައިވެންޏަށް ލިބުނު ފުރަތަމަ ދަރިފުޅު އީސާ އަލް މަނާ އަށް އެންމެ ތިން މަހެވެ. މައިކަލް ޖެކްސަންގެ ކޮއްކޮ، ޖެނެޓްގެ އުމުރުން 50 އަހަރުގައި ފުރަތަމަ ދަރިފުޅު ވިހެއީ ޖެނުއަރީ މަހުގެ ތިނެއްގަ އެވެ.\nމިހާރު އަނެއްކާ ވެސް ޖެނެޓްގެ ވާހަކަ މިއޮތީ ފަލަ ސުރުހީގަ އެވެ. މި ފަހަރު ދަރިފުޅުގެ ފޮޓޯއެއް ފުރަތަމަ ފަހަރަށް ދައްކައިލުމާ ގުޅިގެންނެވެ. އެތައް ބަޔަކު އެ ދަރިފުޅު ބަލާލުމުގެ ޝައުގުވެރިކަމުގައި ތިއްބައި ދަރިފުޅުގެ ފޮޓޯ ޖެނެޓް ފޭނުންނާ ހިއްސާ ކުރީ އިސްޓަގްރާމްގަ އެވެ.\nފޮޓޯގައި ފެންނަނީ ދަރިފުޅު އުރާލައިގެން ހިނިތުންވުމަކާ އެކު ދަރިފުޅުގެ ނިތްކުރި އަށް ދޮނެއް ދީގެން ހުއްޓަ އެވެ. އެ ފޮޓޯގައި ދަރިފުޅު އާ ފުރި، ލޯ މެރިފައި ވަނިކޮށް ފެނެ އެވެ.\nޖެނެޓް ދަރިފުޅާ އެކު ނަގާފައިވާ ފޮޓޯއެއް.\nއެ ފޮޓޯ އަށް ކޮމެންޓް ކުރި ބައެއް މީހުން ބުނެފައި ވަނީ އީސާ ވައްތަރީ ބައްޕަ ވިސާމްއާ ކަމަށެވެ. ދަރިފުޅުހެ ހަމުގެ ކުލައަށް ބަލާ އިރު ވެސް ގައިގައި ހުރީ ވިސާމް ގައިގައި ހުންނަ ކަހަލަ ދޮން ކުލައެކެވެ.\nގަތަރުގެ ވިޔަފާރިވެރިއެއް ކަމަށްވާ ވިސާމާއި ޖެނެޓްގެ ކައިވެނި ރޫޅުނު ނަމަވެސް، ވިސާމް ބުނީ އޭނާ އަދިވެސް ޖެނެޓް ދެކެ ވަރަށް ލޯބިވާ ކަމަށާއި އަބަދުވެސް ދެ މީހުންގެ މެދުގައި ގާތް ގުޅުމެއް އޮންނާނެ ކަމަށެވެ.


Mi Season Ah Fahu City Dhookollan Aguero Nimmaifi - Vaguthu\n2 ހަފްތާ ކުރިން ( މާޗް 30, 2021 )\nމި ސީޒަނަށްފަހު އިނގިރޭސި ކުލަބް މެންޗެސްޓަރ ސިޓީ ދޫކޮށްލަން އެ ކުލަބަށް ގިނަ ކާމިޔާބީތަކެއް ހޯދައިދިން ކުޅުންތެރިޔާ ސާޖިއޯ އަގުއެރޯ ނިންމައިފިއެވެ.\nދިހަ އަހަރަށްފަހު އުމުރުން 32 އަހަރުގެ ފޯވާޑް ސިޓީ ދޫކޮށްލަން ނިންމާފައިވާއިރު، އޭނާއާއެކު ސިޓީގައި ހަދާފައިވާ އެއްބަސްވުން މި ސީޒަނަށްފަހު ހަމަވާނެ އެވެ. އަގުއޭރޯ އެއްބަސްވުން އާނުކުރާނެ ކަން ހާމަކޮށްފައިވަނީ ހޯމަދުވަހު އެވެ. ކުލަބު ދޫކޮށްލަން ބޭނުންވި ސަބަބެއް އޭނާ ހާމަނުކުރި ނަމަވެސް ފަހަކަށް އައިސް އަނިޔާގެ މައްސަލަ ބޮޑުވެ އޭނާއަށް ރަނގަޅަށް ނުކުޅެވެއެވެ.\nސިޓީގެ އިސް އޮފިޝަލުން ވަނީ އަގުއެރޯ އެ ކުލަބަށް ކޮށްދިން ކަންކަން އަގުވަޒަންކޮށް އޭނާގެ ހަނދާނުގައި މޮނިއުމަންޓެއް ބަހައްޓަން ނިންމާފައެވެ. މީގެކުރިން ޑޭވިޑް ސިލްވާ އާއި ވިންސެންޓް ކޮމްޕެނީގެ މޮނިއުމަންޓެއް އެ ކުލަބުން ވަނީ ބަހައްޓާފައެވެ.\nސިޓީގެ ލެޖެންޑެއްގެ ގޮތުގައި ގިނަބަޔަކު ގަބޫލުކުރާ އަގުއެރޯ ވަނީ އެ ކުލަބަށް ގިނަ ކާމިޔާބީތަކެއް ހޯދައިދީފައެވެ. އެ ކުލަބުން ނެރުނު ބަޔާނެއްގަައި ބުނީ ސިޓީގައި އަގުއެރޯ ހޭދަކުރި ދުވަސްތަކުގައި އޭނާ ކޮށްދިން ހިދުމަތްތައް އަގު ނުކުރެވޭނެ ކަމަށެވެ.\nމީޑިއާ ރިޕޯޓުތައް ބުނާގޮތުން އަގުއެރޯ ހޯދުމަށް ބާސެލޯނާއިން މަސައްކަތްކުރެއެވެ. އެއީ މެސީގެ ބަދަލުގައި ގެންނަ ކުޅުންތެރިއެއްގެ ގޮތުގައި ވާހަކަދެކެވެމުން އަންނައިރު، މެސީ އެ ކުލަބުގައި މަޑުކުރާ ނަމަ އަގުއެރޯ ނުގެންނާާނެ ކަމަށް ވާހަކަދެކެވެއެވެ.\nމެންޗެސްޓަރ ސިޓީއަށް 2011 ވަނަ އަހަރު ގުޅުނު އަގުއެރޯ ވަނީ ސިޓީއަށް ހަތަރު ފަހަރު ޕްރިމިއަރ ލީގު ކާމިޔާބުކޮށްދީފައެެ. އަދި އެ ކުލަބުގައި ހޭދަކުރި މުއްދަތުގައި އެ ކުލަބަށް 384 މެޗު ކުޅެދީ 257 ލަނޑު ޖަހައިދީފައެވެ.\nމާޗް 30, 2021 17:27\nމިފަހަރު5ވަނަ ފަހަރަށް ޕްރެމިއަރލީގް އަގުއެރޯއަށް ލިބޭނެ... ޕީއެލް ދޫކޮށް އަގުއެރޯދާތީ ލިވަރޕޫލް ސަޕޯޓަރެއްގެ ހައިސިއްޔަތުން ދެރަވޭ.. ޙަޤީޤަތުގައިވެސް ވަރަށް މޮޅު ހަލުވި ފޯވާޑެއް އަގްއެރޯއަކީ..


މީގެ ނުވަ އަހަރު ފަހުން 268 މިލިއަން ކުޑަ ކުދިން ތިބޭނީ އުމުރަށް ވުރެ ފަލަކޮށް – Dhuvas Online\nމީގެ ނުވަ އަހަރު ފަހުން 268 މިލިއަން ކުޑަ ކުދިން ތިބޭނީ އުމުރަށް ވުރެ ފަލަކޮށް ކަމަށް ދިރާސާތަކުން ދައްކާ --\nމީގެ ނުވަ އަހަރު ފަހުން 268 މިލިއަން ކުޑަ ކުދިން ތިބޭނީ އުމުރަށް ވުރެ ފަލަކޮށް\nމީގެ ކުރީގައި ހެދި ދިރާސާތަކާއި މިހާރުގެ ދިރާސާތަކަށް މާބޮޑު ބަދަލެއް އައިސްފަ ނުވާތީ 2025 ވަަ އަހަރު އަންނަ އިރު ދުނިޔޭގައި 268 މިލިއަން ކުޑަކުދިން ތިބޭނީ އުމުރަށްވުރެ ފަލަކޮށް ކަމަށް ދިރާސާ އަކުން ދައްކައިފި އެވެ.\nވޯލްޑް އޮބޭސިޓީ ފެޑަރޭޝަނުން ކުރި ދިރާސާއެއްގެ ނަތީޖާގައި ބުނެފައިވަނީ އެއް އަހަރުން އަނެއް އަހަރަށް ކުދިން ފަލަވެ ބަރުވާ މިންވަރު އަންނަނީ ހީނުކުރާ ވަރަށް އިތުރުވަމުން ކަމަށެވެ. އެގޮތުން 2025 ވަނަ އަހަރު އަންނަ އިރު އުމުރަށްވުރެ ފަލަ ކުދިން އެންމެ ގިނަވާނީ އުމުރުން ފަސް އަހަރާއި 17 އަހަރާއި ދެމެދުގައި އެވެ.\nމި ފަހަރުގެ ދިރާސާގައި ބަލާފައިވަނީ 2000 ވަނަ އަހަރުން ފެށިގެން 2013 ވަނަ އަހަރަުގެ ނިޔަލަށް ކުޑަކުދިންގެ ހަށިގަނޑަށް އައިސްފައިވާ ބަދަލުތަކަށެވެ.\nމި ދިރާސާ ހެދި ފަރާތްތަކުން އެންމެ ފަހުން ކުޑަކުދިންގެ ބަރުދަނަށް އަންނަމުންދާ ބަދަލު ދެނެގަންނަން ދިރާސާކޮށްފައިވަނީ 2010 ވަނަ އަހަރު އެވެ. އޭރު މި އުމުރު ފުރާގެ ކުދިންގެ ތެރެއިން 219 މިލިއަން ކުޑަކުދިން ތިބެނީ އުމުރަށް ވުރެ ފަލަކޮށް ކަމަށް ނަތީޖާއިން ދެއްކި އެވެ.\nދުނިޔޭގެ ސިއްހަތު ޖަމިއްޔާ (ޑަބްލިއުއެޗްއޯ) އަށް ދިރާސާގެ ނަތީޖާ ހުށަހެޅުމުން އެ ޖަމިއްޔާއިން ވަނީ 2025 ވަނަ އަހަރު އަންނަން ވާއިރަށް އަންދާޒާ ކޮށްފައިވާ އަދަދަށް ކުޑަކުދިން ފަލަ ނުވާނެ ގޮތް ހެދުމަށް ގައުމުތަކާއި އެކު މަސައްކަތް ކުރާނެ ކަމަށް ބުނެފައި އެވެ. ނަމަވެސް އެ ޖަމިއްޔާއިން ކުރި މަސައްކަތުން ބަދަލެއް އައިސްފައި ނުވާތީ އެ ފެޑަރޭޝަނުން ކުރި ދިރާސާގެ އަލީގައި 2025 ވަނަ އަހަރު ކުޑަކުދިން ފަލަވާނެ ކަމަށް ލަފާކޮށްފައިވާ ވަރަށް އެ އަދަދު މަތިވާނެ ކަމަށް ބުނެ އެވެ.\nދިރާސާއިން ދައްކާގޮތުގައި 2025 ވަނަ އަހަރު ކުޑަކުދިންނަށް ޖެހޭ ބަލިތައްވެސް އިތުރުވާނެ އެވެ. އެގޮތުން ހަތަރު މިލިއަން ކުދިންނަށް ހަކުރު ބަލީގެ ވައްތަރެއް ކަމަށްވާ ޓައިޕް ޓޫ، 27 މިލިއަން ކުދިންނަށް ލޭމައްޗަށް ދިއުން ފަދަ ކަންކަން ދިމާވާނެކަމަށް ލަފާކޮށްފައިވާއިރު 38 މިލިއަން ކުދިންގެ ފުރަ މޭގައި ފެޓް އުފެދޭވަރު އިތުރުވަމުން ދާނެ ކަމަށް ލަފާ ކުރެ އެވެ.\nމި ދިރާސާއަށް ފަހު އެ ފެޑަރޭޝަނުން އަނެއްކާވެސް ވަނީ ކަމާ ބެހޭ ފަރާތްތަކަށް ކުޑަކުދިންގެ ސިއްހަތަށް ސަމާލުކަން ދިނުމަށް ކުރިޔަށް ގެންދެވޭ ހަރަކާތްތައް އިތުރު ކުރުމަށް ގައުމުތަކަށް ބާރު އެޅުމަށް އެދިފައި އެވެ.


އއ. ރަސްދޫ ފަޅުތެރޭގައި އޮންނަ މަޑިވަރު ފިނޮޅުއއ. ރަސްދޫ ފަޅުތެރޭގައި އޮންނަ މަޑިވަރު ފިނޮޅުން ވެލި ނަގާތީ އެކަމާ ދެކޮޅަށް ބަޔަކު މުޒާހަރާ ކުރަނީ މަޑިވަރު ފިނޮޅުން ވެލި ނަގައިގެން ހިއްކާފައިވާ ސަރަހައްދެއް\nއއ. ރަސްދޫ ފަޅުތެރޭގައި އޮންނަ މަޑިވަރު ފަޅުން ވެލި ނަގަމުންދާތީ އެ ފަޅުގައިވާ ގުދުރަތީ ދިރުންތަކަށް ބޮޑެތި ގެއްލުން ލިބެމުންދާ ކަމަށް ކަމަށް ބުނެ އެ އަތޮޅު ކައުންސިލުން ކަންބޮޑުވުން ފާޅުކޮށްފި އެވެ.\nމަޑިވަރު ފަޅުން ވެލި ނަގަނީ ރާއްޖޭގައި އެންމެ ފުޅާކޮށް ޓޫރިޒަމްގެ ވިޔަފާރި ކުރާ ކުރައުން ކޮމްޕެނީން ހިންގާ ވެލިގަނޑު ރިސޯޓު ގިރުން ހުއްޓުވުމަށާއި ކައިރި އޮންނަ ވެލިފިނޮޅު ތަރައްގީ ކުރާށެވެ.\nމި މައްސަލައާ ގުޅިގެން އަތޮޅު ކައުންސިލުން ނެރެފައިވާ ގަރާރެއްގައި ބުނެފައިވަނީ މެޝިނަރީ ބޭނުން ކޮށްގެން މަޑިވަރު ފަޅުން ގިނަ އަދަދަކަށް ވެލި ނެގުމާއި، މަޑިވަރުފަޅުން ބައެއް ހިއްކަމުން ދާތީ އެކަމުގެ ޝަކުވާ ގިނަ ރައްޔިތުންގެ ފަރާތުންނާއި ރަސްދޫ ކައުންސިލާއި ތޮއްޑޫ ދާއިރާ ހިމެނޭ ރަށްތަކުގެ ގެސްޓްހައުސްތައް ހިންގާ ފަރާތްތަކުން ކުރާ ކަމަށެވެ.\nމީގެ ކުރިން ޒަަރޫރީ އެކިއެކި ބޭނުންތަކަށާއި ވިޔަފާރި އުސޫލުން ގިނަ އަދަދަކަށް މަޑިވަރު ފަޅު ތެރެއިން ވެލި ނެގުމުގެ ސަބަބުން އެ ފަޅު ތެރޭގައި ހުރި ފިނޮޅުތައް ގިރައި، ގުދުރަތީ ގޮތުން ބޮޑެތި ގެއްލުންތަކެއް ލިބެމުންދާ ކަން ވެސް ފާހަގަކޮށްފައިވެ އެވެ.\nމަޑިވަރު ފަޅުން ވެލި ނަގަމުންދާ މައްސަލަ ބޮޑުވެ، ވެލި ނެގުމަށް އެހެން ސަރަހައްދެއް ކަނޑައަޅައި ދިނުމަށް އޮކްޓޫބަރު 30، 2019 ގައި ރަސްދޫ ކައުންސިލުން އީޕީއޭއަށް ހުށަހަޅާފައިވެ އެވެ. އެ ހުށަހެޅުމާ ގުޅިގެން ނޮވެމްބަރު 5، 2019 ގައި އީޕީއޭ އިން ވަނީ ވެލި ނަގަން އެހެން ސަރަހައްދެއް ކަނޑައަޅާފަ އެވެ. ނަމަވެސް އެ ސަރަހައްދުގެ މައުލޫމާތު އއ. އަތޮޅު ކައުންސިލްގެ ގަރާރުގައި ހާމަކޮށްފައެއް ނުވެ އެވެ.\nމަޑިވަރު ފަޅުން ވެލި ނަގަމުންދާއިރު އެ ފަޅުގެ ބޮޑު ބަޔަކީ މީގެ އަހަރުތަކެއް ކުރިން އީޕީއޭ އިން ހިމާޔަތްކޮށްފައިވާ ސަރަހައްދެކެވެ.\nއެކަމަކު ފަޅުގެ އެއްކޮޅުން ވެލި ނަގަމުންދާތީ ފަޅުތެރޭގައި ހުރި ކުދި ފިނޮޅުތައް ނެތި ދިއުމުގެ ބިރާ ކުރިމަތިވެފައި ވެއެވެ. އަދި އެ ފަޅާ ގުޅިފައި ހުރި ސްނޯކަލް ކުރަން ހާއްސަ ތަންތަނާއި އަދި ފަރާ ކައިރީގައި ހުރި ޑައިވިން ސްޕޮޓްތަކަށް ކިސަޑު އެޅި އެ ތަންތަނަށް ބޮޑެތި ގެއްލުންތަކެއް ލިބި ގުދުރަތީ ދިރުންތައް ނެތެމުން ދާ ކަމަށް ބުނެ އިހްތިޖާޖު ވެސް ކުރެ އެވެ.\nއިހްތިޖާޖު ތަކާ ގުޅިގެން މަޑިވަރު ފަޅުން ވެލި ނެގުން މިހާރު ވަނީ ވަގުތީ ގޮތުން ހުއްޓުވާފަ އެވެ. ނަމަވެސް ވެލި ނެގުން ދާއިމީކޮށް ހުއްޓުވާ މައްސަލައަށް ދާއިމީ ހައްލެއް ހޯދައިދިނުމަށް ރައްޔިތުންގެ ފަރާތުން އއ. އަތޮޅު ކައުންސިލްގެ ގަރާރުގައި ސަރުކާރަށް ގޮވާލާފައިވެ އެވެ.


Farudhee zinma adhaa kurevenee kihaa varakah? Lockdown ge veyn ehaa avahah handhaan nethunee? - One Online\nފަރުދީ ޒިންމާ އަދާކުރެވެނީ ކިހާވަރަކަށްތަ؟ ލޮކްޑައުންގެ ވޭން އެހާ އަވަހަށް ހަނދާން ނެތުނީތަ؟\n"ނުރައްކާތެރި ކޮވިޑް 19 އަށް ރާއްޖެއިން 133 މީހަކު ފައްސިވެއްޖެ." "ރާއްޖެއިން ކޮންމެ ދުވަހަކު ކޮވިޑަށް ފައްސިވާ މީހުންގެ އަދަދު 100 މަތީގައި އުޅޭތާ ހަފްތާއެއް."، "ކޮވިޑުގައި އިތުރު މީހަކު މަރުވެއްޖެ."، މިއީ މި ވޭތުވެދިޔަ ދެތިން ހަފްތާއެއް ދުވަހު އަޅުގަނޑުމެންނަށް ހަބަރުތަކުގެ ފަލަ ސުުރުހީތަކުން ފެންނަމުންދާ ހަބަރުތަކެވެ. ރާއްޖޭގައި ކޯވިޑް 19 ވަރަށް ހަލުވިކަމާއިއެކު ފެތުރެމުންދާ ވާހަކައެވެ. ދުވަހަކަށްވުރެ ދުވަހެއް ނުރައްކާ ބޮޑުވަމުންދާ ވާހަކައެވެ. ކޮވިޑަށް ފަރުވާ ދިނުމަށް ގާއިމުކޮށްފައިވާ ކަރަންޓީނު ފެސިލިޓީތަކާއި ފަރުވާދޭ މަރުކަޒުތައް ފުރެމުންދާ ވާހަކައެވެ. ދުވާލެއްގެ މައްޗަށް ބަލިޖެހޭ މީހުންގެ އަދަދު މަދު ނުވާނަމަ އެންމެންނަށް ފަރުވާ ނުދެވިދާނެ ވާހަކައެވެ. ހާލަތު ބަދަލުނުވެއްޖެނަމަ ދެވަނަ ލޮކްޑައުން އަކަށް ދާން ޖެހިދާނެ ކަމަށް ޑޮކްޓަރުން ދަނީ ބުނަމުންނެވެ. ހެލްތު ޕްރޮޓެކްޝަން އެޖެންސީ އާއި ޑޮކްޓަރުންނާއި 24 ގަޑިއިރު އެ ދައްކަނީ އެއް ވާހަކައެކެވެ. ރައްޔިތުން ކިބައިން އެދެނީ އެންމެ ކަމަކަށެވެ. އެއީ ފަރުދީ ޒިންމާ އަދާކުރުމަށެވެ. ޒަރޫރީ ބޭނުމެއް ޖެހިގެން ނޫނީ ބޭރަށް ނުދިއުމަށެވެ. އެހެންނަމަވެސް ބައެއް މީހުންނަށް އެވާހަކަތައް އިވޭކަމާ މެދު ޝައްކެވެ. ބައެއް ފަހަރު ހީވަނީ ބާރު ލާފައި އެންމެން ބޭރަށް ދާށޭ ކިޔާ ހެންނެވެ. ވިސްނުމެއް ފިކުރެއް ނެތި އެކުވެރިންނާއި އެކު ކޮފީތަކަށް ވެސް ދަނީއެވެ. ގައިދުރުކުރުމެއް ރައްކާތެރިކަމުގެ ފިޔަވަޅެއް އެޅުމެއް ނެތި އެއްވުންތައްވެސް ބާއްވަނީއެވެ. ފަރުދީ ޒިންމާއޭ ކިޔަންވެސް ގިނަ ދިވެހިން ވަނީ ނުކުޅެދިފައެވެ.\nމީގެ ދެތީން މަހެއްހާ ދުވަސްކުރިން މުޅި ރާއްޖެ ލޮކްޑައުން ކުރުމުން އަޅުގަނޑުމެން އުޅެން ޖެހުނު ދަތި ދުވަސްތައް މަތިން އެހާ އަވަހަށް ހަނދާން ނެތުނީތޯއެވެ؟ ހަނދާން ނެތް ނަމަ ހަނދާން ކޮށްލަމާ ހިންގަވާށެވެ. ގެޔަށް ބޭނުންވާ ޒަރޫރީ ތަކެތި ހޯދުމަށް ފިހާރަތަކަށް އޯޑަރު ދީގެން އެ ލިބޭނެ އިރެއްގެ އިންތިޒާރުގައި އެތައް ގަޑިއިރެއް، ބައެއް ފަހަރަށް އެތައް ދުވަހެއް ވާންދެން ތިބެން ޖެހުނު ހަނދާން ނެތުނީތޯއެވެ؟ ގެއިން ކާޑުގެ ބާވަތްތައް ހުސްވެގެން ލައިގެން ކާނެ އެއްޗެއް ނެތި ބަނޑުހައިވެފައި ތިބިއިރު އެކުރުވި އިހްސާސްތައް މަތިންވެސް މިއަދު ހަނދާން ނެތީތޯއެވެ؟ ކުޑަދަރިފުޅު ގޭގައި ގިނަ ދުވަސް ވަންދެން ހުންނަން ޖެހިގެން ފޫހިވެގެން ރޯން ފެށުމުން ހަދާނެ ގޮތެއް ނެތިގެން އެކި ކަންކަން ކޮށްގެން ދަރިފުޅު މަސަލަސް ކުރަން އުޅުނު ގޮތް ހަނދާން ނެތުނީތޯއެވެ؟ ރާއްޖެ ލޮކްޑައުން ކުރުމާ ގުޅިގެން އަމިއްލަ ފަރާތްތަކުގެ ވިޔަފާރިތަކަށް ބުރޫއަރައި ފައިދާ ނުލިބުމުގެ ސަބަބުން އެތައް ހާސް ބައެއްގެ ވަޒީފާ ގެއްލުނުކަން ހަނދާން ނެތުނީތޯއެވެ؟ މުސާރަ ނުލިބި ދެތިން މަސްވެގެން އަތްމަތި ހުސްވެގެން ގޭ ކުލި ނުދެއްކުމުން ގެއިން ނެރެލުމުން މަގުމަތިވެފައިވެސް އެތައް އާއިލާއެއް ތިބެން ޖެހުނުކަން ހަނދާން ނެތުނީތޯއެވެ؟ އެތައް ދުވަހެއް ވާންދެން ގޭތެރޭގައި އެންމެން ތިބޭން ޖެހުމުން އޭގެ ސަބަބުން ދެން ނުކުންނަމުން ދިޔަ ނަފުސާނީ އަދި އިޖުތިމާއީ މައްސަލަތައްވެސް މިހާ އަވަހަށް ހަނދާން ނެތުނީހެއްޔެވެ؟ އެފަދަ ލޮކްޑައުންއެއް ދެމިގެން ގޮސްފި ނަމަ ގައުމު ބަނގުރޫޓުވެދާނެކަން ނޭނގެނީތޯއެވެ؟\nރާއްޖެ ލޮކްޑައުން ކޮށް އެތެރޭގެ ދަތުރުފަތުރުތައްވެސް ހުއްޓާލުމުން ހާލުގައި ޖެހުނީ ހަމައެކަނި މާލޭގައި ދިރިއުޅުނު ރައްޔިތުންނެއް ނޫނެވެ. ރާއްޖެތެރޭ ރަށްރަށުގައި ދިރިއުޅެމުން ދިޔަ ރައްޔިތުންނަށްވެސް ވަރަށް ގިނަ ދަތިތަކާ ކުރިމަތިލާން ޖެހުނެވެ. އެގޮތުން މާލެއިން މުދަލާއި ކާޑުގެ ބާވަތްތައް ހިފައިގެން ރަށްރަށަށް ދަތުރުކުރާ މުދާ އުފުލާ ދޯނިތަކުގެ ދަތުރުތައް މެދުކަނޑާލަން ޖެހުމުުން ބައެއް ރަށްރަށުގެ ފިހާރަތަކުން މުދާ ހުސްވާން ފެށިއެވެ. ކުދި އަދި އާބާދީ މަދު ރަށްތަކަށް ބޭނުންވާ މުދާ ބަލައި ދާން ޖެހުނީ ރަށް ކައިރީގައި އޮތް ބޮޑެތި ރަށްތަކަށެވެ. ލޮކްޑައުން ކުރުމާ ގުޅިގެން އެކަމުގެ އެންމެ ބޮޑު ނޭދެވޭ އަސަރެއް ކުރީ ސުކޫލުތަކުގައި ކިޔަވަމުން އަންނަ ދަރިވަރުންނަށެވެ. ގޭގައި ތިބެގެން އޮންލައިންކޮށް ކިޔެވުން އެކުދިންނަށް ވީ ވަރަށް ބޮޑު ތަކުލީފަކަށެވެ. ފޮނި އުންމީދުތަކާއި އެކު މި ދިރާސީ އަހަރު ނިންމަން ހިތުލައިގެން ތިބި ކުދިން ޖެހުނީ މާޔޫސްވާށެވެ.\nރާއްޖެ ލޮކްޑައުން އަކަށް ދިއުމާއި ގުޅިގެން އަޅުގަނޑުމެންގެ ނަފްސާނީ ސިއްހަތަށް ކުރި ނޭދެވޭ އަސަރުތަކުގެ ވާހަކަތައް ނުކިޔައި ދޫކޮށްލެވޭކަށް ނެތެވެ. ބޭރަށް ނުދެވި ގޭގައި އަބަދު ތިބެން ޖެހުމުން ކަންކަމާއި ވިސްނާއި ފިކުރުކުރުމުގެ ސަބަބުން ޑިޕްރެޝަން ފަދަ ނަފްސާނީ ބަލިތަކުގެ ޝިކާރައަކަށްވީ އަޅުގަނޑުމެންގެ ތެރެއިން ކިތަން މީހުންތޯއެވެ؟ އެ ދެތިން މަހު ހޭދަކުރި ވޭނުން ފުރިގެންވާ ދުވަސްތައް އަލުން އިޔާދަވުމަށް ބޭނުންވަނީތޯއެވެ؟ އެ ހާލުގައި ދެވަނަ ފަހަރަށް ގަނަތެޅެން އެކަކުވެސް ބޭނުމެއް ނުވާނެއެވެ.\nއަޅުގަނޑުމެން އަމިއްލަ ނަފްސާ ކޮށްލަން ޖެހޭ ސުވާލެއް އެބައޮތެވެ. އަޅުގަނޑުމެންނަށް ހަމަ ހަގީގަތުގައި ފަރުދީ ޒިންމާ އެބަ އަދާކުރެވޭ ހެއްޔެވެ؟ ތިޔަބޭފުޅުންނަށް ފަރުދީ ޒިންމާ އަދާކުރެވެނީ ކިހާ މިންވަރަކަށް ތޯއެވެ؟ މާލޭގައި ދިރިއުޅޭ ރައްޔިތުން ހެލްތު ޕްރޮޓެކްޝަން އެޖެންސީ އަށް އޮޅުވާލާފައި ރަށަށް ޗުއްޓީއަށް އާއިލާ ގާތަށް ދިއުމަކީ ފަރުދީ ޒިންމާ އަދާކުރުންތޯއެވެ؟ އެގޮތަށް ކަންތައް ކުރުމުން ނުރައްކަލުގެ ތެރެއަށް އެ ހުށަހެޅިގެން ދަނީ ތިބާ އެކަންޏެއް ނޫނެވެ. ތިބާގެ މުސްކުޅި މައިންބަފައިންނާއި އާއިލާވެސް ނުރައްކަލުގެ ތެރެއަށް ހުށަހެޅިގެން ދެއެވެ. އޮފީސް ނިންމާލާފައި އެކުވެރިންނާއި އެކު ކޮފީތަކަށާއި ކެއުންތަކަށް ދާއިރު ތިބާގެ ސަބަބުން އެތައް ބައެއްގެ ފުރާނައަށް ނުރައްކަލަށް ހުށަހެޅޭ ކަން ހަނދާން ނެތުނީ ހެއްޔެވެ؟\nވިސްނާލަމާ ހިނގާށެވެ. އަޅުގަނޑުމެން ކޮންމެ މީހަކުވެސް އެމީހެއްގެ ބޮލުގައި އެޅިފައިވާ ޒިންމާ އަދާކޮށްފިނަމަ މި ގައުމު ވެއްޓެމުން މިދާ އަނދަވަޅުން ސަލާމަތް ކުރެވިދާނެއެވެ. ބޭރަށް ކިތަންމެ ދާ ހިތްވިޔަސް ކެތްތެރިކަމާއިއެކު ގޭގައި މަޑުކޮށްލަމާ ހިނގާށެވެ. އަހަރެމެންގެ މުސްކުޅި މައިންބަފައިންގެ ހައްގުގައެވެ. ސިއްހީ ދާއިރާގައި ބުރަކޮށް މަސައްކަތް ކުރާ އަޅުގަނޑުމެންގެ ދައްތައިންނާއި ބޭބެމެންގެ ހައްގުގައެވެ. ސުކޫލުގައި ކިޔަވަމުން އަންނަ އަޅުގަނޑުމެންގެ ކޮއްކޮމެންގެ ހައްގުގައެވެ. ހުރިހާ އެންމެން އެއްބަސް ކިޔައި ފަރުދީ ޒިންމާ އަދާކޮށްފިނަމަ މި ހާލަތުން އަވަސް މުސްތަގުބަލެއްގައި އަރައިގަނެވޭނެއެވެ. ކޮންމެހެން މުހިންމު ކަމެއްގައި ނޫނީ ބޭރަށް ނުދާށެވެ. ޒަރޫރީ ބޭނުމެއްގައިވެސް ބޭރަށް ދާނަމަ މާސްކް އަޅަން ހަނދާން ކުރާށެވެ. ގައިދުރުކުރާށެވެ.\nމިހާލަތުގައި މުހިންމީ ގޯސްކޮށްވެފައި ހުރި ކަންކަމުގެ ވާހަކަ ދެއްކުމެއް ނޫނެވެ. ރާއްޖޭގައި ކޮވިޑް ފަތުރަން އެއްވެސް މީހަކު ބޭނުމެއް ނުވާނެ އެވެ. މިއީ އަޅުގަނޑުމެން އެންމެންގެ ގައުމެވެ. އެހެންކަމުން މިއީ ގައުމީ ވިސްނުން އިސްކުރާންވީ ވަގުތެވެ. ގައުމީ ނަޒަރިއްޔާތަކުން ވިސްނާންވީ ވަގުތެވެ. އަޅުގަނޑުމެން ކޮންމެ މީހަކުމެ ވަކި ވަކީން މި ވިސްނުން ކުރިޔަށް ނެރެ، ބަސް އަހައިގެން ގެޔަށް ވަދެއްޖެ ނަމަ ލޮކްޑައުނަކާ ނުލައި، ދެމަހެއްހާ ދުވަސް ތެރޭގައި ވެސް އަދަދުތައް ފަސޭހަކަމާ އެކު ތިިރިޔަށް ޖެއްސޭނެ އެވެ. ކޮވިޑަކީ އެކަހަލަ އެއްޗެއްކަން އަޅުގަނޑުމެން އެންމެނަށްވެސް އެނގެ އެވެ. އަޅުގަނޑުމެންނާ ހަމަޔަށް އަމިއްލަޔަށް އައުމުގެ ބާރެއް އެބައްޔަކަށް ނެތެވެ. ބައްޔާ ބައްދަލުވާން ދާން ޖެހެނީ އަޅުގަނޑުމެން އަމިއްލައަށެވެ. އެހެންކަމުން ކޮވިޑާ ބައްދަލުވުމުގެ ފުރުސަތު ބަންދުކުރަން އަޅުގަނޑުމެން އެންމެން އަތު ގުޅާލައި އެއް ވާނެއްގައި މަސައްކަތްކޮށް ގައުމު ސަލާމަތުގެ އައްސޭރިޔަކަށް ގެންދަމާ ހިންގަވާށެވެ.\nގުޅޭ ޓެގު ސިއްހަތު ހެލްތު ޕްރޮޓެކްޝަން އެޖެންސީ (އެޗްޕީއޭ) މިނިސްޓްރީ އޮފް ހެލްތް ލޮކްޑައުން އެންއީއޯސީ ޑޮކްޓަރުން މަރު އެޗްއީއޯސީ ނަރުހުން\n"މަންކީ ޕޮކްސް" އަކީ ކޮބާ؟


Mulhi Hashigandugai Isthashi Falhaafai Hunna Kujjaage Hithaamaveri Vaahaka - Vaguthu\nމުޅި ހަށިގަނޑުގައި އިސްތަށި ފަޅާފައި ހުންނަ ކުއްޖާގެ ހިތާމަވެރި ވާހަކަ\n5 މަސް ކުރިން ( ފެބުރުއަރީ 8, 2019 )\nއުމުރުން 13 އަަހަރުގެ އިންޑިއާއަށް ނިސްބަތްވާ މި ކުއްޖާއަކީ އެއްވެސް ރަހުމަތްތެރިއެއް ނެތް ކުއްޖެކެވެ. ޖެހިފައިވާ ބަލީގެ ސަބަބުން ގިނަ ކުދިން އޭނާއަށް ކުރަނީ މަލާމާތެވެ. ކިޔަނީ ކިޔާނެ އެއްޗެކެވެ. އޭނާއާ ދިމާލަށް ކުދިން ގޮަވަނީ ރާމާމަކުނޭ ކިޔާފައެވެ. ނަމަވެސް އޭނާ ބޭނުންވަނީ އެ ކުދިންނާއި ރަހުމަތްތެރިވާށެވެ.\nލަލިތް ޕަތިދާރް ނަމަކަށް ކިޔާ އެ ކުއްޖާއަށް ޖެހިފައިވާ ވެއާވުލްފް ސިންޑްރޯމް ބަލީގެ ސަބަަބުން މޫނާއި ހަށިގަނޑުގައި ހުންނަނީ އިސްތަށި ފަޅާފައެވެ. އެހެންކަމުން، އޭނާއާއެކު ކުޅެން ރަހުމަތްތެރިންވެސް ނުދެއެވެ. ނަމަވެސް އޭނާ އުއްމީދު ކުރަނީ އެ ބަލިން ސަލާމަތްވުމަށް އޮޕަރޭޝަން ކުރާށެވެ.\nލަލިތް ބުނިގޮތުގައި، އެ ބަލި ހުއްޓަސް އޭނާގެ ދިރިއުޅުން އުފާވެރިއެވެ. އަދި ބޮޑުވެގެން ބޭނުންވަނީ ފުލުހުންގެ ވަޒީފާއަށް ނުކުންނާށެވެ.\n"ބައެއް ފަހަރު އަހަރެން ހިތައް އަރާ އަހަރެންވެސް އެހެން ކުދިން ހުންނަ ގޮތަށް ހުންނަ ނަމައޭ. އެކަމަކު އަހަރެން މިހާރު މިކަމަށް ހޭނިއްޖެ". ބޭރުގެ ބައެއް މީޑިއާތަަކަށް އޭނާ ދިން އިންޓަވިއުއެއްގައި ބުންޏެވެ.\nލަލިތްގެ މަންމަ ބުނީ، ލަލިތް ވިހެއިއިރުވެސް ހުރީ އެހެން ކަމަށެވެ.\n"އެއިރުވެސް މުޅި ހަށިގަނޑުގައި ހުރީ އިސްތަށި. ވަރަށް ބޮޑަށް ހައިރާންވެސްވި އެވަރުވީމަ". އޭނާ ބުންޏެވެ.\nއެ އަންހެން މީހާގެ ފަސް ދަރިންގެ ތެރެއިން މިގޮތަށް ހުންނަނީ ލަލިތް އެކަންޏެވެ. އެ ބައްޔަށް ފަރުވާ ހޯދުމަށް އެތައް ކަމެއް އެ އާއިލާއިން ކުރިއެވެ. ނަމަވެސް ފަރުވާއެއް ހޯދިފައެއް ނުވެއެވެ.\nއެ ބަލީގެ ސަބަބުން ލަލިތްއަށްވެސް އުނދަގޫތަކެއް ވެއެވެ. އެގޮތުން ނޭވާލާން އުނދަގޫ ވުމާއި، ތަންތަން ބަލަން އުނދަގޫވާކަމަށް އޭނާ ބުންޏެވެ.\nއޭނާގެ އެ ބަލީގެ ސަބަބުން އެތައް ބަޔަކު އޭނާއަށް އަނިޔާކުރިއެވެ. އެއްޗެހި ކިޔާ، ގާ އެއްޗެހިވެސް އޭނާގެ ގަޔަށް އުކިއެވެ. އެ ހުރިހާ ފަހަރެއްގައި އޭނާއާ އެންމެ ކައިރީގައި ހުރީ އާއިލާއެވެ. އޭނާ ސަލާމަތްކޮށްދިނީ އާއިލާއެވެ.\nސްކޫލްގައި ފުރަތަމަ ލަލިތްއާއި ދިމާލަށް އެއްޗެހި ކިޔާ ހެދި ނަމަވެސް މިހާރު އެ ކުދިން އޭނާއާ ވަރަށް ގާތެވެ. ލަލިތް އަންނަނީ ސްކޫލްގައިވެސް ރަނގަޅު ނަތީއްޖާއެއް ހޯދަމުންނެވެ. އަދި އޭނާ ކުޅިވަރުގައިވެސް ވިދާކަމަށް ސްކޫލުން ވަނީ ބުނެފައެވެ.\nލަލިތްގެ އުއްމީދަކީ އެ ބަލިން އޭނާ ސަލާމަތްވެ، ފުލުހަކަށްވެގެން މަންމައަށް އެހީވުމެވެ.\nފެބުރުއަރީ 8, 2019 23:00\nމާތްﷲ ގެ އިރާދަފުޅުން ލަލިތްގެ ބައްޔަށް ޝިފާއެއް ދެއްވާ އޭނާގެ އެ އުއްމީދު ފުރިހަމަވުމަށް މަގުފަހިކޮށްދެއްވަނދޭ... އަދި ލަލިތްއާއި އޭނާގެ އާއިލާއަކީ މުސްލިމުން ކަމުގައި ނުވާނަމަ އެއާއިލާއަށް އިސްލާމީ ހިދާޔަތު ދައްކަވާ މުސްލިމުންގެ ގޮތުގައި ނިމިދިއުމުގެ ޝަރަފު ދެއްވާނދޭ... އާމީން\nފެބުރުއަރީ 9, 2019 11:16\nފެބުރުއަރީ 9, 2019 11:55\nފެބުރުއަރީ 9, 2019 06:31\nމުޅި ހަށިގަނޑުގަ އިސްތަށި ފަޅާފައޭ ބުނި އިރު ފޮޓޯގަ ފެންނައިރު ކަރުގަ އިސްތަްްޓެއް ނެތް ފަޅާފައެއް\nފެބުރުއަރީ 9, 2019 07:46\nބަލާ ބެލުމަސް ހީވަނީ ހަދާފައިވާ ފޮޓޯއެއް ހެން.\nފެބުރުއަރީ 11, 2019 16:54\nލަލިތް ވަރަށް ރީތި ?


Misvaaku Nuvatha Dhai Ungulhaa Beys Beynun Kurumun Roadha Baathil Vaanetha?\nޑިސެމްބަރ 23, 2019 197 0\nމިސްވާކު ނުވަތަ ދަތްއުނގުޅާ ބޭސް ބޭނުންކުރުމުން ރޯދަ މަކުރޫހަ ނުވަތަ ބާޠިވާނެ ހެއްޔެވެ؟\nރޯދައަށް ހުންނަ ވަގުތުތަކުގައި މިސްވާކު ނުވަތަ ދަތްއުނގުޅާ ބޭސް ބޭނުންކޮށްގެން ދަތް އުނގުޅުމަކީ ހުއްދަކެމެކެވެ. އެހެނަސް އެއިން މިންވަރެއް ދިރުވުމުން ރައްކާތެރިވާން ޖެހޭނެއެވެ. އަދި ކިއެއް ހެއްޔެވެ. ރޯދަވެރިންނަށްވެސް އަދި އެނޫން މީހުންވެސް މިސްވާކު ބޭނުންކުރުމަކީ ސުންނަތެކެވެ.\nޝައިޚުލް އިސްލާމް އިބްނު ތައިމިއްޔާ رحمه الله ވިދާޅުވިއެވެ.\n“(ރޯދަވެރިން) ސިވާކު ބޭނުންކުރުމަކީ ޖާއިޒުކަމެއްކަމާމެދު ޚިލާފެއް ނެތެވެ. އެހެނަސް އިރުމެދުން ފިލުމަށްފަހު އެކަންކުރުމަކީ މަކްރޫހަކަމެއްކަމާމެދު މަޝްހޫރު ދެބަސްފުޅެއްވެއެވެ. އެއީ އިމާމު އަހުމަދުގެ އަރިހުން އައިސްފައިވާ ދެ ރިވާޔަތެވެ. އެހެނެއްކަމަކު މިސްވާކު ކުރުމަކީ ސުންނަތްކަމެއްކަމާމެދު އައިސްފައިވާ ޢާންމު ބަސްފުޅުތައް ޚާއްޞަކޮށް (އިރުމެދުން ފިލުމަށްފަހު ރޯދަވެރިޔާ މިސްވާކުކުރުމަކީ އެއީ މަކްރޫހަކަމެއްގައި) ބުނުމަށް ޝަރުޢީ ދަލީލެއް އައިސްފައިނުވެއެވެ.”\n“الفتاوى الكبرى (474 / 2) “\nސުޢޫދީ ޢަރަބިއްޔާގެ ފަތުވާދޭ ދާއިމީ ކޮމިޓީއަށް ސުވާލުދެންނެވުނެވެ.\nރޯދަވެރިޔާއަށް ދުވާލުގަޑީގައި އޭނާއަށް ސިވާކުކުރެވިދާނެ ހެއްޔެވެ؟\n“ދުވާލު ގަޑީގައި އޭނާއަށް ސިވާކުކުރެވިދާނެއެވެ. އެހެނީ ނަބިއްޔާ صلى الله عليه وسلم ޙަދީޘްކުރެއްވިއެވެ.\n((لَوْلَا أَنْ أَشُقَّ عَلَى الْمُؤْمِنِينَ – وَفِي حَدِيث: عَلَى أُمَّتِي – لَأَمَرْتُهُمْ بِالسِّوَاكِ عِنْدَ كُلِّ صَلَاةٍ)) [رواه مسلم]\nމާނައީ: މުއުމިނުންނަށް ދަތިކަމަކަށް ނުވާނެނަމަ – އެހެން ޙަދީޘެއްގައިވަނީ: ތިމަންކަލޭގެފާނުގެ އުންމަތުގެ މީހުންނަށް ދަތިކަމަކަށް ނުވާނެނަމަ – ކޮންމެ ނަމާދަކާއެކު ސިވާކުކުރުމަށް ތިމަންކަލޭގެފާނު އަމުރުކުރެއްވީމުހެވެ.\nމިޙަދީޘްގައި ރޯދަވެރިޔާއާއި އެނޫން މީހުންވެސް މެންދުރުނަމާދާއި ޢަޞުރުނަމާދަށް މިސްވާކުކުރުންވެސް ހިމެނެއެވެ. އަދި އެކަން މަނާކުރާ ޞައްޙަ ދަލީލެއް އޮތްކަމެއް އެނގިފައެއް ނެތެވެ.”\n“فتاوى اللجنة الدائمة” (328/10).\nއައްޝައިޚު އިބްނު ބާޒް رحمه الله އާ ސުވާލުދެންނެވުނެވެ.\nރޯދަވެރިން ދަތް އުނގުޅާ ބޭސްބޭނުންކުރުމަކީ ކޮންކަހަލަކަމެއް ހެއްޔެވެ؟\n“ސިވާކުކުރުމުން ރޯދަ ނުގެއްލޭ ފަދައިން ދަތް އުނގުޅާ ބޭސް ބޭނުންކުރުމުންވެސް ރޯދަ ނުގެއްލޭނެއެވެ. އެހެނަސް އޭގެން މިންވަރެއް ހަށިގަނޑުގެ ތެރެއަށް ދިޔުމާމެދު ސަމާލުވާ ހުށިކަމެވެ. ފަހެ ޤަޞްދެއް ނެތި އެފަދަ އެއްޗެއް އެތެރެއަށް ދިޔަޔަސް ރޯދަ ޤަޟާކުރާކަށް ނުޖެހޭނެއެވެ.”\nمجموع فتاوى الشيخ ابن باز (260/15) .


Economic ministryge portal medhuverikoh business visa ah edhevey goiy hadhaifi - One Online\n30 ޖޫން 2019، މާލެ، އިކޮނޮމިކް މިނިސްޓްރީގެ މަސައްކަތްތަކާ ބެހޭގޮތުން ނޫސްވެރިންނަށް މައުލޫމާތު ދެއްވުމަށް ބޭއްވި ބައްދަލުވުމުގައި ރެޖިސްޓްރާ އޮފް ކޮންޕެނީސް މަރިޔަމް ވިސާމް -- ވަން ފޮޓޯ: މުހައްމަދު އައުޒަމް\nއިކޮނޮމިކް މިނިސްޓްރީގެ ޕޯޓަލް މެދުވެރިކޮށް ބިޒްނަސް ވިސާއަށް އެދެވޭ ގޮތް ހަދައިފި\nއިކޮނޮމިކް މިނިސްޓްރީގެ ޕޯޓަލް މެދުވެރިކޮށް ބިޒްނަސް ވިސާއަށް އެދެން ޖެހޭގޮތަށް ގަވާއިދަށް ބަދަލު ގެނެސްފި އެވެ.\nއިކޮނޮމިކް މިނިސްޓްރީން ގެޒެޓުކޮށްފައިވާ ގަވައިދުގައި ބުނީ، ބިޒްނަސް ވިސާއަށް އެދި ހުށަހެޅުމުން ވިސާގެ ހުއްދަ ދޭނީ ރަޖިސްޓްރާ އޮފް ބިޒްނަސް އިން ކަމަށާއި ރަޖިސްޓްރާ އޮފް ބިޒްނަސް ހުއްދަ ދިނުމުން އިތުރު ޝަރުތަކާ ނުލައި އިމިގްރޭޝަނުން ވިސާ ދޭން ޖެހޭނެ ކަމަށެވެ.\nމީގެ ކުރިން ބިޒްނަސް ވިސާއަށް އެދި ހުށަހަޅަން ޖެހެނީ އިމިގްރޭޝަނެކެވެ. ވިސާ ދޫކުރުމުގެ ބާރު އޮންނަނީ ކޮންޓްރޯލާ ޖެނެރަލް އޮފް އިމިގްރޭޝަނަށެވެ. އެ ގަވައިދު ގެޒެޓުގައި ޝާއިއުކުރުމާއެކު ފެށިގެން ބިޒްނަސް ވިސާއަށް އެދި ހުށަހަޅަން ޖެހޭނީ އިކޮނޮމިކް މިނިސްޓްރީގެ ބިޒްނަސް ޕޯޓަލް http://business.egov.mv މެދުވެރިކޮށެވެ.\nނަމަވެސް އިމިގްރޭޝަންގެ ގާނޫނުގެ ދަށުން ބައެއް ހާއްސަ ހާލަތްތަކުގައި ކޮންޓްރޯލާ ޖެނެރަލް އޮފް އިމިގްރޭޝަނަށް ބިޒްނަސް ވިސާ ދޫކުރެވޭނެއެވެ.\nގަވައިދުގައިވާ ގޮތުން ވިޔަފާރީގެ ގުޅުން ބަދަހި ކުރުމަށް އެއްވެސް ގައުމަކާ އެކު ބިޒްނަސް ވިސާ ދޫކުރުމުގައި އަމަލުކުރާނެ އުސޫލެއް ސަރުކާރުން ކަނޑައަޅާފައި ވާނަމަ އެ އުސޫލުގެ ދަށުން އެއްވެސް ހުރަހެއް ނެތި އަމަލު ކުރެވޭނެއެވެ.\nބިޒްނަސް ވިސާއަށް އެދި ހުށަހަޅާ މީހުންނަށް އެޕްލިކޭޝަން ބަލައިގަންނަތާ ދިހަ ދުވަހުގެ ތެރޭގައި ވިސާ ލިބޭނެ އެވެ. ބިޒްނަސް ވިސާ 30 ދުވަހާއި 90 ދުވަހާ ދެމެދުގެ މުއްދަތަކަށް ދޫކުރާއިރު ވިސާ ފީގެ ގޮތުގައި 750 ރުފިޔާ ދައްކަން ޖެހެއެވެ.\nގުޅޭ ޓެގު މިނިސްޓްރީ އޮފް އިކޮނޮމިކް ޑިވެލޮޕްމަންޓް މޯލްޑިވްސް އިމިގްރޭޝަން


Bayaku Sushant maraalee kamah thuhumathu kurevey : Beybe - AO News\nރީތިކަމަށާއި އެކްޓުކުރުމަށް މޮޅު ތަރިއެއްގެ ގޮތުން ފާހަގަ ކުރެވޭ ބޮލީވުޑްގެ ތަރި ސުޝާންތް ސިންގް ރާޖްޕުޓް މިއަދު އަމިއްލައަށް މަރުވި ހަބަރާއި އެކު ބޮލީވުޑަށް އައީ ކަޅު ދުވަހެކެވެ. ހަމަ އެފަދައިން އޭނަގެ ފޭނުން ގެ އިތުރުން ދިވެހިރާއްޖޭގެ އޭނައަށް ތާއީދު ކުރާ ފޭނުންނަށް ވެސް ލިބުނީ ބޮޑު ޝޮކެކެވެ.\nއުމުރުން 34އަހަރުގެ ސުޝާންތް މިއަދު އަމިއްލައަށް ދަންޖެހިގެން މަރުވެފައިވާ ކަން އެކި މަސްދަރުތަކުން ވަނީ ކަށަވަރުކޮށްދީފައެވެ. ސުޝާންތް މަރުވި އިރު އޭނަ ދިރިއުޅެމުން އައީ 4.5 ކުރޯޑް ރުޕީސްއަށް ހިފާފައިވާ ގެއެއްގައެވެ. އެގޭގައި ސުޝާންތް ގެ އިތުރުން އޭނާގެ މުވައްޒަފުން އުޅެއެވެ. ސުޝާންތު މަރުވިކަން އެނގުނީ ހެނދުނު އޭނަ އުޅޭ ކޮޓަރިން ނުނިކުންނާތީ މަސައްކަތު މީހާ ޑަބަލްކީ ހައްދައިގެން ކޮޓަރިއަށް ވަދެ ބެލުމުންނެވެ. އޭނަ މަރުވުމުގެ ކުރިން ގާތް ރަހުމަތްތެރިއަކަށް އަދި އޭނަގެ ދައްތައަށް ފޯނުން ގުޅާފައި ވާކަމަށް ތަހުގީގަށް މިހާތަނަށް އެނގިފައި ވެއެވެ. ހަބަރުތައް ބުނާގޮތުގައި އޭނަ މަރުވެފައިވަނީ ފަންކާގައި ވާގަނޑެއް އައްސައިގެން ދަންޖެހިގެންނެވެ.\nސުޝާންތު މަރުވެފައި އޮތްވާ ފެނުމުން އޭނަގެ އެއްބަނޑު އެއްބަފާ ބޭބެ ދަނީ އެއީ ސުއިސައިޑެއް ނޫންކަމަށާއި ބަޔަކު އޭނަ މަރާލީ ކަމަށް ތުހުމަތުކޮށް މައްސަލަ ބަލައިދިނުމަށް ފުލުހުންނަށް އެދެމުންނެވެ.\nސުޝަންތުގެ މަރާބެހޭ ގޮތުން ފުލުހުން ބުނީ، އޭނަ ދިރިއުޅޭ ގެއިން ސުއިސައިޑް ނޯޓެއް ފެނިފައި ނުވާކަމަށާއި ނަމަވެސް މީގެ ހަމަސް ކުރިން ފެށިގެން އޭނަ ޑިޕްރެޝަން އަށް ނަގަމުން އައި ބޭސްތަކާއި އޭގެ ބޭސްސިޓީ ފެނިފައިވާ ކަމަށެވެ. ސުޝާންތުގެ ޕޯސްޓް މޯޓަމް ހެދުމުގެ ކުރިން ކޮވިޑް19 އަށް ޓެސްޓު ކޮށް ޕޮޒިޓިވް ވެފައިވާނަމަ އިތުރަށް ޕޯސްޓްމޯޓަމް ކުރިއަށް ނުގެންދާނެކަމަށް ފުލުހުން ބުނެއެވެ. ފުލުހުން ބުނީ އޭނަގެ ޕޯސްޓްމޯޓަމަށް 2.5 ގަޑި އިރުނަގާނެ ކަމަށާއި މަރާއި ބެހޭ އިތުރު ތަފްސީލު ހާމަކުރާނީ ތަހުގީގަށް ފަހުގައި ކަމަށެވެ.\nސުޝަންތްގެ މަރާއެކު އޭނަގެ ބައްޕަ ހަބަރުހުސްވެގެން ވެއްޓުނެވެ. އޭނަގެ މުޅި އާއިލާގެ އިތުރުން ބޮލީވުޑް އަދި ފޭނުން އަދިވެސް ދަނީ އޭނަ މަރުވެފައިވާ ކަމަށް ގަބޫލު ނުކުރާކަމަށް ބުނެ އަޑު އުފުލަމުންނެވެ.\nސުޝާންތް ފުރަތަަމަ ފެނިގެން ގޮސްފައި ވަނީ ޑްރާމާ ކިސް ދޭޝް މެހޭ މޭރާ ދިލް އަދި ޕަވިތްރާ ރިޝްތާއިންނެވެ. އޭނާ ފުރަތަމަ ކުޅުނު ބޮލީވުޑް ފިލްމަކީ ކައި ޕޯ ޗެ އެެވެ. އޭގެ ފަހުން ފިލްމް ޕީކޭ، ޑޭ ކެޑަރނަތް، އަދި އެމްއެސް ދޯނީ އިންފެނިގެން ގޮސްފައި ވެއެވެ.\nHellow ehaa deatil nukuraane mikaha new eh.suicide vefa hunna goi detail kuramekee news ethics aa hilaaf kameh. pls try to understand this\nEynaa furatha kulhu drama aki kis dhesh me hey mera dhil kiyaa drama series eh star plus in dhehki


Rubella nahthaalevunu kamuge liyun Raajje ah dheefi\nޑަބްލިޔޫއެްޗްއޯގެ ރީޖަނަލް ބައްދަލުވުމުގައި ރާއްޖެއަށް ރުބެއްލާ ނައްތާލެވުނު ކަމުގެ ލިޔުން ދެނީ\nރުބެއްލާ ރާއްޖެއިން ނައްތާލެވިއްޖެ ކަމަށް ނިންމައި ދުނިޔޭގެ ސިއްހަތު ޖަމިއްުޔާ، ޑަބްލިއުއެޗްއޯ އިން ރާއްޖެއަށް ލިޔުން ދީފި އެވެ.\nރުބެއްލާ ރާއްޖެއިން ނައްތާލެވުނުކަން ބުނެދޭ، އަދި އެކަން ފާހަގަ ކުރާ ލިޔުން ރާއްޖެއަށް ދީފައިވަނީ ޑަބްލިއުއެޗްއޯގެ 73 ވަނަ ރީޖަނަލް ބައްދަލުވުމުގަ އެވެ. އެ ބައްދަލުވުން މިހާރު ވެސް ކުރިޔަށް އެބަދެ އެވެ.\nރާއްޖޭގެ އެޗްޕީއޭ އިން މިއަދު ބުނީ 2023 އަންނަންވާ އިރަށް ދެކުނު އިރުމަތީ އޭޝިއާއިން ހިމަބިއްސާއި ރުބެއްލާ ނައްތާލަން ކަނޑައެޅި އަމާޒުގައި މީސަލްސް އާއި ރުބެއްލާ ނައްތާލުމުގެ ޓާގެޓުގެ ތިން އަހަރު ކުރިން ރާއްޖެއިން ހާސިލުކޮށްފައިވާ ކަމަށާއި ރާއްޖެއަކީ މި ސަރަހައްދުގައި ރުބެއްލާ ނައްތާލި ތިން ގައުމުގެ ތެރެއިން އެއް ގައުމު ކަމަށެވެ.\nއެ އަމާޒަށް ސިލުވި ދެ ގައުމަކީ ސްރީ ލަންކާ އާއި ރާއްޖެ އެވެ. ރާއްޖޭގައި ރުބެއްލާ އަދި ކޮންޖެނިޓަލް ރުބެއްލާ ސިންޑްރޮމް ބަލި ކޮންޓްރޯލް ކުރެވިފައިވާތީ އެކަން ފާހަގަކޮށް ޑަބްލިއުއެޗްއޯ އިން ވަނީ މިދިޔަ އަހަރުގެ ތެރޭގައި ސެޓްފިކެޓެއް ދީފަ އެވެ.\nމާލެ ލޮކްޑައުން ކޮށްފިނަމަ ހިދުމަތްދޭނެ ފިހާރަތަކުގެ މައުލޫމާތު އެއްކޮށްފި


Penalty Gai Liverpool Balikoh, City In Jehi Jehigen Dhevana Faharah Shiled Ufulaalaifi - Vaguthu\nޕެނެލްޓީގައި ލިވަޕޫލް ބަލިކޮށް، ސިޓީން ޖެހިޖެހިގެން ދެވަނަ ފަހަރަށް ޝީލްޑް އުފުލާލައިފި\nޕެނެލްޓީ ޖަހައިގެން ލިވަޕޫލް ބަލިކޮށް، ސިޓީން ޖެހިޖެހިގެން ދެވަނަ ފަހަރަށް އިނގިރޭސި ކޮމިއުނިޓީ ޝީލްޑް އުފުލާލައިފިއެވެ.\nވެމްބްލީ ސްޓޭޑިއަމްގައި މިރޭ ކުޅުނު މެޗުގެ ފުރިހަމަ ވަގުތު ހަމަވިއިރު، 1-1އިން ނަތީޖާ އެއްވަރުވެފައި އޮތުމުން ނަތީޖާ ނެރުނީ ޕެނެލްޓީ ޖަހައިގެންނެވެ. ޕެނެލްޓީގައި ސިޓީ މޮޅުވީ 6-5ގެ ނަތީޖާއަކުންނެވެ.\nއިނގިރޭސި ކޮމިއުނިޓީ ޝީލްޑް މެޗަކީ ޗެމްޕިއަނުންގެ މެޗެކެވެ. ކޮންމެ އަހަރަކުވެސް ސީޒަން ހުޅުވުމަށް ކުޅެވޭ ޗެރިޓީ މެޗެއްގެ ގޮތުގައި ކޮމިއުނިޓީ މެޗު ފާހަގަކޮށްލެވޭއިރު، މެޗުން ލިބީ ފައިދާއާއި ފައިސާގެ އިނާމުތައްވެސް ހަދިޔާ ކުރަނީ އިންސާނިއްޔަތަކަށްޓަކާ މަސައްކަތް ކުރާ ކޮންމެވެސް ޖަމިއްޔާ ޖަމާއަތަކަށެވެ.\nއެފްއޭކަޕްގެ ޗެމްޕިއަން ޓީމާއި، ޕްރިމިއާ ލީގު ޗެމްޕިއަނުން ވާދަކުރާ ޝީލްޑް މެޗުގައި މިފަހަރު ވާދަކުރީ ލީގުގެ ދެވަނަ ޓީމާއި އެއްވަނަ ޓީމެވެ. އެއީ ސިޓީއަކީ ލީގު ޗެމްޕިއަން އަދި އެފްއޭކަޕްގެ ޗެމްޕިއަނުންނަށް ވާތީއެވެ. ލިވަޕޫލުން ޔޫއެފާ ޗެމްޕިއަންސް ލީގު ކާމިޔާބުކުރިއިރު، ލީގު ރޭހުގައި ސިޓީއާއި ލިވަޕޫލް މިދިޔަ ސީޒަންގައި ފެނުނީ ވާދަވެރި ކޮށެވެ.\n1908 ވަނަ އަހަަރުން ފެށިގެން އިނގިރޭސި ޝީލްޑް މެޗު ކުޅެމުން އަންނައިރު، އެންމެ ގިނަ ފަހަރަށް ޝީލްޑް ކާމިޔާބު ކޮށްފައި ވަނީ މެންޗެސްޓާ ޔުނައިޓެޑުންނެވެ. އެޓީމުން 30 ފަހަރަށް ކުޅެ، 21 ފަހަރަށް ޝީލްޑް އުފުލާލާފައިވާއިރު، ލިވަޕޫލަކީ ތިންވަނައަށް އެންމެ ގިނައިން ކޮމިއުނިޓީ ޝީލްޑް ކާމިޔާބުކުރި ޓީމެވެ. އެޓީމުން 15 ފަހަރު ކާމިޔާބު ކޮށްފައިވާއިރު، އެންމެފަހުން ކާމިޔާބު ކޮށްފައި ވަނީ 2006 ވަނަ އަހަރުއެވެ.\nސިޓީން ޖުމްލަ ފަސް ފަހަރަށް ޝީލްޑް ކާމިޔާބު ކޮށްފައިވާއިރު، މިދިޔަ އަހަރު ޝީލްޑް އުފުލާލީވެސް ސިޓީންނެވެ.\nމިވަގުތު ދުނިޔޭގައި އޮތް އެންމެ ވަރުގަދަ ދެ ކްލަބު ކަމަށްވާ ސިޓީއާއި ލިވަޕޫލުން މިރޭ ކުޅުނު މެޗު އިންތިހާއަށް ފޯރިގަދައެވެ. ފުރަތަމަ ހާފްގައި ސިޓީން ޑޮމިނޭޓްކޮށް، އެޓީމުގެ ފުޓުބޯޅަ ގިނަވަގުތު ކުޅުނުއިރު، ހަމަލާތައްވެސް ގިނަކޮށް ފެނުނީ ސިޓީންނެވެ. ސްޓާލިންނާއި ޑިބްރޭނާގެ ނުރައްކާ ލިވަޕޫލަށް ކުރިމަތިކުރުވިއިރު، ސިޓީން ލީޑުވެސް ނެގިއެވެ.\nސިޓީއަށް ލީޑު ނަގައިދިނީ ރަހީމް ސްޓާލިންނެވެ. ލިވަޕޫލްގެ ކުރިން ސަލާހްގެ ބާރު ދުވެއްޔަށް ސިޓީ ސަމާލުވާން ޖެހުނުއިރު، ކައުންޓާ އެޓޭކްގައި ސަލާހްގެ ދެ ހަމަލާއެއް ދެނުނެވެ. އޭނާ އަމިއްލައަށް ޖަހަން އުޅުމުގެ ތެރޭގައި ދެ ހަމަލާވެސް ބޭކާރު ވިއެވެ. އަނެއްކޮޅުން ސިޓީއަށް ލީޑު ފުޅާކުރަން އެތައް ފުރުސަތެއް ލިބި ބޭކާރުވިއެވެ.\nސިޓީގެ ޖަރުމަނު މިޑްފީލްޑަރު ލެރޮއި ސާނޭއަށް އަނިޔާވެ، ފުރަތަމަ ހާފްގައި ބަދަލުކޮށްފައިވާއިރު، އޭނާ މި ސީޒަންގައި ކްލަބު ދޫކޮށްލާނެ ކަމުގެ ވާހަކަތައްވެސް ވަނީ ދެކެވިފައެވެ.\nޑިބްރޭނާއާއި ސްޓާލިންގެ ހަމަލާތައް ލިވަޕޫލް ގޯލްކީޕަރު އެލިސަން ބެކާ މަތަކުރިއިރު، ދެވަނަ ހާފް ކުރީކޮޅުގައި ސްޓާލިންއަށް ލިބުނު ހުސް ފުރުސަތުވެސް ދިފާއުކުރީ އެލިސަންއެވެ. ހާފްގެ ކުރީކޮޅުގައި ސިޓީން ރަނގަޅަށް ކުޅުނު ނަމަވެސް، ލިވަޕޫލުން މެޗުގެ އޮއެވަރު އަނބުރާލިއެވެ. އެޓޭކްތައް އިތުރުކޮށް، ހަމަލާތައް ގިނަކޮށްލިއެވެ. ވެންޑައިކް އަދި ސަލާހްގެ ހަމަލާތައް ގޯލްގެ ދަނޑިއަށް އަމާޒުވިއިރު، ސަލާހްގެ ހަމަލާތައް އިތުރުވިއެވެ.\nލިވަޕޫލުން އުފެއްދި އެޓޭކްތަކުގެ ސަބަބުން ސިޓީއަށް އޮބި ނޯވެގެންދިޔައެވެ. ބަދަލު ކުޅުންތެރިއެއްގެ ގޮތުގައި ކުޅެން ނުކުތް މަޓިޕްގެ ގޯލުން ލިވަޕޫލް ނަތީޖާ ހަމަހަމަކުރިއެވެ. މެޗުގެ ފަހު މިނެޓުގައިވެސް ސަލާހަށް ހުސް ފުރުސަތެއް ލިބުނުއިރު، އެ ހަމަލާ ރޮނގުމަތިން ބޭރުކޮށްލީ ސިޓީގެ ޑިފެންޑަރު ވޯކާއެވެ. އޭގެ ކުރިން ސަލާހް ފޮނުވާލި ދެ ހަމަލާ މަތަކުރީ ގޯލްކީޕަރު ބްރާވޯއެވެ.\nޕެނެލްޓީގައިވެސް ސިޓީ މޮޅުކޮށްދިނީ ބްރާވޯގެ ސޭވްއަކާ އެކުގައެވެ. ބްރާވޯ ވަނީ ވައިނާޅްޑަމް ޖެހި ޕެނެލްޓީ މަތަކޮށްފައެވެ.\nކްލަބުގެ 125 އަހަރީ ދުވަސް ފާހަގަ ކުރުމުގެ ގޮތުން ސިޓީން މިރޭގެ މެޗުގައި ކުޅެފައި ވަނީ ހާއްސަ ޖާޒީއެއްގައެވެ.


ދަރަވަންދޫން ހައްޔަރު ކުރި ފާތިހުއަކިީ ގޮއްވައިލި ސައިކަލު ބެހެއްޓިކަމަށް ތުހުމަތު ކުރެވޭ މީހާ – Dhen.mv\nޢާލިމް އަބްދުއްލަތީފް May 20, 2021 - 2:32 am\nބ.ދަރަވަންދޫގައި ފުލުހުން ހިންގި ހާއްސަ އޮޕަރޭޝަނުގައި ބުދަ ދުވަހުގެ ރޭ ހައްޔަރު ކުރީ ކުރީގެ ރައީސް އަދި ރައްޔިތުންގެ މަޖިލީހުގެ މިހާރުގެ ރައީސް މުހައްމަދު ނަޝީދަށް ދިން ބޮމުގެ ހަމަލާގައި ގޮއްވާލި ސައިކަލު އެތަނުގައި ބެހެއްޓި މީހާކަން ކަށަވަރު ވެއްޖެއެވެ.\nރައީސް ނަޝީދު އަވަހާރަކޮށްލަން ދިން ހަމަލާގައި ބާރުގަދަ އައިއީޑީއެއް ސައިކަލު ތެރެއަށް ލާ ގޮއްވާލީ އެމަނިކުފާނު ދިރިއުޅުއްވާ ކެނެރީގެއިން ނުކުމެވަޑައިގެން މަޖީދީ މަގުގައި އޮތް އެމަނިކުފާނުގެ ކާރުކޮޅަށް އެރުއްވުމަށް ހިންގަވައިފައި ވަޑައިގަންނަވަނިކޮށެވެ. އޭރު ގޮއްވައިލި ސައިކަލު ބަހައްޓާފައި ހުރީ ނީލޯފަރު ހިނގުމާއި މަޖީދީމަގާ ވީ ކަންމަތީގައެވެ.\n"ދެން"އަށް ކަށަވަރުވެފައިވާ ގޮތުގައި ދަރަވަންދޫން ހައްޔަރު ކޮށްފައި ވަނީ އަހުމަދު ފާތިހު ނަމަކަށް ކިޔާ ޒުވާނެކެވެ. އެނގިފައިވާ ގޮތުގައި ފާތިހު ނަމަކަށް އެ ޒުވާނާ ދަރަވަންދޫއަށް ގޮސް ހުރީ ކައިވެނި ކުރުމަށެވެ. އަދި އޭނާ ކައިވެނި ކުރަން ގޮސްހުރީ ކުއްޖާއާއި އާއިލާގެ ރުހުމުގައި ކަމަށާއި އޭނާ އެ ރަށުގައި ހުރީ ވެސް އަންހެން ކުއްޖާގެ ގޭގައި ކަމަށް ވެސް "ދެން"އަށް މައުލޫމާތު ލިބިފައި ވެއެވެ. އަދި އޭނާ ހައްޔަރު ކޮށްފައިވަނީ ކަރަންޓީނުގައި ހުއްޓާ ކަމަށް ވެސް މައުލޫމާތު ލިބެއެވެ.\nފާތިހުއަކީ މީގެ ކުރީން ކެބިން ކުރޫއެއްގެ ވަޒީފާގައި އުޅުނު ޒުވާނެކެވެ. ނަމަވެސް ވަޒީފާ ދޫކޮށްލައި އޭނާ ގަމުގައި އުޅޭތާ ދުވަސްކޮޅެއް ވެއްޖެއެވެ. އޭނާއަކީ ސްނާމީ ކާރިސާއަށް ފަހު ލ.ގަމަށް ހިޖުރަކުރި ކަޅައިދޫ ރައްޔިތެކެވެ. ހިޖުރަކުރި އެންމެން ވެސް މިހާރު ވަނީ އެމީހުންގެ ރަޖިސްޓްރީ ގަމަށް ބަދަލު ކޮށްފައެވެ.\nދަރަވަންދޫން ހައްޔަރު ކުރީ ކައިވެނި ކުރަން އެރަށަށް ގޮސްހުރި ލ.ގަމުގެ ޒުވާނެއް\nފުލުހުން މިހާރު ވަނީ ފާތިހު ގޮވައިގެން އެ އަތޮޅު އޭދަފުއްޓަށް ގޮސްފައެވެ. އެނގިފައިވާ ގޮތުގައި އޭނާގެ ބަންދާމެދު ގޮތެއް ނިންމުމަށް މާދަމާ އޭނާ އެ ރަށު ކޯޓަށް ހާޒިރު ކުރެވޭނެއެވެ.\nނަޝީދަށް ދިން ހަމަލާއާ ގުޅިގެން މިހާތަނަށް ފާތިހު ހިމެނޭހެން4މީހަކު ވަނީ ހައްޔަރު ކޮށްފައެވެ. ނަޝީދަށް ދިން ހަމަލާއާ ގުޅިގެން އެ ސަރަހައްދުން ހަތަރު މީހަކަށް ޝައްކު ކުރެވޭ ކަމަށް އެ ހަމަލާއާ ގުޅިގެން ފުރަތަމަ ބޭއްވި ނޫސްވެރިންގެ ބައްދަލުވުމުގައި ވެސް ފުލުހުން ވަނީ ވިދާޅުވެފައެވެ.\nމި ހަމަލާގައި ހައްޔަރު ކުރެވުނީ ބޮން ގޮއްވައިލުމުގައި އަމަލީ ގޮތުން ބައިވެރިވި ކަމަށް ތުހުމަތު ކުރެވޭ އަދުހަމް އަހުމަދު އާއި މއ. ފޭރުގެ މުޖާޒް އަހްމަދު އާއި ގއ.ކޮނޑޭ ފޮޅޭމާ، ތަހުމީން އަހުމަދުއެވެ. ތަހުމީން އަކީ ގޮއްވާލި ސައިކަލުގެ ވެރިފަރާތްކަމަށް ފުލުހުން ވިދާޅުވެފައިވެއެވެ.\nމިރޭ ހައްޔަރު ކުރެވުނު ފާތިހުއާ ގުޅޭ އެއްވެސް މައުލޫމާތެއް ފުލުހުން ހާމަކޮށްފައި ނުވި ނަމަވެސް މީގެ ކުރިން ހައްޔަރު ކުރި ތިން މީހުންނަކީ ވެސް ހަރުކަށި ފިކުރާ ގުޅުންހުރި ބައެއްކަމަށް ފުލުހުން ވަނީ ވިދާޅުވެފައެވެ.\nރައީސް ނަޝީދަށް ދިން ހަމަލާގައި ގޮއްވައިލި އައިއީޑީގެ ތެރެއަށް އަޅައިފައިވާ ރޭޒާ ފުއްތައް އެމަނިކުފާނުގެ ހަށިކޮޅުގެ އެކި ތަންތަން ފޫ އަޅުވާލިއެވެ. އޭޑީކޭ ހޮސްޕިޓަލުގެ ޑޮކްޓަރުންގެ ޓީމަކުން 16 ގަޑިއިރުގެ ސާޖަރީތަކަށް ފަހު އާންމު ކުރި މައުލޫމާތުތަކުން އެނގޭ ގޮތުގައި އެމަނިކުފާނު ސަލާމަތްވީ ހަމަ ކިރިޔާއެވެ.\nއެމަނިކުފާނު މިހާރު ދަނީ ޖަރުމަނުގައި އިތުރު ފަރުވާ ހޯއްދަވަމުންނެވެ.\nމިކަހަލަ ރީތި ފިރިހެން ކުދިން ކުށުގެ ވެށިގައި ފިޔަޖަހާތީ އޭ އަހަރެމެން ކަހަލަ ޖިންސުން ލަތީފުން ހުހަށް މިތިބެނީ\nއެކަމް ރީތި ސިފައެއް ދެއްވީމަވެސް ރީއްޗަށް އުޅެން ނޭންގެ


3 November ge handhaanee binaa ge model eh MNDF ah hadhiya kohfi | Jazeera\tތިނެއް ނޮވެމްބަރުގެ ހަނދާނީ ބިނާގެ މޮޑެލްއެއް އެމްއެންޑީއެފަށް ހަދިޔާކޮށްފި - Jazeera\nތިނެއް ނޮވެމްބަރުގެ ހަނދާނީ ބިނާގެ މޮޑެލްއެއް އެމްއެންޑީއެފަށް ހަދިޔާކޮށްފި\nނާޒިމް ހަސަން November 3, 2020 68 views0\nމޯލްޑިވްސް ކަރެކްޝަނަލް ސާވިސްގައި މަސައްކަތްކުރައްވާ ޕްރައިވެޓް ޢަބްދުﷲ ޝާފިޢު ތައްޔާރުކުރި ތިނެއް ނޮވެމްބަރުގެ ހަނދާނީ ބިނާގެ މޮޑެލްއެއް އެމްއެންޑީއެފަށް ހަދިޔާ ކޮށްފިއެވެ.\nމިކަމަށްޓަކައި މިނިސްޓްރީ އޮފް ޑިފެންސް ގައި މިއަދު ބޭއްވި ބައްދަލުވުމެއްގައި އެމްއެންޑީއެފްގެ ފަރާތުން މި މޮޑެލްއާ ހަވާލުވެލެއްވީ މިނިސްޓަރ އޮފް ޑިފެންސް އަލްއުސްތާޛާ މާރިޔާ އަޙްމަދު ދީދީ އާއި ޗީފް އޮފް ޑިފެންސް ފޯސް މޭޖަރ ޖެނެރަލް ޢަބްދުﷲ ޝަމާލެވެ.\nމި ބައްދަލުވުމުގައި މިނިސްޓަރ އޮފް ޑިފެންސް ދެއްކެވި ވާހަކަފުޅުގައި ނަޞްރުގެ ދުވަހާ ގުޅުވައިގެން މިފަދަ މޮޑެލްއެއް ތައްޔާރުކޮށް ހަދިޔާކުރެއްވިކަމަށްޓަކައި ޕްރައިވެޓް ޢަބްދުﷲ ޝާފިޢުއަށް ވަނީ ޝުކުރު އަދާކުރައްވާފައެވެ. އަދި މޮޑެލްއަކީ ތަފާތު ހުނަރުވެރި މަސައްކަތްތެރިކަމެއް ފެނިގެންދާ މޮޑެލްއެއްކަން ފާހަގަކުރައްވާ މޮޑެލް ތައްޔާރުކުރުމަށް ޕްރައިވެޓް ޢަބްދުﷲ ޝާފިޢު ދައްކުވައިދީފައިވާ ހުނަރުވެރި މަސައްކަތް އެކަމަނާ ފާހަގަކުރެއްވިއެވެ.\nމި ބައްދަލުވުމުގައި ޗީފް އޮފް ޑިފެންސް ފޯސް މޭޖަރ ޖެނެރަލް ޢަބްދުﷲ ޝަމާލްވެސް ވަނީ ޕްރައިވެޓް ޢަބްދުﷲ ޝާފިޢުގެ ހުނަރުވެރި މަސައްކަތަށް ތަޢުރީފް ކުރައްވާފައެވެ. އަދި މި ބައްދަލުވުމުގައި ޕްރައިވެޓް ޢަބްދުﷲ ޝާފިޢު ވަނީ މި މޮޑެލް ފަރުމާ ކުރުމާއި މޮޑެލް ހެދުމަށް ކުރެވުނު މަސައްކަތްތަކާ ގުޅޭ މަޢުލޫމާތު ޑިފެންސް މިނިސްޓަރާ ޙިއްސާ ކުރައްވާފައެވެ.\nރ.ހުޅުދުއްފާރު، ކުރިކީލަގެ، އުމުރުން 28 އަހަރުގެ ޕްރައިވެޓް ޢަބްދުﷲ ޝާފިޢުއަކީ މޯލްޑިވްސް ކަރެކްޝަނަލް ސަރވިސްގެ ހެޑް އޮފީހުގެ ޕްރޮފެޝަނަލް ސްޓޭންޑަރޑްސް ޑިޕާޓްމަންޓްގައި މަސައްކަތްކުރައްވާ ބޭކަލެކެވެ. އޮފީސް މަސައްކަތްތަކުގެ އިތުރުން ލިބޭ ހުސްވަގުތުގައި ޕްރައިވެޓް ޢަބްދުﷲ ޝާފިޢު އަކީ އަތްތެރި މަސައްކަތް ކުރާ ފަރާތެކެވެ. ޕްރައިވެޓް ޢަބްދުﷲ ޝާފިޢު އެމްއެންޑީއެފަށް ހަދިޔާކުރި3ނޮވެމްބަރުގެ ހަނދާނީ ބިނާގެ މޮޑެލްއަކީ2ފޫޓު ދިގު މިނަށް ހަދާފައިވާ މޮޑެލްއެކެވެ. ގާތްގަނޑަކަށް 1 މަސް ދުވަހުގެ މަސައްކަތުން ތައްޔާރުކުރި މި މޮޑެލް ހަދާފައިވަނީ ސޮންބޯޑާއި ކަރުދާހުގެ އިތުރުން ދަގަނޑު ބޭނުންކޮށްގެންނެވެ.


Maadhamaa Schoolah Dhaan Jehey, Ehenveemaa Dhen Kanthah Kuraanee Kihineh? - Vaguthu\nހިރިޔާ ސްކޫލްގައި ބޭއްވި ރަސްމިއްޔާތުގެ ތެރެއިން - ވަގުތު އިމޭޖެސް\nބޮޑު ޗުއްޓީއަކަށްފަހު އަނެއްކާވެސް މާދަމާ ސްކޫލުތައް ހުޅުވޭނެއެވެ. ޗުއްޓީގެ މަޖަލާއި ހިތްހަމަޖެހުމަށްފަހު އަނެއްކާވެސް ބުރަ މަސައްކަތްތަކެއް ކުރަން ޖެހޭ ބުރަ އަހަރަކާ ކުރިމަތިލާން ޖެހޭނެއެވެ. އައު ގްރޭޑަކަށް ގޮސް އައު މަސައްކަތްތަކެއް ކުރަން ޖެހޭނެއެވެ. އެހެންކަމުން، ނަފްސާނީ ގޮތުންނާއި ޖިސްމާނީ ގޮތުންވެސް ވަރަށް ތައްޔާރުވާން ޖެހޭނެއެވެ.\nއެހެންކަމުން، އައު ދިރާސީ އަހަރަކާ ކުރިމަތިލާއިރު އަދި އަހަރު ފެށޭތަނުން ކުރުން ރަނގަޅު ބައެއް ކަންކަމަށް އަލިއަޅުވާލާނަމެވެ.\nއައު އަހަރަކާ ކުރިމަތިލާއިރު އަމިއްލައަށް ހާޞިލު ކުރަން ބޭނުންވާ ކަންކަން ކަނޑައެޅުމަކީ ވަރަށް މުޙިއްމު ކަމެކެވެ. ކޮންމެހެން މިއީ ތަނެއްގައި ލިޔެވި ފެންނަން ހުންނަ އެއްޗެއްސަށް ވާކަށް ނުޖެހެއެވެ. އެހެންނަމަވެސް، އެގޮތަށް ހުންނަކަމުގައިވާނަމަ އެކަންކަން ހާސިލު ކުރުމަށް އެޅޭ އިތުރު ބާރަކަށް ވާނެއެވެ.\nޓީޗަރުންނާ ގުޅުން ބަދަހި ކުރަންވާނެ\nމިއީ ސުމޭރު (ޑިޖިޓަލް) ޒަމާނެވެ. އެހެންކަމުން އެކުގައި ނޫޅުނުކަމުގައިވެސް ކައިރީގައި އުޅެވޭނެ ގޮތްތައް އެބަ ހުއްޓެވެ. އެހެންކަމުން، ބެލެނިވެރިންވެސް އަދި ކުދިންވެސް، މިފަދަ ވަސީލަތްތަކުގެ އެހީގައި ޓީޗަރުންނާ ގުޅުން ބަދަހި ކުރެވިދާނެއެވެ. އެއީ މެސެންޖަރ، ވަޓްސްއެޕް ނުވަތަ ވައިބަރ ގްރޫޕުތަކުގެ އެހީގައެވެ.\nނިދުމަށް ބަދަލު ގެންނަންޖެހޭ!!\nޗުއްޓީ ދުވަސްވަރުކަމުން ނިދުމަށް ވަކީ ޚާއްޞަ އުސޫލުތަކެއް، ހުރިހާ ކުދިން ގެންގުޅިފައި ނުވެދާނެއެވެ. އެހެންކަމުން، ސްކޫލު ފެށޭއިރު، މިކަންކަމަށް ސަމާލުކަން ދޭން ޖެހެއެވެ. ކުދިން އަވަހަށް ނިދައިތޯ އަދި އަވަހަށް ހޭލާތޯ ބެލުމަކީ ބެލެނިވެރިންގެ ވަރަށް ބޮޑު ޒިންމާއެކެވެ.\nދަބަހަށް ފޮތްތައް، އަވަހަށް އަޅަން ވާނެ\nސްކޫލަށް ދިއުމުގެ ކުރިން ސްކޫލަށް ގެންދަން ޖެހޭ ފޮތްތަކާއި އެހެންވެސް އެއްޗެހި ހަމަކުރަން ޖެހޭނެއެވެ. ޖެހިގެން އޮންނަ ދުވަހު ސްކޫލަށް ދޭން އޭގެ ކުރީ ދުވަހުގެ ރޭ ނިދުމުގެ ކުރިން ފޮތްތައް އެޅުމަކީ އެންމެ ބުއްދިވެރި ގޮތެވެ. ހެނދުނު އެކަން ކުރަން އުޅޭނަމަ ހަނދާނުން ކަމެއް ކައްސާލައިގެން ގޮސްފާނެއެވެ.\nމިއީ ވަރަށް މަދު ކަމެކެވެ. މި ނޫނަސް އެތައް ކަމެއް، ސްކޫލު ފެށުމުގެ ކުރިން، ނުވަތަ ފެށުމަށްފަހު އަދި މުޅި އަހަރުގެ ތެރޭގައިވެސް ކުރެވިދާނެއެވެ.\nޖެނުއަރީ 12, 2019 17:52\nބައްޔެއް. ދިސް އިސް ލިޓެރަލީ ކޮމޮން ސެންސް؟؟?\nޖެނުއަރީ 13, 2019 08:01\nހުރިހާ ޕޭރެންޓުން ކައިރީ ބުނެބަލަ އަވަހަށް އޮފީހަށް އަންނާޝޭ، ސްކޫލްގެ ފުރަތަމަ ދުވަސް ވިޔަކަސް އޮފީހުގެ ޒިންމާތައް ނަގަންވާނެދޯ.


vnews - Berlusconi inthihaabuga vaadhakurun manaakoffa oi othun courtun baathil koffi\nއިޓަލީގެ ކުރީގެ ބޮޑުވަޒީރު ބާރްލުސްކޯނީ އިންތިޚާބުގައި ވާދަކުރުން މަނާކޮށްފައި އޮތްއޮތުން ކޯޓުން ބާތިލްކޮށްފި\n12 މެއި 2018\nއިޓަލީގައި ކުރިން ތިން ދައުރެއްގައި ބޮޑުވަޒީރުކަން ކުރައްވާފައިވާ ސިލްވިއޯ ބާރްލުސްކޯނީ: އޭނާއަކީ މިހާރުވެސް އިޓަލީގެ ސިޔާސީ މައިދާނުގެ އެންމެ ނުފޫޒުގަދަ ލީޑަރު - ފޮޓޯ: އޭ.އެފް.ޕީ\nއިޓަލީގައި ކުރިން ތިން ދައުރެއްގައި ބޮޑުވަޒީރުކަން ކުރައްވާފައިވާ ސިލްވިއޯ ބާރްލުސްކޯނީ، އިންތިޚާބުތަކުގައި ވާދަކުރުން މަނާކޮށްފައި އޮތް އޮތުން ކޯޓުން ބާތިލް ކޮށްފިއެވެ.\nމިލާންގެ ކޯޓުގެ މި ނިންމުމާ ގުޅިގެން ބާރްލުސްކޯނީ އަނެއްކާވެސް ބޮޑުވަޒީރު ކަމަށް ވަޑައިގަތުމަށް މަގުފަހިވެގެން ދިޔައީ ކަމަށް އިޓަލީގެ މީޑިއާއިން ބުނެއެވެ.\nއިޓަލީގެ ދަ ކޮރަޔަރ ޑެލާއިން ބުނެފައިވަނީ، ކުރީގެ ބޮޑުވަޒީރު ބާރްލުސްކޯނީއާ ދެކޮޅަށް ނިންމާފައިވާ ހުރިހާ މައްސަލަތައް ވަގުތުން ބާތިލް ކުރުމަށް ކޯޓުން އަމުރު ކޮށްފައިވާ ކަމަށެވެ. އެ މައްސަލަތަކުގެ ތެރޭގައި ބާރްލުސްކޯނީގެ މައްޗަށް 2013 ވަނަ އަހަރު ސާބިތުވެފައިވާ ޓެކްސްއަށް މަކަރު ހެއްދުމުގެ މައްސަލައާއި، އިންތިޚާބުތަކުގައި ވާދަކުރެއްވުން މަނާކުރި މައްސަލަވެސް ހިމެނެއެވެ.\nއުމުރުފުޅުން 81 އަހަރުގެ ބާރްލުސްކޯނީ އިންތިޚާބުތަކުގައި ވާދަކުރެއްވުން މަނާކޮށްފައި އޮތީ 2019 ވަނަ އަހަރުގެ ނިޔަލަށެވެ. ކޯޓުން އެކަން ބާތިލްކުރިއިރު، މި އަމުރު ކޯޓުން ނެރެފައިވަނީވެސް ތާވަލް ކޮށްފައި އޮތް މުއްދަތުގެ އެއްމަސް ކުރީންނެވެ.\nކުރީގެ ބޮޑުވަޒީރު ސިލްވިއޯ ބާރްލުސްކޯނީ އިންތިޚާބުތަކުގައި ވާދަކުރެއްވުން މަނާކޮށްފައި އޮތް އޮތުން ކޯޓުން ބާތިލްކުރި މިދަނޑިވަޅަކީ އިޓަލީގައި ސަރުކާރެއްނެތި، ޕާޓީތަކަށް އެއްގަލަކަށް ނޭރި، ނާކާމިޔާބު މަޝްވަރާތައް ބާއްވަމުންދާ ދަނޑިވަޅެއްގައި ވެސް މެއެވެ. އިންތިޚާބު ބޭއްވިތާ ދެމަސްވެފައި ވާއިރު، އަދިވެސް ސަރުކާރެއް ނެތެވެ.\nމާޗްމަހު އިޓަލީގައި ބޭއްވި އާންމު އިންތިޚާބުން ވޯޓުން "ފައިވް ސްޓަރ މޫވްމަންޓް" އިން ވަނީ ވޯޓުގެ %33 ކާމިޔާބު ކޮށްފައެވެ. މިއީ އެއް ޕާޓީއަކަށް އެންމެގިނައިން ވޯޓް ކާމިޔާބު ކުރެވުނު ޕާޓީއެވެ. ބާރުލުސްކޯނީގެ ލީގު ޕާޓީއަށް %17 ވޯޓް ކާމިޔާބު ކުރެވިފައި ވާއިރު، މުޅި ކޯލިޝަންއަށް ވޯޓުގެ %37 ކާމިޔާބު ކުރެވިފައި ވެއެވެ.\nކޯލިޝަން ސަރުކާރެއް ހެދުމުގެ މަޝްވަރާތައް ނާކާމިޔާބުވަމުން ދިޔައީ، ކުރީގެ ބޮޑުވަޒީރު ބާރްލުސްކޯނީއާ ނުލައި، ސަރުކާރެއް އެކުލަވާލަން "ފައިވް ސްޓަރ މޫވްމަންޓް" އިން ޑިމާންޑް ކުރަމުންދިއުމުގެ ސަބަބުންނެވެ.\nއެކަމަކު، "ފައިވް ސްޓަރ މޫވްމަންޓް" އާއި، ބާރްލުސްކޯނީގެ ލީގާ ދެމެދު ބޭއްވުނު މަޝްވަރާތަކަށްފަހު މިހާރު އެއްބަސްވުމަކާ ހަމައަށް އާދެވިފައިވާ ކަމަށް ވެއެވެ. މިކަން މިގޮތަށް ނިމިގެންދިޔައީ އޭނާގެ ކޯލިޝަންއާއި، "ފައިވް ސްޓަރ މޫވްމަންޓް" އާ ދެމެދު އެއްބަސްވުމެއް ހެދިޔަސް އެކަމަށް ހުރަސް ނާޅުއްވާނޭ ކަމުގެ ފެހި ސިގްނަލް ބާރްލުސްކޯނީ ދެއްވުމުން ކަމަށް މީޑިއާއިން ރިޕޯޓް ކޮށްފައި ވެއެވެ.\nބާރްލުސްކޯނީގެ ޕާޓީވެސް ހިމެނޭގޮތުން ކޯލިޝަން ސަރުކާރެއް އެކުލަވާލަން އެއްބަސްވުމެއް ވެވިއްޖެނަމަ ބޮޑުވަޒީރު ކަމަށް ކަނޑައަޅުއްވާ ބޭފުޅެއްގެ ނަން އިޓަލީގެ ރައީސް ސާޖިއޯ މަޓަރެއްލާ ހޯމަދުވަހު އިޢްލާން ކުރައްވާނެ ކަމަށްވެސް ޚަބަރުތައް ބުނެއެވެ.\nކޯމިޝަން ސަރުކާރެއް އެކުލަވާލުމުގައި ޕާޓީތަކަށް އެއްގަލަކަށް ނޭރިއްޖެނަމަ ދެން ޖެހޭނީ އަލުން އިންތިޚާބު ބާއްވާށެވެ.\nކުރީގެ ބޮޑުވަޒީރު ސިލްވިއޯ ބާރްލުސްކޯނީއަކީ އިޓަލީގެ އެންމެ ނުފޫޒުގަދަ ސިޔާސީ ލީޑަރު ކަމަށްވެފައި، އަލުން އިންތިޚާބު ބާއްވާއިރު އޭނާ ވާދަކުރައްވައި އިންތިޚާބު ކާމިޔާބު ކުރައްވާނެ ކަމަށް ވެއެވެ.\nއިންތިޚާބުތަކުގައި ވާދަކުރެއްވުން ބާރްލުސްކޯނީއަށް މަނާކޮށްފައި އޮތް އޮތުން ކޯޓުން މިއަދު ބާތިލް ކުރުމުން، ކޯލިޝަން ސަރުކާރެއް އެކުވާލަން އެއްބަސްވުމެއް ވުމުގެ މައްސަލަ މާބޮޑަށްވެސް ލަސްވެއްޖެ ކަމަށް ވެދާނެ ކަމަށްވެސް އިޓަލީގެ މީޑިއާއިން ބުނެފައި ވެއެވެ.


Male' Ge2Sarahahdhehgai Street Library Gaaim Kuranee - Vaguthu\nމާލޭގެ ދެ ސަރަހައްދެއްގައި ސްޓްރީޓް ލައިބްރަރީ ގާއިމްކުރުމަށް މިނިސްޓްރީ އޮފް އާޓްސް، ކަލްޗަ އެންޑް ހެރިޓޭޖް އިން ހާމަކޮށްފިއެވެ.\nޕީއެސްއެމް ނިއުސްގެެ "ރާއްޖެމިިއަދު" ޕްރޮގްރާމްގައި ވާހަކަ ދައްކަވަމުން ހެރިޓޭޖް މިނިސްޓްރީގެެ ޑެޕިއުޓީ މިނިިސްޓަރު އަހުމަދު މުހުސިން ވިދާޅުވީ ސްޓްރީޓް ލައިބްރަރީ މާލޭގެެ ދެ ތަނެއްގައި ގާއިމްކުރުމަށް ސިޓީ ކައުންސިލާއެކު މިހާރު އެއްބަސްވުމެއްގައި ސޮއިކުރުމަށް ތައްޔާރުވަމުން އަންނަ ކަމަށެވެ.\nމުހުސިން ވިދާޅުވީ ސްޓްރީޓް ލައިބްރެރީގެ ދެ ތަނެއް ގާއިމް ކުރުމަށް ނިންމައި އެތަނުގެ މަސައްކަތް މިހާރު ގާތްގަނޑަކަށް ނިމިފައިވާ ކަމަށެވެ.\n"އެހެންމަ ސިޓީ ކައުންސިލާއި އެއްކޮށް އަޅުގަނޑުމެން އެމްއޯޔޫއެއްގައި ސޮއި ކުރާނަން ބަހައްޓާނެ ތަނެއް އެބޭފުޅުން އަޅުގަނޑުމެެންނަށް ދެއްވާނެ" މުހުސިން ވިދާޅުވިއެވެ.\nމުހުސިން ވިދާޅުވީ މި ލައިބްރެރީ ގާއިމްކުރުމަށް އަދި ވިސްނުން ހުރީ ގިނައިން ކުޑަކުދިން އެއްވެ އުޅޭ ސަރަހައްދެއްގައި ކަމަށެެވެ. އެގޮތުން ޕާކުތައް އަދި ހެރިޓޭޖް މިނިސްޓްރީގެ ދޮރުމަތީގައި ހުުންނަ މައިޒާން ފަދަ ތަންތަނުގައި ލައިބްރެރީތައް ގާއިމްކުރުމުގެ މަސައްކަތް ކުރަމުންދާ ކަމަށް މުހުސިން ވިދާޅުވިއެެވެ.\nއަދި ސިޓީ ކައުންސިލާއެކު މި އެއްބަސްވުމުގައި ސޮއިކުރެވުނުހާ އަވަހަކަށް މިި ހިދުމަތް ފެށިގެން ދާނެ ކަމަށް މުހުސިން ވިދާޅުވިއެވެ.\n"ސްޓްރީޓް ލައިބްރެރީ އަކީ އަޅުގަނޑުމެން އެެތަނުގައި ގާއިމްކޮށް މި ދެނީ ފޮތް ހަރެއް. ރައްޔިތުންނާއި ބެލެނިވެެރިން އަދި ކުދިންވެސް އެބޭފުޅުންގެ ޒިންމާ ނަގަން ޖެހޭނީ. ޒިންމާ ނަގަން ޖެހޭނެއޭ އަޅުގަނޑު މި ދަންނަވަނީ އަޅުގަނޑުމެން ފޮތް ލާފައި ފަށައި މިދެެނީ. އަޅުގަނޑުމެންގެ ވަސީލަތް ހުރި ގޮތަކުން ފޮތްތައް ބަލާކަށް މީހަކު ނުބެހެއްޓޭނެ ތާއަބަދަކު. އެހެން އަމިއްލަ ޒިންމާއަކީ އެތަނުން ފޮތް ނަގައިގެން ކިޔާ ނިންމާފަ ފޮތް ހަރަށް ފޮތް ލުން" މުހުސިން ވިދާޅުވިއެވެ.\nމުހުސިން ވަނީ އަންނަ މަސް ފެށޭ އިރު، މި ލައިބްރެރީ ގާއިމް ކުރާނެ ކަމަށް ވިދާޅުވެފައެވެ.\nނޮވެމްބަރު 22, 2020 11:15\nކޮންމެވެސް މޮޅު ވާހަކައެއް.ކޮންމެވެސް ކަމެއް ކުރަންއުޅޭވާހަކަ.ކޮށްނިންމާފަ ނުދެއްކޭ.މިހާރު ހުރި ލައިބްރަރީން ފުދޭ.ބޭކާރު އަނގަތަޅާނެ ކަމެއް ނެތް.


Aaa majileehuge Raees aai Naibu raees inthihaabu kurun angaara dhuvahu ge rey | Mihaaru\n23 މެއި 2019 - 17:292comments\nމަޖިލިހުގެ ރައީސާއި ނައިބު ރައީސަކު ހޮވުމަށް ގާނޫނުއަސާސީގައިވާ ގޮތުން ނަގަން ޖެހެނީ ސިއްރު ވޯޓެކެވެ. އެކަމަކު، މަޖިލިހުގެ މެމްބަރުން އެ ނޫން ގޮތަކަށް ފާސްކޮށްފި ނަމަ ހާމަ ވޯޓު ނެގޭނެ އެވެ. އެ މައްސަލައިގައި އެމްޑީޕީގެ ތެރޭގައި ވަނީ ހިޔާލު ތަފާތުވުން އުފެދިފަ އެވެ.\nރައްޔިތުންގެ މަޖިލީހުގެ ރައީސާއި ނައިބު ރައީސް އިންތިޚަާބުކުރުމަށް ބާއްވާ ޖަލްސާ އަންގާރަ ދުވަހުގެ ރޭ އޮންނާނެ\nޖަލްސާގެ އެޖެންޑާ: https://t.co/WJKVzqIayJ pic.twitter.com/b5dtOBGJPc\n— People's Majlis (@mvpeoplesmajlis) May 23, 2019\nނަވާރަ ވަނަ ރައްޔިތުންގެ މަޖިލިހުގެ ރައީސާއި ނައިބު ރައީސް އިންތިޚާބުކުރާ ޖަލްސާގެ އެޖެންޑާ\nމަޖިލިހުގެ ރައީސާއި ނައިބު ރައީސަކަށް އެމްޑީޕީން ހޮވަން ބޭނުންވާ ބޭފުޅަކު ކަނޑައެޅުމަށް އެ ޕާޓީގެ ޕާލަމެންޓްރީ ގުރޫޕް (ޕީޖީ) ގެ މެމްބަރުންގެ މެދުގައި ހޯމަ ދުވަހު ވޯޓު ނެގުމަށް ވަނީ ނިންމައިފަ އެވެ.\nރައީސް އިބްރާހިމް މުހައްމަދު ސޯލިހް ރޭ ވަނީ މަޖިލީހުގެ ރައީސަކަށް އެންމެ އެކަށީގެން ވަނީ އަފީފް ކަމަށް ވިދާޅުވެ، އަފީފަށް ވަރަށް ބޮޑަށް ތައުރީފް ކުރައްވައިފަ އެވެ.\nނަމަވެސް އަސްލަމް ވިދާޅުވަނީ ރައީސްގެ އިތުބާރު އޭނާއަށް އެބައޮތް ކަމަށެވެ. ކުރީގެ ރައީސް އަދި މައްޗަންގޮޅި މެދު ދާއިރާގެ އިންތިޚާބީ މެމްބަރު މުހައްމަދު ނަޝީދު ބޭނުންފުޅު ވަނީ މަޖިލިހުގެ ރައީސް ކަމަށް އަސްލަމް ގެނައުމަށެވެ. އަސްލަމަކީ ނަޝީދުގެ ވަރަށް އަރިސް ބޭފުޅެކެވެ.\nއާ މަޖިލިހުގެ ސާފު އަޣުލަބިއްޔަތު 65 މެމްބަރުންނާ އެކު ހޯދާފައި ވަނީ ސަރުކާރު ހިންގާ ކޯލިޝަންގެ މައި ޕާޓީ އެމްޑީޕީންނެވެ.\nއިތުރު ލިޔުންތައް އެމްޑީޕީ ރައްޔިތުންގެ މަޖިލިސް މެމްބަރު ހަސަން އަފީފް (ވިލުފުށި) މެމްބަރު މުހައްމަދު އަސްލަމް (ހިތަދޫ އުތުރު) ރައްޔިތުންގެ މަޖިލީހުގެ އިންތިޚާބު 2019


އަޖުމަ ބަލަން އަޝްރަފް ހެއްދި ހަނޑުލުން، މިއަދު އޭނާ ބަތްވެސް ކައްކައިފި!\nހދ. ވައިކަރަދޫގައި ދިރިއުޅޭ ޒުވާނެއް ކަމަށްވާ އިބްރާހިމް އަޝްރަފް (31އ.) އަކީ ދަނޑުވެރިއެއް ނޫނެވެ. އޭނާއަކީ އެރަށު ސްކޫލްގެ ޓީޗަރެކެވެ.\nނަމަވެސް ގަސްހެއްދުމަށް އުފެދިފައި ހުންނަ ޝައުޤުވެރި ކަމެއްގެ ސަބަބުން، ގޭގައި ހުންނަން ލިބޭ ހުސް ވަގުތުތަކުގައި އޭނާ އެކިއެއްޗެހި ހައްދައެވެ.\nމިގޮތުން އަޝްރަފް ހެއްދި ހަނޑޫގަސްތަކެއްގެ ފޮޓޯ މީސްމީޑިއާގައި ވަނީ ދައުރުވާން ފަށާފައެވެ. ބައެއް މީޑިއާއައް މައުލޫމާތު ދެމުން އަޝްރަފް ބުނީ، ވައިކަރަދޫ އަކީ މީގެ 50 އަހަރު ކުރިންވެސް ހަނޑު ހެއްދި ރަށަކަށްވާތީ، ހަނޑު ހެއްދުމަށް އޭނާ ޝައުޤުވެރިވީ ކަމަށެވެ.\nހަނޑޫ ހެއްދުމުގެ ޝައުޤުވެރިކަން ބޮޑުކަމުން، ވައިކަރަދޫ ސްކޫލްގައި 2018 ވަނަ އަހަރު އުޅުނު އިންޑިއާ ޓޗަރެއްގެ އެހީތެރިކަމާއެކު އަޝްރަފް ހަނޑުލުގެ މުޑުވައް ހޯދިއެވެ. އޭނާ ބުނީ މިހަނޑޫ ހެއްދުމަށްޓަކާ ފޮތިކޮޅަކަށް ކަޅުވެލި އެޅުމަށްފަހު ވެލިކޮޅުގެ ތެރެޔަށް އަޅައި ފޮތިކޮޅު ބަނދެލުމަށްފަހު ފެންޖަހައި 24 ގަޑިއިރު ވަންދެން ބެހެއްޓި ކަމަށެވެ.\nއަޝްރަފް ކިޔައިދިން ގޮތުގައި 24 ގަޑިއިރު ފަހުން އޭނާ ގޮސް ބެލިއިރު އެހަނޑޫ ފުއްތަކުން ހުރީ މޫ ނިކުމެފައެވެ. ދެން އޭނާ އެހަނޑޫ ފުއްތައް4ފޫޓު5ފޫޓު ގޮޅިއެއްގައި ޕްލާސްޓިކްއަޅާ، ވެލި އެޅުމަށްފަހު، ގެރި ގުޔާއިއެކު ފެން އަޅާ ޗަކަކޮށް ގަސްތައް ރުވީކަމަށް ވެސް އަޝްރަފް ބުންޏެވެ.\nމިކަންތައް އޭނާ ކުރީ އޭނާއަށް އެހީތެރިވި ޓީޗަރުގެ ލަފަޔާއި އިރުޝާދުގެ މަތިން ކަމަށާއި އަދި ވީޑިއޯތައް ބަލައިގެން ކަމަށްވެސް އަޝްރަފް ބުންޏެވެ. އަދި ގަސް އިންދުމަށްފަހު ތިން މަސް ދުވަސް ތެރޭގައި އެގަސްތަކުން ކުރާ އައި ކަމަށް ވެސް އޭނާ ބުންޏެވެ.\n"ހަތަރު މަސް ދުވަސް ތެރޭ ހަނޑޫ ދޮންވުމުން ކަޑަން ޖެހޭ. އަޖުމަ ބެލުމަށްޓަކައި ކުރި އެ މަސައްކަތުން ކިލޯއަކަށްވުރެ ގިނަ ހަނޑޫ ލިބުނު. ހަނޑޫ ލިބުނީ މިދިޔަ އަހަރު ފެށެން ކައިރިވެފައި ވަނިކޮށް" އަޝްރަފް ކިޔައިދީފައިވެއެވެ.\nހިތްވަރާއި ބުރަ މަސައްކަތުން އަޝްރަފް ގޮވާންކުރި ހަނޑުލުން މިއަދު އޭނާ ވަނީ ބަތްވެސް ކައްކާފައެވެ. މިއީ ކާންވެސް ހަމަ ރަނގަޅު ކޮލިޓީގެ ހަނޑޫ ކަމަށް އަޝްރަފް ބުންޏެވެ.\nއޭނާއަށް އެންމެ ގިނަ މީހުން ދެމުން އަންނަ އިރުޝާދަކީ، ފުޅާ ދާއިރާއެއްގައި ދަނޑުވެރިކަން ކުރުމެވެ. ނަމަވެސް އެކަން އެގޮތަށް ނުކުރެވެނީ ވަޒީފާގެ ގޮތުން އެފަދަ ކަމެއް ކުރުމަށް އެކަށީގެންވާ ވަގުތު ނުލިބޭތީ ކަމަށް ވެސް އޭނާ ބުންޏެވެ.


Soasan magugai Naasaree hingi bimugai parking zone eh hulhuvaifi - vNews.mv\nސޯސަން މަގުގައި ހުޅުވި ޕާކިންގ ޒޯން\nސޯސަން މަގުގެ ނާސަރީ ހިންގި ބިމުގައި ޕާކިންގ ޒޯނެއް ތަރައްގީކޮށް ބޭނުންކުރަން ފަށައިފި\nޒަމްޢަތު އަޙްމަދު ވަޙީދު Male' | 12 November 2019, 13:15\nސޯސަންމަގުގައި ކުރިން ނާސަރީ ހިންގި ބިމުގައި އާ ޕާކިން ޒޯނެއް ހަދައި އެތަން ބޭނުންކުރަން ފަށައިފިއެވެ.\nހަމައެކަނި ސައިކަލްތަކަށް ޚާއްސަކޮށް ހެދި މި ޕާކިންގ ޒޯނާއި ބެހޭ ގޮތުން މާލޭ ސިޓީކައުންސިލްގެ މެންބަރު އަޙްމަދު ޒަމީރު ވިދާޅުވީ މި ޕާކިންގ ޒޯންގައި ޖުމްލަ 279 ސައިކަލް ޕާކްކުރެވޭނެ ކަމަށެވެ.\nސޯސަންމަގު ވީޓީވީ ކުރިމައްޗަށް ވާގޮތަށް އޮތް ހުސްބިމުގައި ހަދާފައިވާ މި ޕާކިންގ ޒޯން ހުޅުވިގެންދިއުމާއި އެކު އެ ސަރަހައްދުގައި ޒޯނުން ބޭރުގައި ޕާކް ކުރުން މިހާރު ވަނީ މަނާކޮށްފައެވެ. އަދި އޭޑީކޭ ކުރިމައްޗަށް ވާގޮތަށް އޮންނަ ގޯޅިއަކީވެސް ސައިކަލް ޕާކު ނުކުރެވޭ ގޯޅިއަކަށް ހަދާފައިވާކަމަށް ސިޓީ ކައުންސިލުން ވަނީ ބުނެފައެވެ.\nއެ ކައުންސިލްގެ މެންބަރު ޒަމީރު ވިދާޅުވީ މާލޭގެ މަގުތަކުގައި ތޮއްޖެހުން ކުޑަކޮށް، ޓްރެފިކަށް ލުޔެއް ހޯދުމަށް ކުރަމުންދާ މަސައްކަތަކީ ޓްރެފިކް ޕޮލިހާއި ގުޅިގެން ކުރަމުންދާ މަސައްކަތެއްކަމަށެވެ. އަދި ފަހުން ހެދި ޕާކިންގ ޒޯންތަކުގެ ސަބަބުން ވަރަށް ބޮޑު ލުޔެއް މަގުތަކަށް ލިބިގެންގޮސްފައިވާކަމަށްވެސް ޒަމީރު ވިދާޅުވިއެވެ.\nއޭޑީކޭ ކުރިމަތީ އޮންނަ މަގަކީ ހަތަރު ފުރޮޅުލީ އުޅަނދު އެއްކޮޅަށް ދުއްވާ މަގެކެވެ. ނަމަވެސް އެ މަގުގައި ސައިކަލްތައް ޕާކުކޮށްފައި ބެހެއްޓުމުގެ ސަބަބުން ހަތަރު ފުރޮޅުލީ އުޅަނދުތަކަށް އެމަގަށް މިހާރު ނުވަދެވެއެވެ. ޒަމީރު ވިދާޅުވީ ޕާކިންގ ޒޯން ހުޅުވިފައިވާތީ އެ މައްސަލަވެސް ހައްލުވެ ސޯސަންމަގުގެ ޓްރެފިކަށް ލުޔެއް ލިބިގެންދާނެ ކަމަށެވެ.\nއޭޑީކޭގެ ދެކުނު ފަރާތުގެ މަޖީދީމަގަށްވާ ފަރާތުގައިވެސް އިތުރު ޕާކިންގ ޒޯނެއް ހަދަން ވިސްނާފައިވަނީ. މިކަމުގެ ސަބަބުން މަގުތަކަށް ވަރަށް ބޮޑު ލުޔެއް ލިބިގެން މިދަނީ. ޕާކިންގ ޒޯންތައް މާލޭގައި ހަދާއިރު ޕްލޭނިންގ މިނިސްޓަރގެ އެހީތެރިކަން ވަރަށްބޮޑަށް ލިބޭ. އަދި ރައީސުލް ޖުމްހޫރިއްޔާގެ އޮފީހުގެ މިނިސްޓަރ އާއި ދެބޭފުޅުންގެ އެހީތެރިކަން ވަރަށް ބޮޑަށް ލިބިގެން ރައްޔިތުންނަށް މި ޚިދުމަތް ދެވިގެން މިދަނީ.\nމާލެ ސިޓީ ކައުންސިލްގެ މެންބަރު ޒަމީރު\nމާލެ ސިޓީ ކައުންސިލުން ދަނީ މާލޭގެ ޓްރެފިކް ހައްލުކުރުމަށް، ހުސްބިންތަކުގައި ޕާކުކުރެވޭނެ އިންތިޒާމުތައް، ޕްލޭނިންގ މިނިސްޓްރީއާއި ގުޅިގެން ހަމަޖައްސަމުންނެވެ.\nމާލޭގެ އަވައްތަކުގައި ޒަމާންވެފައިވާ ގަބުރުސްތާނުތަކެއް އެބަހުރި. މި ތަންތަން ހުރީ މީހުން ދިރިއުޅޭ ގެދޮރާއި ކައިރީގައި. މި ތަންތަނުގައި ރޭމްޕް ލާފައި6އެއްކަ ބުރިއަށް ޕާކިން ބިލްޑިން އެއް ހަދައިފިނަމަ ވެހިކަލް ޕާކްކުރުމަށް އެ ސަރަހައްދުގެ މީހުންނަށް ފަސޭހަ ވެފައި އެކަށީގެންވާ ޖާގައެއް ތައްޔާރު ކުރެވޭނެ. އަދި މި ތަންތަން މި ގޮތަށް ޑިވެލޮޕް ކުރާއިރު ވަށައިގެންވާ ގޯޅި ތަކަކީ ހަނި ގޯޅިއެއް ކަމުގައި ވަނީނަމަ ކާރު ފަދަ ވެހިކަލް އަށް ދެވޭވަރަށް ގޯޅި ބޮޑުކޮށް، އެއިމާރާތުގައި ޕާކުކުރުމަށް އަންނަ ވެހިކަލް ފަސޭހައިން އެއިމާރާތަށް ވަދެވޭނެގޮތްވެސް ހެދިދާނެ. ޕާކިން ހައްލު ކުރެވޭނީ މަފަދޮގޮތަކަށް.\nހުސްބިމުގެ ދަތިކަން ކުރިމަތިވެފައިވާ މި މާލޭގައި ތިޔަފަދަ އައިދައިގެ ގޮތަކަށް ޕާކިންޒޯން ހަދައިގެން ކިހާ ވެހިކަލްއެއްގެ ޕާކިން ހެދިދާނެ ބާވައޭ ހިތަށްއަރާ. ކުރިން ހަދާފައިވާ ޕާކިން ސިސްޓަމެއްގެ ބިމުގެ އޭރިއާ އެއްގައި ގާތްގަނޑަކަށް 30 އަކަށް ސައިކަލް ޕާކްކުރެވޭ. މިހާރު އެވަރުގެ އޭރިއާއެއްގައި ގިނަވެގެން ބެހެއްޓެނީ 10 ވަރަކަށް ސައިކަލް. ބިމުގެ ދަތިކަން އޮތްހިނދު މާލޭގައި ބިމުގެ ޖާގަ އެންމެ އެފިޝަންޓް ގޮތެއްގައި ބޭނުން ކުރެވޭނެ ގޮތަކަށް ވިންނަން އެބަޖެހޭ. ކޮންމެގޮތެއްގައިވެސް ޕާކިން ބުރި ބުރި އަށް އުސްކުރުން އެބަޖެހޭ.\nޑަބަލް ދެކް ޒޯންއަަކަށް ހަމަ ނިހެދެނީ ތަ، ސލޯޕް ރއނޑް ގޭޓްވޭ އެއްކަހަލަ


Media Thah Joorimanaa Kureveyne Gavaidheh Hedhumakee Media Thakah Birudhehkumuge Feshun: Idhikolhu - Vaguthu\nޖުލައި 11, 2020 17:13\nއެއްވެސްކަމެއް ހިތުހުރިގޮތަކަށް ކުރަން ދޫކޮށްލުމަކީވެސް ކުށެއް. ޖޫރުމަނާ ކުރެވެންވެސް ޖެހޭނެ. ޤަވާއިދެއްވެސް އޮންނަން ޖެހޭ! މައްސަލައަކީ އިޚްލާސްތެރި ކަމެއްނެތި ކަންކުރާތީ.\nއިދިކޮޅުގަ ތިބޭ ބައެއްގެ މައްސަލައަކީ ކޮންމެކަމެއްގަވެސް ދޭތެރެ ޖައަސަން އުޅޭރތީ. ފިތުނަ އުފައްދަން އުޅޭތީ. ދަނޑިވަޅުގެ ބޭނުން ހުތުރުކޮށް ބޭނުްނ ކުރާތީ\nޖުލައި 11, 2020 17:19\nމިވެސް ދެން ބަސްބުނަން ބަޔެއްތަ؟\nޖުލައި 11, 2020 20:39\nއެއީ ކީއްވެ؟ ލާދީނީ ނުވިއްޔާ މި ގައުމުގަ މިހާރު ބަހެއްވެސް ނުބުނެވެނީތަ؟\nޖުލައި 11, 2020 18:43\nރާއްޖެ ޓީވީ އެކި ފަހަރު މަތިން ޖޫރިމަނާކުރި ކަން ހަނދާން ނެތުނީބާ ޕީޕީއެމް!؟ އެމީހުން މަގުތައް މަތީގަ ޓީޝާޓު ވިއްކައިގެން ޖޫރިމަނާގެ އަދަދު ދައްކާ ނިންމި. ކުރީގެ ސަރުކާރު ކުރަން ފެށި ކަމެއް ތީ މީޑިޔާތަކަށް ބިރުދައްކާ ޕްރެސް ކޮންފެރެންސްތަކުން ބައެއް މީޑިޔާތައް ބޭރުކޮށް ހެދުން .\nޖުލައި 11, 2020 20:35\nބުއްދިގޯސް ކުދިންކޮޅެއްހެން ހީވަނީ\nޖުލައި 11, 2020 22:21\nބައެއްގެ ވެރިކަމުގަ އިންދާފަހުރި ރުއްގަސް ކަޑާ މީޑިއާ ސްޓޭޝަން ތަކުގައި ހުޅުޖެހުމަކީ ކޮންބަޔަކަށް ބިރުވެރިކަން ދައްކަން ކުރި ކަމެއްތަ ؟\nޖުލައި 12, 2020 16:16\nކަލޭމެން ރަގާޅު ތިހެންކިޔަން....ކާލޭމެން ވެރިކަމުގައި އަހަރުމެންނަށް ދަސްކޮށްދިން ކަމެއްދޯ..ދެންކީކޭކިޔާކަށް!\nޖުލައި 13, 2020 09:58\nމަންމާފުޅު އަދުރޭމެން ސަރުކާރުގަ މީޑިޔާތަކާ ޓީވީ ޗެނަލްތައް މަތިމައްޗައް ޖޫރިމާނާކުރިއިރު މިބައިގަނޑު ކޮބައިތޯ؟؟


SunOnline: chocolate crush 42\nޗޮކްލެޓް ކްރަޝް 42\nއައިޝާ ނަސީމް 30 Sep 2021, 09:00\n"ކޮންމެ އިންސާނެއްގެ ހަޔާތަކީ ތަފާތު ރީތި ވާހަކައެކެވެ. އެ ވާހަކައިގެ ސަފުހާތަކުގައި ކިތަންމެ ގިނަ ޓްވިސްޓްތައް އަޔަސް ނިމުން ރީތިކުރަން މަސައްކަތްކުރާށެވެ. ދެވަނަ ފުރުސަތެއް ނުލިބޭނެއެވެ. ނިމުން ފުރިހަމަވާނީ ހެއްދެވި ފަރާތާއި އޮތް ގުޅުން ވަރުގަދަވުމުންނެވެ. އެނބުރިދާން ޖެހޭ މަންޒިލަކީ ކޮބާކަން ދެނެގެންނެވެ."\n"އަނާ ދޮގުނަހަދާ ޔާސީންއަށް ބުނެދީ. ތިހާ ދީންވެރިއިރު ނަސްލު އޮޅުވައިލުމަކީ ކިހާވަރެއްގެ ކަމެއްކަން ނޭގޭތަ؟ ބައްޕައަކީ ކޮންމެފަދަ މީހަކަށްވިޔަސް ދަރިންނަށް އެނގެންވާނެ. ދަރިންނަށް އޮޅުވައިލުމުގެ މާނައެއްނެތް. ޔާސީންއަށް ބައްޕަގެ ހަގީގަތް ކިޔައިދީ. އޭރުން ޔާސީން ގަބޫލުކުރާނެ...."އަރްކާން ޔާސީންގެ އަތަށް ފިތައިލިއެވެ."މަންމަ ދަރިފުޅުގާތުގައި އެހެން ބުނީ މަންމައަށް ނޭގި. ބައްޕަ ސިފައިން ގެންގޮސް ޖަލަށް ލީމަ މަންމައަށް ހީކުރެވުނީ ބަރްޒަޚަށް ދިޔައީއޭ. އެހާ ބޮޑު އެއްޗެއް ދަރިފުޅަށް ބުނެދިންއިރު ބައްޕަ ހައްޔަރުކުރީ ކީއްވެކަން ބުނެނުދިނީމަ ހައިރާންވީ..."\n"ކީއްވެ ޖަލަށް ދިޔައީ؟" ކުއްލިއަކަށް ޔާސީން ތުން ފިތައިލިއެވެ.\n"ޢަނާ. ލެޓް ހިމް ޑިސައިޑް. ކިތަންމެ ޅަކަމުގައިވިޔަސް ކިހާ އިންޓެލިޖެންޓް. ހީ ވިލް އަންޑަސްޓޭންޑް ކޮންމެވެސް ދުވަހަކުން ފޮގިވްވެސް ކުރާނެ. ސަބަބަކީ ދަރިން ކުރާ ނުބައިކަންތައްތަކުންވެސް މައިންބަފައިން މާފުދޭތީ......." އަރްކާން ޔާސީން އުރައިލިއެވެ. އަދި އަތުތެރޭގައި ބޮނޑިކޮށްލިއެވެ. މޫނުގައި ބޮސްދިނެވެ. އަނާ ދެތިންފަހަރު ފުން ނޭވާތަކެއް ލިއެވެ. ޔާސީންގެ ވިސްނުން ތޫނުކަމުން ދޮގުހަދައިގެން ދެން ސަލާމަތެއް ނުވެވޭނެއެވެ. ދޮގު ހެދުންވެސް އެބުނާހެން ރަގަޅު ނޫންކަމަށް ގަބޫލުކުރެވުނެވެ. ދަރިފުޅުގެ ބައްޕަ އޮޅުވައިލުމަކީ ގޯހެކެވެ. ބައްޕަ ގާތިލަކަށްވިޔަސް އެއީ ބައްޕަ ނޫންކަމަކަށް ނުވާނެއެވެ. އެކަމަކު ބައްޕަ ޖަލަށް ލީ ސީދާ ކީއްވެކަން ބުނެދޭވަރަށްވުރެ އެ ސިކުނޑި އަދި ޅައެވެ.\nއެދުވަސްކޮޅު އަރްކާން ޔާސީންއާއި ގުޅުން ބަދަހިކުރަން މަސައްކަތްކުރިއެވެ. ދަރިފުޅާއެކު ވަގުތުތައް ހޭދަކޮށް ހަނދާންތައް ހިތުގައި ރައްކާކުރިއެވެ.\nއޭރު އަނާ ދިޔައީ އަރްކާން ހައްޔަރުކުރުވާ މައްސަލަ އަލުން ބަލަން ނޯއާއަށް ބާރު އަޅަމުންނެވެ. އަރްކާން އެހާ ފަސޭހައިން ޖަލުން ސަލާމަތްވެ މުޖުތަމައުގައި ހުންނަތަން ފެނުމުން ޔަހްޔާއާއިމެދު މާ ބޮޑަށް ވިސްނެނީއެވެ. ޔަހްޔާގެ ޒުވާން އުމުރުކުރުކޮށްލާފައި އަރްކާން އުފަލުގައި އުޅުނަ ދީގެން ނުވާނެއެވެ. ގާތިލުންނަށް ހައްގު އަދަބުލިބެން ޖެހޭނެއެވެ.\nއަރްކާން ދެވަނަފަހަރަށް ހައްޔަރުކުރެވި އުމުރަށް ޖަލަށް ލެވުނެވެ.\nއޭނަ ޖަލުގައި ދަރުސްދީ އިލްމު އުނގެނުމުގެ މަސައްކަތްފެށިއެވެ. ބައެއްފަހަރު އިންސާނާއަށް ތެދުމަގު ލިބެނީ އެފަދަ ހާލަތެއް މެދުވެރިވެގެންނެވެ. އަރްކާންގެ ދިރިއުޅުން ބަދަލުކޮށްލީ ޖަލުގެ ތޭރިތަކެވެ. އަނާއާއި ދަރިފުޅުދެކެވީ އަމިއްލަ އެދުމެއް ނެތް ލޯތްބާއި އެއިހުސާސްތަކެވެ.\nޗޮކްލެޓް ބޮކްސް ކޮޓެޖްތައްހެން ހަދާފައިވާ "ޗޮކްލެޓް ވައިބްސް" ރެސްޓޯރެންޓްތަކަށް ލިބޭ ތަރުހީބު ބޮޑުވެފައި އަބަދުހެން އެތަންތަން އޮންނަނީ ފުރިފައެވެ. އާއިލާތަކަށް ވަކިން ތިބެވޭ ކެބިންތައް ހުރުމާއެކު ހިތްގައިމުކަމުގެ ދެވަނައެއް ނެތެވެ. ނޯއާގެ ވިޔަފާރި ފުޅާވެ ދުނިޔޭގެ އެހެން ތަނުގައި ބޮޑެތި ރެސްޓޯރެންޓްތަކާއެކު ހޮޓެލްތައް ހުޅުވިޔަސް އޭނަގެ އެންމެ ޚާއްސަ ގުޅުން އޮތީ އަމިއްލަ ފަސްގަނޑުގައެވެ.\nނައިނާ ކައިވެނި ފަސްކުރަން ބޭނުންވީ ވަކި މުއްދަތެއްނެތިއެވެ. ނާޔަލްގެ ހިތާމަވެރި ނިމުމަށްފަހު އަހަރެއްހާ ދުވަސްފަހުން ނޫނީ ހަޔާތުގެ އެހާ މުހިއްމު ނިންމުމެއް ނިންމަން ނައިނާގެ ހިތް ނޭދުނީއެވެ.\nނަރުގިސްއަށް ކަޒްޔާ ފެނުމުން އުފާކުރަންވީކަމެއް ރޯންވީކަމެއް ނޭގުނެވެ. މާލެއައުމަށްފަހު ދަރިފުޅު އެގޮތަށް ބައްދަލުކުރަން އައިސްދާނެކަމަކަށްވެސް ހިޔެއް ނުކުރެއެވެ. އޭނައަށް ކަޒްޔާއާއިމެދު ކަންތައް ކުރެވުނީ އިންސާފަކުން ނޫނެވެ.\n"މަންމައަށް ހަދިޔާއެއް ގެނައިން..." ކަޒްޔާ ފްރޭމަކާއެކު ޕާރުސަލެއް ދިނެވެ.\n"ކަޒްޔާ ކޮންތާކު އުޅެފައި ތިއައީ؟ ކިހިނެއް އާދެވުނީ؟ " ނަރުގިސްގެ އެތައް ސުވާލެއް އެއްފަހަރާ ކުރިމަތިވިއެވެ. ކަޒްޔާ ބުނީ އަފްގާނިސްތާނަށް ކައިވެންޏަކަށް ދިޔަގޮތަށް އެތަނުގައި ހައްޔަރުވީކަމަށާއި ހާލަތު ބަދަލުވަމުން އައިސް މާތްﷲގެ ރަހުމަތާއެކު ރާއްޖެ އާދެވުނީކަމުގައެވެ. އެމީހުންނަކީ ނިރުބަވެރިން ނޫންކަމަށެވެ. ކޮންމެ މީހެއްގެ ވާހަކައާއި އިހުސާސްތައް ކިޔައިދެވޭނީ އެމީހަކު އަމިއްލައަށް ކަމަށާއި އަމަންގެ ހަގީގަތް އޭނައަށްވެސް ނޭގޭކަމުގައެވެ. އަމަންގެ މުސްތަގުބަލްވަނީ ރާއްޖެއަކު ނޫންކަމަށް އޭނަ ގަބޫލުކުރާ ސަބަބުވެސް އެނގޭނީ އޭނައަށް ތާއެވެ.\nކަޒްޔާ އޭނަގެ އިންޓަވިއު އެއްވެސް މީހަކަށް ދޭން އެއްބަހެއްނުވިއެވެ. އިސްލާމްދީނުގައި މަންމަގެ މަގާމު ދެނެހުރުމުން ކަޒްޔާ އޭނަގެ މަންމަގެ ހުރި އުނި ސިފަތަކާއެކުގައިވެސް މަންމައާއިމެދު ކަންތައްކުރީ އޯގާތެރިކޮށެވެ. މަންމައާއެކު ކެއުމަކަށްދިޔައެވެ. ނަމަވެސް އޭނަ ދެކޮޅުހެދީ އިންޓަވިއުތަކާއެވެ.\nހަލީމާވެސް ހިތްދަތި އެތައް ތަޖުރިބާއެއް ކުރެވުމަށްފަހު މާމައަށް އެހީވާން އުޅެނީ ރަށުގައެވެ. މާމަ ފެންވަރުވާ އެހީތެރިވާން އައިސް އެތައް އިރެއްވާންދެން އަނގަތަޅަން އިންނާނެއެވެ. ދަރިފުޅު ސޯފިޔާ ފިލްމުކުޅެން ފެށުމުން ހަލީމާ ހިތްހަމަނުޖެހި ވާހަކަދެއްކުމުން ދެބަސްވެފައިގޮސް ލޯބިވެރިޔާއާއެކު ދިރިއުޅެން ފެށުމުން އެ މަންޒަރު ދެކެން ކެތްނުކުރެވުނީއެވެ. އާދޭސްކުރީމަވެސް ސޯފިޔާ ގަބޫލެއްނުކޮށް މަންމަ މޫނުމަތީގައި ދޮރުޖެހީއެވެ. މަންމައެއްގެ މަގާމާއި މާތްކަން ސޯފިޔާއަށް ނޭގުނީ އޭނައަށް އަމިއްލަ މަންމައާއި ދޭތެރޭ ކަންތައް ކުރެވުނުގޮތުން ކަމަށް ގަބޫލުކުރެވި ބާކީ އޮތް ދުވަސް އޭނަގެ މަންމައަށް ޚިދުމަތްކުރަން އަޒުމް ކަނޑައަޅައިގެން ރަށަށް ބަދަލުވިއެވެ.\nހަލީމާ މާމަ ފެންވަރުވާ ނިމުމުން ކަޒްޔާ ފުނާއަޅުވާ މާމަ އެންމެ ލޯބިކުރާ ކާށިތެޔޮ ލައްވާދީ ފުށްވެސް ޖަހައި ޒީނަތްތެރިކޮށްދެއެވެ. އަތަރުލައްވާދެއެވެ. އެހުރިހާކަމެއް ކަޒްޔާވެސް ކޮށްދެނީ ނިކަން ލޯބިންނެވެ.ކަޒްޔާ ބޭނުންވީ މާމަ އުރައިލާށެވެ. އުމުރުން ދުވަސްވެ ކަށިތައް ބަލިކަށިވެ މާމަ ކުޑަކުއްޖެއްހާ ކުޑަވެއްޖެއެވެ. ކަށިތައް ފީވެ ގުދުވެ އަސާގަނޑު ޖަހައިގެން ކިރިޔާ ހިނގޭކަމެވެ.\n"މާމާ. ދެން އިރާދަކުރެއްވިއްޔާ ދުވަހަކުވެސް މާމަމެން ދޫކޮށްފައި ނުދާނަން. މަރުވާންދެންވެސް ދިރިއުޅޭނީ މާމައާއެކުގައި..ވަރަށް ލޯބިވޭ....." ކަޒްޔާ މާމަގެ ކޯތާފަތަށް ބޮސްދިނެވެ. އަދި މޫނާއި މޫނު ޖައްސާލައިގެން ސެލްފީއެއްނެގިއެވެ. އަދި ބައްޕައާއި ހަލީމާވެސް ގެނެސް އެންމެން އެކީ ނިކަން ހިނިތުންވެލައިގެން ސެލްފީތައް ނެގިއިރު ކަޒްޔާގެ ދެލޯ ވިދައެވެ. އާއިލާއާއެކީ އުޅެން ލިބުމުން އުފަލުން މޮޔަވާވަރުވިއެވެ. އެތައް ފަހަރު ﷲއަށް ހަމްދުކުރެވުނެވެ.\nއަޒާލިއާއާއި ކަޒްޔާއާއި ދެކުދިން ބައްދައިލިގޮތަށް އިރުކޮޅެއްވާންދެން ތިބެވުނެވެ. ލިބިފައިވާ އުފާވެރިކަން އެ ތެތްވެފައިވާ ލޯތައް ހެކިދިނެވެ. އުފާވެރިކަމުގެ ކަރުނައިން ވިދާ ބަބުޅާ ލޯތަކެވެ. އެތައް ޒަމާނެއްފަހުން އެންމެ ގާތް އެކުވެރިޔާއާއެކު އެންމެ ލޯބިވާ އެއް މަންޒިލުން ދިމާވެވިއްޖެއެވެ. ދެކުދިންގެ ގަނޑުފެންކޮޅެއްފަދައިން ފިނިވެފައިވާ އަތްތިލަ ގުޅުވާލައިގެން އިރުގަނޑެއްވާންދެން އެކި ވާހަކަތައް ދައްކަމުންގޮސް އޯޑަރުވެސް ކޮށްލިއެވެ. ޗޮކްލެޓް މިލްކްޝޭކާއި ޕިއްޒާ އަދި ޗޮކްލެޓްކާން ތިބިއިރު އިތުރު އެއްވެސް ޚިޔާލެއްނެތް ފަދައެވެ. ކަޒްޔާ އަނގަޔަށް ބޮޑު މާ ސިންގާ ޗޮކްލެޓް ގަނޑެއްލިގޮތަށް ވާހަކަދައްކަން ފެށުމުން "ވަރަށް ކިއުޓް" އޭ ކިޔާފައި އަޒާލިއާ އަވަހަށް ދެކުދިން އެއްކޮށް ސެލްފީ ނެގިއެވެ.\nއެވަގުތު ދުރުން ނޯއާ އަންނަތަން ފެނިފައި ކަޒްޔާގެ ހިތް ރޭހެއް ޖަހައިލިފަދައެވެ. ހިތުގެ ވިންދު އަވަސްވެގަތް ގޮތަށް އުފާވެރިކަމުގެ ރަތްކުލަ މޫނަށް ވެރިވިއެވެ. އުފަލުގެ އެންމެ މަތީ މިންވަރަށް ލިބުނު އުފަލާއެކު ނޯއާއާއި ދިމާލަށް ދުއްވައިގަނެވުނެވެ. ނޯއާ ހުއްޓުނުގޮތަށް ފަހަތަށް ޖެހިލިތަން ފެނިފައި ކަޒްޔާގެ ހިނިތުންވުން ފަނޑުވިއެވެ.\n"ސޮރީ...އައި ވޯޒް އެކްސައިޓެޑް.ކިރިޔާ ހަގް ނުކުރެވުނީ..." ކަޒްޔާ މައިނޭވާއެއް ލިއެވެ. ރަގަޅަށް ވާހަކަވެސް ނުދެއްކުނެވެ.\n"ކަޒްޔާއަކީ މަގޭ ވައިފް ނޫންކަން ހަނދާން ނެތުނީތަ؟އަހަރެން މިއުޅެނީ މެރީކުރާށޭ......" ނޯއާ ދުރަށް ބަލަންފެށީ ފަރުވާކުޑަގޮތަކަށެވެ.\n"އޯ....ހޫމް ހަދާންވޭ...."ކަޒްޔާ ގެ ލޮލުގައިވި އިހުސާސްތައް ވަގުތުން ފޮރުވުމުގައި ކާމިޔާބުކުރިއެވެ. އޭނައަށް ނޯއާގެ އެ ޖަވާބުން އެއްވެސް އުދަގުލެއް ނުވިކަން އަންގަން އޭނަ ބޭނުންވިއެވެ." ކޮންގްރާ ނޯއާ....."\nއިތުރަށް މަޑުކުރުމެެއް ނެތި އަވަސް ފިޔަވަޅުތަކެއްގައިގޮސް އޭނަގެ ސީޓުގައި އިށީނެވެ. އަޒާލިއާއަށް އާދެވުނުއިރު ކަޒްޔާ ދެހޮޅި އަނގައިގާ ޖަހައިގެން ހޮޓް ޗޮކްލެޓް ދެތަށި އެއްފަހަރާ ބޯލަނީއެވެ. އޭނައަށް ރަގަޅަށް ބަލައިލެވުނުއިރު ކަޒްޔާގެ ލޮލުން ކަރުނަ އޮހެނީއެވެ. އެކަމަކުވެސް އޭނަ ހިނިތުންވަނީއެވެ.\n"ރޮނީތަ ޔާޔާ؟" އަޒާލިއާ ކަންބޮޑުވިއެވެ.\n"ނޫން...." ކަޒްޔާ ޖަވާބުދިނެވެ.\nކަޒްޔާއަށް ހިފަހައްޓައިލެވުނީ އިރުގަނޑަކަށެވެ. ހިތްފުރެންދެން ރޯލެވުނެވެ. އޭނަ ހަމަޔަކަށް އެޅެންދެން އަޒާލިއާވެސް ހިމޭނުން އިނެވެ. ކަރުނައިން ސްޓްރެސް ފިލުވައިދޭނެއެވެ.\n"އަހަރެން ހީކުރީ ނޯއާ އިންތިޒާރުކުރާނެކަމަށް...." ކަޒްޔާގެ އަޑު މަޑުކަމުން ކިރިޔާ އަޒާލިއާއަށް އިވުނުކަމެވެ. އެޖުމްލައިގާ އެތައް އިހުސާސްތަކެއްވިއެވެ. ހިތާމައިން ފުރިފައިވާ ހިތްދަތި ޖުމްލައެކެވެ. ކަޒްޔާގެ ހިތުގައިވާ އުއްމީދުގެ އެންމެ ފަހު ކަނިވެސް ނިވި އަނދިރިކަމުގެ ތެރެއަށް ގެނބިއްޖެއެވެ. އަންހެންކުއްޖެއްގެ ހިތް ހަލާކުވާނީ އެހާވަރަށް ކަންނޭގެއެވެ. އަޒާލިއާގެ ލޮލަށްވެސް ކަރުނަ ޖަމާވިއެވެ.\nރޭގަނޑު ކެއުމަށް ނޯއާ ކާކޮޓަރިއަށް ވަންއިރު މައިންބަފައިންނާއި ކާފަ މާމަ ހީނާ ޒޭވިއާ އަދި އަންހެންކުދިންކޮޅުވެސް އޭނަގެ އިންތިޒާރުގައި ތިއްބެވެ. ނޯއާ ފެންވަރާލައިގެން އައުމުން ތާޒާވެފައި މޫނު ކުރިއަށްވުރެ އައްޔެވެ. ހުދު ޓީޝާޓަކާއި ނޫކުލައިގެ ޖިންސެއްގައި ހުރުމުން ވަކިން ހިތްގައިމެވެ. ދެކެވެމުން ދިޔަ ވާހަކައިގެ ތެރޭ ނައިނާގެ ވާހަކަ ދެއްކުނެވެ. ނޯއާ ބުނީ ނައިނާއަށް ކަޒްޔާ އެނބުރި އައިކަން އެނގޭކަމަށާއި އޭނަ ކަޒްޔާ ވަރިނުކުރާކަން އެނގޭކަމުގައެވެ. ދެއަންބަށް އިންނަން ނައިނާ ގަބޫލުނުވިކަމުގައެވެ. އަމަންއާއި ކަޒްޔާގެ ކައިވެންޏަކީ ހަގީގަތެއް ނޫނެވެ. ދެއްކުންތެރި ދޮގުވެރި ކައިވެންޏެކެވެ. އެންމެން ތިބީ ހައިރާންވެފައެވެ.\n"އަޅުގަނޑާއި ކަޒްޔާގެ ގުޅުން ނުކެނޑޭ. އެކަމަކު ދުނިޔޭގެ ނަޒަރުގައި ކަޒްޔާއަކީ އަމަންގެ އަންހެނުން. އެހެންވެ އަމަންވަނީ ކަޒްޔާއަތަށް ސިޓީއެއް ދީފައި. ވަރިކުރިކަމުގެ ލިޔުން. ސޯ އަޅުގަނޑު ބޭނުންވަނީ އަލުން ކައިވެނިކުރަން. ގާނޫނުގައި އޮތް ގޮތަށް......" ނޯއާގެ ހިތް ބަންޑުންކޮށްލިއިރު އެތަނަށް ވެރިވި ހިމޭންކަން ތިލައަކުން ކަނޑައިލެވޭނެހާ ފުންވިއެވެ. ނޯއާ ކަންބޮޑުވީ އޭނަގެ މަންމަ ނުގަބޫލުވާނެތީއެވެ.މަންމަ ނައިނާއާއި ގަބޫލުވަރު އަދި އެކައިވެންޏަށް ކުރި އުއްމީދު އޭނަވަނީ ދެކެފައެވެ.\nއަޒާލިއާ އިނީ އަނގަމަތީ އަތް އެޅިގޮތަށެވެ. ކަޒްޔާ ދެރަކޮށްލީ ގަސްތުގައިހެއްޔެވެ؟ އެއީ ނޯއާ ކަޒްޔާއަށް ސަޕްރައިޒެއް ދޭންވެގެން ހެދިގޮތެއްހެއްޔެވެ؟ އޭނަގެ ހިތް ހީވީ ފުންމައިލަފާނެހެންނެވެ.\n"އަލްހަމްދުލިﷲ....." އިރުގަނޑެއްފަހުން އަޒާލިއާއަށް ހަޅޭއްލަވައިގެންފާ ފުންމައިގެން ތެދުވެވިއްޖެއެވެ. އުޅެވުނުގޮތުން ލަދުގަތީ ޒޭވިއާގެ ސަމާލުކަން އޭނައަށް ހުއްޓުނުތަން ފެނިފައެވެ. ބިމުގެ އަޑިއަށް ވަންނާނެނަމައޭ ހިތަށް އެރިއެވެ. އުފާވިވަރުން މޮޔަވީވަގުތު ޒޭވިއާ ހުރިކަންވެސް ހަނދާން ނައްތައިލެވުނީއެވެ.\n"މަންމަ ވަރަށް އުފާވެއްޖެ..މަންމަ އެގެއަަށް ދަންތަ؟ރަސްމީކޮށް ކައިވެންޏަށް އަހަން......." މާހިރާ ހުރިހާ ދަތްތައް ފެންނަވަރަށް ހީލަމުން ދަރިފުޅަށް ބަލައިލީ ކުލުނުން ފުރިގެންވާ ނަޒަރަކުންނެވެ."މަންމައަށް ކަޒްޔާ ކަމުދޭ. އަނެއްކާ ދަރިފުޅު ބައްޕައާއ އެންމެ ގާތް އެކުވެރިޔާ ގެ ގުޅުން ބަދަހިވާނެ. އަލްހަމްދުލިﷲ..ދަރިފުޅުމެންގެ ގުޅުމަށް ބަރަކާތް ލައްވާށި......"\nއެންމެންގެ ފަރާތުންވެސް ހީނުކުރިވަރަށް ތާއީދު ލިބުނެވެ.\n"އެކަމަކު ކަޒްޔާއަށް ސަޕްރައިޒެއް ދޭނީ.ލޫލޫވެސް އިހަށް ނުބުނައްޗޭ...."\n"އިންޝާﷲ. .."އަޒާލިއާ އަދަބުވެރިކަމުގެ މިސާލެއްހެން ހިމޭނުން އިނެވެ. ޒޭވިއާގެ ތުންފަތްމައްޗަށް ފަނޑު ހިނިތުންވުމެއް ވެރިވިއެވެ. ސިއްރު ނަޒަރަކުން އެންމެ ފަހަރަކު ބަލައިލިގޮތަށް އޭނަވެސް ޝައިތާނާގެ މައްޗަށް ގަދަވެގަތެވެ. އަލުން އޭނަގެ މިލްކަކަށް ވުމުން ނޫނީ އަޒާލިއާއަށް ބަލާކަށް އޭނަގެ ސާފު ތާހިރު ހިތެއްވެސް ނޭދުނެވެ.\n"ކޮންމެވެސް މީހަކު އެބަހުރި ދަރިފުޅުގެ ކެލިގްރާފީ ދެކެން އައިސް...." ހަނަފީ ކަޒްޔާއަށް ގޮވައިލުމުން ކަޒްޔާ ނިކުމެ ބަލައިލިއެވެ. ޔޫރަޕް ވައްތަރު ޖަހާ ދެމީހުންނެވެ. ކަޒްޔާ އަހައިލުމުން އެނގުނީ ތުރުކީ ވިލާތުގެ މީހުން ކަމެވެ. އެމީހުން ގެސްޓްހައުސްއަކަށް އައިތަނުން ކަޒްޔާގެ ކެލިގްރާފީއެއް އެތާ ރިސެޕްޝަނުން ފެނިގެން ލޮލުގައި އަޅައިގަތީއެވެ. ކަޒްޔާ ވަރަށް އުފާވެފައި އޭނަ ފުރިހަމަކުރި ކެލިގްރާފީތައް ގެނެސް އެދެމަފިރިންނަށް ދައްކަން ފެށިއެވެ. އެމީހުން ނެގީ ދެ ފްރޭމެވެ. ކޮންމެ ފްރޭމެއް އެއްހާސް ޑޮލަރަށެވެ. ކަޒްޔާ ﷲއަށް ހަމްދުކުރިއެވެ."މާމަ ހަލީމާއްތަ އަދި ބައްޕަ ހައްޖަށް ފޮނުވުން މި ފައިސާ ރައްކާކުރާނީ..."\nކެލިގްރާފީގެ މަސައްކަތް އޭނަ ކުރަނީ ނިކަން ގަޔާވެ އެކަނި އިނދެއެވެ.\nއެތައް އިރެއްވާންދެން މަސައްކަތުގައި އިންއިރު ބޭރުތެރެއިން ބަޔަކު ވާހަކަދައްކާ ތަންކޮޅެއް އަޑުގަދަވިހެން ހީވިއެވެ. މާހިރާއާއި ހީނާގެ އަޑު އިވުނުހެން ހީވުމުން ނިކުންނާން އުޅެފައިވެސް ހެޑްސެޓް އަޅައިގެން ގުރުއާނުގެ އަޑު އަހަން ފެށުމާއެކު މުޅިން އެހެން އާލަކަށް ދެވުނެވެ. ފަހުން ނިކުމެ ހަލީމާއްތައާއި ސުވާލުކުރުމުން ހެވި ދިއްލިފައި އިނދެ ބުނީ އަވަށްޓެރިން ވީމަ ޒިޔާރަތްކުރަން ވާނެ ކަމަށާއި އެ އާއިލާއަކީ އެންމެ ހިތްހެޔޮ އަވަށްޓެރިންކަމުގައެވެ. ތައުރީފުގެ ކޮޅެއް ނެތެވެ. ހަލީމާއްތަގެ ތުންފަތްމައްޗަށް ދަތްޕިލާ ނާރާ އެންމެ ހިނދުކޮޅެއްވެސް ނާދެއެވެ. އެހާ އުފާވެފައި ހުރީ ކޮންކަމަކާހެއްޔެވެ؟\nއަޒާލިއާއާއި ކަޒްޔާ ދޮންވެލިގަނޑުމަތީގައި ކުއިލްޓް ފަތުރާލައިގެން ތިބިއިރު ދެކުދިންގެ މޫނުމަތިން ފެންނަނީ އުފާވެރިކަމެވެ. ޕިކްނިކަ ވަށިގަނޑުގައި ތަފާތު ވައްތަރުގެ ފޮނި އެއްޗެއްސާއި ކުޅި އެއްޗެހި އަދި ކޮފީއެވެ. ހޯމްމޭޑް ޗޮކްލެޓް ދަޅެއްވެސް އޮތެވެ. އަޒާލިއާ އެ ދަޅު ކެނޑިއެވެ."ބަބްލްސް" އެއްފަރާތުގައި ބޯޅައަކާއި ކުޅެން ނިކަން ގަޔާވެފައި އޮތެވެ.\n"ދެމީހުންވެސް ފްރީ ވީ ދޯ...ސެލެބްރެޓްކުރަމާ އަބަދު މިހެނެއްވެސް ނޫޅެވޭނެ...." އަޒާލިއާ މާނަ ފުން ޖުމްލައެއް ބުނެފައި ކަޒްޔާގެ އަނގައިގާ ޗޮކްލެޓްކޮޅެއް ލެއްވިއެވެ. އޭނަ ނުބުނީ މިއީ ޒޭވިއާ ޔޫކޭއިން ގެނެސްދިން ހަދިޔާކަމުގައެވެ. އެހާ ރަހަމީރު ޗޮކްލެޓެއް ކެވުމުން ކަޒްޔާވެސް ދެވިހިފާވަރުވިއެވެ."މިއަށް ޑްރަގެއް ނާޅާތަ؟ ކޭވަރަކަށް ކާ ހިތް އެބަޖައްސުވާ...ހާދަ މީރޭ...އަނގަޔަށް މެލްޓް އެބަވޭ. މިހިރީ ރާސްބެރީތަ؟ ކޮން ކޮމްޕެނީއަކުން ހަދާފައިތަ؟ ލާވް ދިސް.....އައިމް މޭޑްލީ އިން ލަވް ވިތް ޗޮކްލެޓް.....ޗޮކްލެޓް ވައިބްސް......"\n"ހަހަ. ހޫމް ދެން ޔާޔާ ގެ ހިތުގައި އޮންނަނީވެސް ޗޮކްލެޓް ވައިބްސްދޯ. ޗޮކްލެޓަކީ އެޑިކްޓްވާ އެއްޗަކީއޭ. ޗޮކްލެޓް ތައްޔާރުކުރާ ކުދިންނާއި ޗޮކްލެޓް ވިޔަފާރިކުރާކުދިންނަށް އެޑްމަޔާވެސް ކުރެވެނީ މިހެންވީމަ ދޯ....އޯނޯ ނޯއާ މިއަންނަނީ. އެހެންނޫނަސް މަންމަ އަހަރެމެން އެކަނި އަންނާން ހުއްދަދިނަސް ކޮންމެވެސް މީހަކު ފާރަޔަށް ބަހައްޓާނެކަން އެނގޭ...." އަޒާލިއާ ހިނިއައިސްފައި ބުނެލިއެވެ. ކަޒްޔާ ތުން އޫކޮށްލައިގެން އަނެއް ފަރާތަށް އެނބުރުނެވެ.\n"ނޯއާދެކެ ރުޅިއައިސްފަތަ؟ފޮގިވް ހިމް..."\n"ނެވާ...އައި ހޭޓް ހިމް......ޓޫ މަޗް. މައި ހާޓް އިޒް އޭކިން މިހެން ހުއްޓަސް ނުވެސް އެނގޭނެ...."ކަޒްޔާ ހަށަން ބަދެލިއެވެ.\n"އަހަންނަށް ޖޮއިން ކުރެވިދާނެތަ ލޭޑީސް..." ނޯއާ އަހާލައިފިއެވެ.\n"ނޯ......." ދެކުދިން ބުނެލީ ދިމާ އިދިކޮޅަށެވެ. ކަޒްޔާ ނޫނެކޭ ބުނެލާފައިވެސް އެދިމާލަށް ބަލާކަށްވެސް ނޫޅުނެވެ.\n"ޔާޔާ ބުނީ ވަރަށް ހޭޓްކުރަމޭ ނޯއާދެކެ....." އަޒާލިއާ ވަގުތުން އެންގިއެވެ.\n"ދެ އަންބަށް އިންނަން ކަޒްޔާ އެއްބަސްވާނެތަ؟" ނޯއާ އެހެން ބުނާއިރަށް ކަޒްޔާއަށް ސިހިފައި ބަލައިލެވިއްޖެއެވެ. ތުންފަތަށް ހިނިތުންވުމެއް ވެރިވިއެވެ. އާއެކޭ ބުނަންވެގެން ދޫ ހަރަކާތްކޮށްލިއިރަށް ނޯއާ ބުނި އެއްޗަކުން ކަޒްޔާގެ މޫނަށް އަނގުރު އަލިފާންކުލަ ވެރިވެއްޖެއެވެ.\n"އޯ....އެހެންވެސް ވާނެތާ. ނައިނާ ބުނެފިއޭ ދެ އަންބަށް އިންނަން ގަބޫލެއް ނުވާނަމޭ. ޔާޔާ ބޭނުންވިޔަސް ދެން އެންމެ ވައިފެއްނު ހޯދޭނީ...ޔާޔާ ޝުކުރު އަދާކުރާނެ...ދެ އަނބިން ގެންގުޅެންޏާ އިންސާފުވެރިވާން ޖެހޭނެ. ފައިސާ ހުރީމަ ކޮންމެ އަންބަކަށް ގެއެއް ގަނެދީ ހަމަޔަށް މުދާ ދިނަސް އިންސާފުން ކަންތައް ނުކުރެވި ހިނގައިދާނެ.....ސޯ.........."\n"އިޓްސް އޯކޭ.....މޭ ﷲ ބްލެސް ޔޯ މެރިޖް...." ކަޒްޔާ ތިރިއަށް ބަލަން އިނީ މޮޅިވެރިގޮތަކަށެވެ.\n"އާމީން..."ނޯއާވެސް ބުނެލިއެވެ. އަޒާލިއާ ނޯއާގެ އަނގައިގާ ޗޮކްލެޓެއް ލެއްވިއެވެ." ދެކުދިންގެ މެރިޖްއަށް ފޮނި އެއްޗަކުން ސަދަގާތްކޮށްލަނީ....."\nކަޒްޔާގެ އަނގަޔަށްވެސް އެކަތިލެއްވުމުން ތުން ފިތައިލިއެވެ. ނޯއާއާއި އަޒާލިއާގެ މަޖާގަނޑާއި ބައިވެރިނުވެ ކަޒްޔާ ހިމޭނުން އިނދެފައި އެންމެފަހުން ތެދުވެގެންގޮސް އިށީނީ ތަންކޮޅެއް ދުރުގައެވެ. ކާހިތްވެސް ކެނޑިފައެވެ. ހިތްދަތިނުވާން އުޅުނަސް އިންސާނުންގެ ހިތަށް ބައެއްފަހަރު އާދަޔާ ޚިލާފު ގަދަފަދަ އިހުސާސްތައް ވެރިވެގަނެ ބަލިކަށިކޮށްލައެވެ. ކަޒްޔާ ބޮލުގައި ރިއްސާކަމުގެ ބަހަނާ ދައްކާފައި އަވަހަށް ގެއަށް ދާން އުޅުނެވެ.\nނޯއާ ކައިވެންޏަށް ރަން ކިޔަން އެހުމުން ކަޒްޔާއަށް ޝޮކެއް ލިބުނެވެ. އެންމެންވެގެން އޭނަ ހައްދައިލީކަން އެނގުނީ ކައިވެނީގެ ފޯމު ފުރިދުވަހުއެވެ. އުފަލުންގޮސް ކަޒްޔާގެ ލޯ ކަރުނުން ބަރާވިއެވެ. އެންމެފަހުން އޭނަގެ ހުރިހާ ހުވަފެންތަކެއްގައި ކުލަ ޖެހެނީއެވެ. ހުދުކުލައިގެ ހެދުމެއް ލައިގެން އެކުލައިގެ ބުރުގާ އަޅައިގެން ހުރިއިރު މޫނުމަތިން ފެންނަ އުފާވެރިކަން ބަޔާންކޮށެއް ނުދެވޭނެއެވެ. ކަޒްޔާގެ ނަޒަރުގައި އަޅައިގަތީ ނޯއާގެ ކާފައާއި މާމަ އަދި މައިންބަފައިންނެވެ. އުފާވެރިކަމަކީ މުއްސަދިކަމުން ހޯދޭނެ އެއްޗެއްނޫނެވެ. ފައިސާއަކުން ގަނެވޭނެ އެއްޗެއްވެސް ނޫނެވެ. ހަމަޖެހޭ އުފާވެރި އާއިލާއެއް ބިނާކުރެވުމުން އެލިބޭ އުފާވެރިކަމަކީ ނަސީބުވެރިންގެ ހައްގެކެވެ.\n"ލޫލޫއަށް އެނގޭތަ؟އަބަދުވެސް އެންމެ ދެކޭހިތްވާ މަންޒަރަކީ މަންމައާއި ބައްޕަވެސް އެފަދައިން އުފާވެރިކޮށް އުޅުން. އަބަދު ދުޢާކުރެވޭ. އެކަމަކު މަންމައާއި ބައްޕަގެ ދީނީ ފިކުރު ތަފާތުކަމުން.....މި އުފާވެރި ދުވަހުވެސް މަންމަ މަތިން ހަނދާންވީ. ދައުވަތު ދިނިން. އެކަމަކު މަންމަ ނައި..."\nކުޑަ ކުޑަ ވަލީމާ ބޭއްވުނީ މޫދުގެ ގޮނޑުދޮށުގައެވެ. ކައިވެނިކޮށްދިންއިރު ކަޒްޔާ ލަދުން އިސްޖެހިގޮތަށް އިސްއުފުލައިބަލައިލަންވެސް ނުކެރުނެވެ. އެއްފަހަރު އޮޅިގެން ދުރަށް ނަޒަރު ހިންގައިލެވުނުއިރު އެއްފަރާތުގައި ތިބި މީހުންގެ ތެރެއިން ދަންނަ މޫނެއް ފެނި ހައިރާންވެގެންގޮސް ދެވަނަފަހަރަށް ބަލައިލަން ބޭނުންވިއެވެ. ނަމަވެސް ކަޒްޔާއަށް އެންމެންގެ ލޯތައް އެދިމާލަށް ހުއްޓިފައިވާތަން ފެނި ހެވެން އުޅުނެވެ. ތުންފަތުގައި ބާރަށް ދަތް އަޅާލައިގެން ތިރިއަށް ބަލަން އިނީއެވެ.\nކައިވެނިކޮށްދީ ނިމުމާއެކު ފުރަތަމަވެސް އެދިމާލަށް ބަލައިލެވުނީ އުއްމީދުން ފުރިފައިވާގޮތަކަށެވެ.\n"އެއީ ވަހުމެއް. ކުށްހީއެއް...ވިލް ނޮޓް ކަމް........"\nއަލަތު ދެމަފިރިންނަށް މަރުހަބާ ކިޔަން ފެށުނެވެ. ކުރިމަތިން މަންމައާއި ކައިޝާ ފެނުމާއެކު ކަޒްޔާގެ ދެލޯ ދިއްލުނެވެ. މަންމަ ބުރުގާ އަޅައިގެން ހުރިއިރު ނަލަކަމާއި އެކު މާތްގޮތެއް ހުއްޓެވެ. ވީއިރު އޭނައަށް ކުށްހީއެއް ކުރެވުނީއެއް ނޫނެވެ. މަންމަ ބުރުގާ އަޅަން ހިތްޖެހުނު ސަބަބު ދެނެވޮޑިގެންވަނީ ހެއްދެވިފަރާތެވެ. ފަހަރެއްގައި މަންމައަށް ތެދުމަގު ފެނި ސާފު ރާސްތާ ދެއްކެވީއެވެ.\n"ކަޒްޔާ.ވަރަށް އުފާވެއްޖެ. މި ކައިވެނީގައި ބަރަކާތް ލައްވާށި......" ނަރުގިސްއަށް "ދަރިފުޅާ"ކިޔާފައި ގޮވައިލުން ލަދުވެތިކަމަކަށްވިއެވެ. ހަނގު ދަރިފުޅާއިމެދު ކަންތައް ކުރެވުނީ ނާއިންސާފުންކަމުގައި މިއަދު ގަބޫލުކުރެވިއްޖެއެވެ. އެންމެކުޑަމިނުން ދަރިފުޅާއޭ ކިޔާފައި ގޮވައިލުންވެސް ފަސޭހަކަމަކަށް ނުވިއެވެ.\n"ޖަޒާކަﷲ ޚައިރަން..."ކަޒްޔާ ކުޑަކޮށް މަންމަގެ ގައިގާ ބައްދައިލިއެވެ. ނަރުގިސް ލަދުން ހުރެފައި އަތް ވަށައިލުމުން މައިވަންތަކަމުގެ ލޯބި ފުރަތަމަ ފަހަރަށް ކަޒްޔާއަށް އިހުސާސްކުރެވުނެވެ.\nނަރުގިސް ދެން ނަޒަރު ހުއްޓައިލީ ދަނބިދަރިފުޅަށެވެ.ބޯފޮތްޗަކުން ފަހާފައިވާ ހުދު ކުރުތާގައި ވެސް ނޯއާގެ ސްމާޓްކަމާއި ހައިބަވަންތަކަމުން ހިތްތަކަށް އަސަރުކުރާނެއެވެ. ދެވަނަފަހަރަށް ބަލައިލަން މަޖުބޫރުކުރުވާފަދަ ގޮތެއް ނޯއާގެ ހުރެއެވެ. ފިރިހެންވަންތަކަމާއި މައުސޫމިއްޔަތު މަސްހުނިވެ ހިތްތައް ދަމައިގަންނާނެއެވެ.\n"މަރުހަބާ .ވެލްކަމް ޓު މައި ފެމިލީ ސަން...."ނަރުގިސް ހީލިއިރު އުފާވެރިކަން ފެންނާން ހުއްޓެވެ. ނަރުގިސް ނޯއާ ގެނެސް މޭގައި ޖައްސައިލިއެވެ.\nމެހުމާނުންތައް ގޮސް ހުސްވުމުން ގޮނޑުދޮށުގައި ފޮޓޯނެގުމާއެކު އާއިލީ ވަގުތުކޮޅެއް އޮތެވެ."ބަބްލްސް"ވެސް ފޮޓޯތަކަށް ހުއްޓިލައިގެން އޮންނަނީ އެއުފަލުގައި ބައިވެރިވާ ފަދައިންނެވެ.މެހުމާނުންގެ ސަމާލުކަން އެންމެ ބޮޑަށް ހުއްޓުނު ފަރާތެއްކަމުގައި އެސޮރުވެސް ހިމެނުނެވެ. ކޮންމެ ފޮޓޯއަކަށް އަރަން ބަބްލްސް ނިޔަތް ގަނެގެން އޮތްފަދައެވެ. ހުދު ވިލާކޮޅެއްގައި ކަޅު ދެލޯ ލާފައި އޮތީއޭ ކިޔާފައި އެސޮރު އުރައިލާ އެކީގައި ފޮޓޯނެގުމުގެ ޝަރަފު ހޯދި މީހުންވެސް މަދެއްނޫނެވެ.\nހަނަފީއާއި ނަރުގިސްގެ ކައިވެނިކުރަން ނިންމި ނިންމުމަކީ ކަޒްޔާގެ ދިރިއުޅުމުގެ އެންމެ އުފާވެރި ދުވަސްކަމުގައިވިއެވެ. އޭނަގެ ދުޢާތައް އިޖާބަކުރައްވާ އެކުޑަ އާއިލާގެ ގުޅުން ބަދަހިވުމުގެ ފުރުސަތު ދެއްވީއެވެ. ހުރިހާކަމަކަށް ޝުކުރުހުރީ ﷲ ސުބުހާނަހޫ ވަތައާލާއަށެވެ. ހަނަފީއާއި ނަރުގިސްގެ ކައިވެންޏަށްފަހު އެ ކުޑަގެ އާބާދުވުމުގެ ކުލަވަރު ހުރިހާ ދިމާލަކުން ފެނުނެވެ. އެގެއަށް އެޅުނު ބަދުނަސީބުގެ ކޮޅިގަނޑު ނަގާ އުޑުމަތި އަލިކޮށްލައިފިއެވެ.\nއެކުޑަ އާއިލާ ބާބެކިއު ހަދަން ގޭގެ ފަހަތުގައި އޮންނަ ވަލުތެރޭގައި އަލިފާން ރޯކޮށްލައިގެން އުޅުނެވެ. އަނގުރު އަލިފާނުގައި މަސް ފިހެވެން ފެށުމުން އަރައިގަތް މީރުވަހުން ކުޅުދިޔާވާވަރުވިއެވެ.\n"ބައްޕައަށް އޭރު އެންމެ މީރުވާނީ ފަރާޓާއާއި މަންމަ ފިހެދޭ މަސް..އެހެންވެ މެމަރީސް އާކޮށްލަން މިގޮތަށް މަސްފިހުނީ..."ނަރުގިސް ފަރުމަހެއް ނަގާފައި ތަށްޓަކަށް ލިއެވެ. ހަނަފީއާއި ނަރުގިސް އެ މަސްކާން ތިބިތަން ފެނުމުން ކަޒްޔާއަށް ނޯއާއަށް ބަލާލާފައި ހީލެވުނެވެ. ކައިޝާވެސް އެއްލޯ މަރައިލިއެވެ.\n"މަންމަމެން އަދިވެސް ކިހާ ލޯބިން އެއުޅެނީ.."\n"ޓްރޫ ލަވް ދޯ..."ކަޒްޔާ ކިޔައިލިއެވެ. އެކި ވާހަކައިގާ ތިބެ ބާބެކިއު ނިންމައިލީ ބަންގިދޭން ކައިރިވުމުންނެވެ.\nނަމާދުން ނިމިގެން ދޮޅި ބާލާފައި ނަރުގިސް ކަޒްޔާއަށް ބަލައިލިއިރު އެލޮލުން ކަރުނައިގެ ތެތްކަން ފެނުނެވެ."ޔާޔައަށް އެނގޭތަ؟ މަންމަ ދީނާއިމެދު ވިސްނަންފެށި ސަބަބު؟ އެންމެ ފަހަރަކުވެސް ނާހަމެއްނު. ދަރިފުޅު އެދުވަހު ދިން ކެލިގްރާފީގައި އޮތް ﷲގެ ވަހީބަސްފުޅު...އަލްގަސަސް ސޫރަތުގެ ސޯޅަވަނަ އާޔަތުގައި ވަނީ قَالَ رَبِّ إِنِّي ظَلَمْتُ نَفْسِي فَاغْفِرْ لِي فَغَفَرَ لَهُ އާޔަތުގެ މާނައަކީ އިންޑީޑް އައި ހޭވް ރޯންގްޑް މައިސެލްފް ސޯ ފޮގިވް މީ...ކޮންފަދަ ފުންމާނައެއް؟ ކޮންފަދަ ރީތި އާޔަތެއް. އެ އާޔަތާއިމެދު ކޮންމެ ވަގުތަކު ވިސްނުނު. އަދި ޔާޔާ ދިން ޕާރުސަލުގައި ގުރުއާނުގެ ތަރުޖަމާ އޮތުމުން ކިޔަން ފަށާއިރަށް ހިތް މަޑުވީގޮތަށް ކިޔަވަންބޭނުންވި.ﷲގެ ވަހީބަސްފުޅުތަކުން އުއްމީދާއި އުފާވެރިކަން ހިތަށް ލިބުނު. އެއީ ރަހީމްވަންތަ ރަހުމާން ވަންތަ އިލާހު.ގޯސްކޮށް އުޅެވުނަސް އެތައް ފުރުސަތެއް ދެއްވާ. ލާ ކޮންމެ ނޭވާއަކީ ނިއުމަތެއް. ކޮންމެ ހިއްސަކީ ނިއުމަތެއް. ގުނާ އަދަދުނުކުރެވޭހާ ނިއުމަތް ދެއްވިއިރު ޣާފިލުކަން މަތީގައި ތިބެވެނީ. ދަރިފުޅުގެ ކެލިގްރާފީ މަންމަ އަނދިރިކަމުގެ ތެރެއިން ނެރުނީ....." ނަރުގިސް ކަޒްޔާގެ ނިތްކުރިއަށް ބޮސްދިނެވެ."އަލްހަމްދުލިﷲ. ކޮންމެ މަޔަކަށް މިފަދަ ބަސްއަހާ ދަރިން ދެއްވާށި..."\nހަރަމްފުޅާއި ދާދި ކައިރީގައި ހުރި ހޮޓަލެއްގެ މަތީބައިގެ ކޮޓަރިތަކެއްގައި ހަނަފީއާއި ނަރުގިސް މާމަ އާއި ކައިޝާ އަރާމުކޮށްލަން ތިބިއިރު ނޯއާގެ ދެމަފިރިން ނަމާދަށްފަހު އެސަރަހައްދު ބަލައިލަން ދިޔައިރު އިހުސާސްކުރެވުނީ އަޖައިބެއްފަދަ އުފާވެރިކަމެވެ. ރޫހާނީ އުފާވެރިކަމެވެ. ދުނިޔޭގެ އެހެން ތަނަކުން ނުލިބޭނެފަދަ ފިނިކަމެއް ހިތަށް ލިބިފައިވިއެވެ. މިއީ ރަސޫލާ ސައްލަﷲ އަލައިހި ވަސައްލަމް ދުނިޔޭގެ އަލިކަން ދެކެވަޑައިގެންނެވި މާތް ބިމެވެ. އެކަލޭގެފާނުގެ ފައިންޕުޅު ބީއްސެވި މަގުތަކެވެ.\n"ދުނިޔޭގެ އެންމެ ނަސީބުގަދަ އިންސާނާ އޭމިއަދު ހިތަށް އަރަނީ. އެންމެ ލޯބިވާ ފަރާތާއެކު މިި މާތް ބިމުގައި...އަލްހަމްދުލިﷲ..." ކަޒްޔާ ނޯއާގެ އަތަށް ބާރުކޮށްލިއެވެ."ލޫލޫއާއި ޒޭވިއާއަށްޓަކާވެސް ހާދަވަރަކަށް ދުޢާކޮށްފީމޭ. ....."\n"މަސައްކަތްކުރީމައާއި ﷲއަށް އިތުބާރުކޮށްފިއްޔާ އެކަމެއްވާނެކަން އެނގިއްޖެ. އެހެންވެ މިކުއްޖާ ލިބުނީ......."ނޯއާ އަފްޣާނިސްތާނަށްގޮސް ކަޒްޔާ ހޯދަން ކުރި މަސައްކަތް ކިޔައިދިނުމުން ކަޒްޔާ ބަސްހުއްޓުނެވެ.\n"ބެސްޓް ހަޒްބެންޑް އެވާ..."\n"ނޯހްއަށްވުރެވެސް ތަ؟"ނޯއާ ހޭންފެށިއެވެ."ބުނެބަލަ. މިހާރުވެސް ހޯނުދެކެ ލޯބިވަންތަ؟"\n"ކުޑައިރު ވިއާޑް ކަންތައް ކުރެވޭނެ. ނޯހްއަކީ ޚާއްސަ ކުއްޖެއް އެކަމަކު އެހެން ހޯނަކަށް އެފަދަ ލޯތްބެއް ނުޖެހުނު..މިހާރު ދެން ކުޑަކޮށް ފަކުރުވެސް ގަނޭ. ގެއިން އިތުރު ހޯނުގަނޑެއް ފެންނާކަށް ބޭނުމެއްނޫން. ސަބަބަކީ ނޯއާ ފެއިންޓްވެދާނެތީ. ފެއިންޓްވިޔަސް ނަގައިގެން ދުވެފައި ދެވޭނީއެއްވެސް ނޫން ވިއްޔަ.ކީއްވެ އެހާ ސްމާޓްވީ؟އެހާ ސްވީޓްވީ؟ޗޮކްލެޓްހާ ސްވީޓް................"\nނޯއާ ކަޒްޔާގެ ކޮލުގައި ހިފައިލަމުން ޖަވާބުދިނީ އަރަބިބަހުންނެވެ. ދެމަފިރިންވެސް އަރަބި ދަސްކުރަން ފަށާފައިވާތީ ކޮންމެވެސް ވަރަކަށް އަރަބިން ވާހަކަދައްކައިލެވޭވަރުވެއެވެ. ކުޑައިރު އިނގިރޭސި ބަހުން ވާހަކަދައްކަން އުދަގޫވެގެން އެންމެން މަލާމާތްކުރި ކުއްޖާ އިނގިރޭސިބަހުން ވާހަކަދައްކައިލަނީވެސް އެހާ ފަރިތަކޮށް ރީތިކޮށެވެ. އަރަބިބަހުން ވާހަކަދައްކަމުން ހެމުން ދިޔައިރު ކާއިނާތުގައިވާ އެންމެ އުފާވެރި ލޯބިވެރިންފަދައެވެ.\n" މިތަނުން މިސްވަނީ ހަމައެކަނި ޗޮކްލެޓް ވައިބްސްއާއި ޗޮކްލެޓް.........." ކަޒްޔާ ބުނެލިއެވެ.\n"މިސްވާނެކަމެއް ނެތް އިނގޭ ހަބިބްތީ. އެއީ ދޭން އުޅުނު ސަޕްރައިޒަކީ.....އަހަރެމެންގެ ޗޮކްލެޓް ވައިބްސް ރެސްޓޯރެންޓެއް މިތާވެސް ހުޅުވައިފިން..އޭރުން ގިނަ ގިނައިން އާދެވޭނެ...އަދި މަދީނާގައި ވިޔަފާރި ފުޅާކުރަން ނިންމައިފިން. ޔާޔާގެ ކެލިގްރާފީވެސް އަދި އަހަރެމެންގެ ފިއުޗާ މިތަނާއި ގުޅިފައިވާތީ ހުވަފެނެއްގައި ފެނުނު ފަހުން މި ޑްރީމް ފުރިހަމަވީ........" ނޯއާ އިޝާރާތްކޮށްލި ދިމާލުގައި "ޗޮކްލެޓް ވައިބްސް"ގެ ނަން ދިއްލެމުން ދިޔަތަން ފެނި އެނަމާއި އެއްވަރަށް ކަޒްޔާގެ ލޯވެސް ދިއްލިއްޖެއެވެ. ހިތްތަކަށް ހަމަޖެހުން ލިބެނީ ﷲ ހަދުމަކުޅައުމުންނެވެ. ކަޒްޔާ އަނގައިން ނުބުނި ކަމުގައިވިޔަސް އެ ބަސްމޮށުމުން ނޯއާއަށް ހުރިހާ ވާހަކައެއް ކިޔައިދިނެވެ. ލިބުނު އުފާތަކާއި ލޯބި އެ މައުސޫމް ލޮލުން ފައުޅުވެއެވެ.\n"ލޫލޫގެ ފިއުޗާ؟އައިމް ވޮރީޑް..." ކަޒްޔާ ހަނދާން އާކުރިއެވެ.\n"ޒޭވިއާ އެހެރީނު. އަހަންނަށްވުރެ އޭނަގެ ވިލްޕަވާ ގަދަވާނެ. ބަދަލުވީވަރު ފެނިފައި ހަމަ ހައިރާންވި. ޒޭވިއާގެ ހަގީގަތް އެނގޭ. މަޑުން ހުއްޓަސް އަދި އެނިމުނީއެއް ނޫނޭ. ލޫލޫއަށް ސަޕްރައިޒެއް ދެމާ..ރަށަށް ގޮއްސަ........"\n"އޯ....އައިމް އިން......"ކަޒްޔާ ހެމުން ނޯއާގެ ގައިގާ ބައްދައިލަމުން މޭގައި ބޯ އަޅާލައިގެން އެހިތުގެ ވިންދު އަޑުއަހަން ހުރިއިރު އެސްފިޔަތައް ބަރާވީ އުފާވެރިކަމުގެ ކަރުނުންނެވެ. ދުނިޔެއަކީ ވަގުތީ ފާލަމެކެވެ. ނަމަވެސް ހަޔާތުގެ މަންޒިލުގައިވެސް އޭނަގެ ކުޑަ އާއިލާއާއެކީގައި އުފަލާއި ހަމަޖެހުމުގެ ދުވަސްތަކެއް ދެއްވިކަމަށްޓަކާ ﷲއަށް ހަމްދުކުރިއެވެ. ހުރިހާ ދުޢާއަކީ ޖަންނަތުގައިވެސް އެންމެން އެކީގައި ލެއްވުމެވެ.


BML ge loan aai financing ah hushahalhaigen3gaumakah dhathureh! _\nބީއެމްއެލްގެ ލޯނާއި ފައިނޭންސިން އަށް ހުށަހަޅައިގެން ތިން ގައުމަކަށް ދަތުރެއް ލިބޭ ޕްރޮމޯޝަނެއް ވަނީ ފަށާފައި. ފޮޓޯ: ބީއެމްއެލް\nބޭންކް އޮފް މޯލްޑިވްސް އިން ލުއި ލޯނާއި ވެހިކަލް ލޯނުގެ އިތުރުން ބީއެމްއެލް އިސްލާމިކް ޕަރސަނަލް ފައިނޭންސިންގ އާއި ވެހިކަލް ފައިނޭންސިންގ އަށް އެދި ހުށަހަޅާ ކަސްޓަމަރުންނަށް ހާއްސަ ޕްރޮމޯޝަނެއް ފަށައިފިއެވެ.\nޕްރޮމޯޝަންގެ ބޮޑު އިނާމު:\nޔޫއޭއީ، އިޖިޕްޓް އަދި ޖޯޑަން ހިމެނޭ ގޮތަށް ދެ މީހަކަށް ޓުއާ ޕެކޭޖް (މި ޕެކޭޖްގެ ދަށުން ފްލައިޓް ޓިކެޓާއި9ރޭގެ ހުރުމާއި ކެއުން ހަމަޖެހިގެންދާނެ)\nމީގެ އިތުރުން ކޮންމެ ހަފްތާއަކު ގުރުއަތުން ހޮވޭ ކަސްޓަމަރަކަށް 10،000 ރުފިޔާގެ ގިފްޓް ކާޑެއް.\nމި ޕްރޮމޯޝަންގެ މުއްދަތުގައި ކަސްޓަމަރުން ބޭންކަށް ހުށަހަޅާ ލޯނާއި ފައިނޭންސިންގެ ތެރެއިން ބޭންކުން އެޕްރޫވްކުރާ ލޯނާއި ފައިނޭންސިންގ އަށް ތިރީގައި މިވާ އިނާމު ހޯދުމުގެ ފުރުސަތު ލިބިގެންދާނެއެވެ.\nމި ޕްރޮމޯޝަން ކުރިޔަށް ދާނީ 15 މޭ އިން ފެށިގެން 30 ޖޫން ގެ ނިޔަލަށެވެ.\nބީއެމްއެލް އެކްސްޕްރެސް ލޯނާއި ބީއެމްއެލް އިސްލާމިކް ޕަރސަނަލް ފައިނޭންސިންގ އަށް 20،000 ރުފިޔާ އިން ފެށިގެން 300،000 ރުފިޔާއާ ހަމަޔަށް އެދި ހުށަހެޅޭނެއެވެ. އަދި ލުއި މައިކްރޯ އާއި ބީއެމްއެލް އިސްލާމިކް ޕަރސަނަލް ފައިނޭންސިންގ މައިކްރޯ ގެ ދަށުން 25،000 އާ ހަމަޔަށް އެދި ހުށަހެޅޭނެއެވެ.\nވެހިކަލް ލޯނާއި ވެހިކަލް ފައިނޭންސިންގ ދަށުން2ފުރޮޅުލީ އުޅަނދު ގަތުމަށް 300،000 ރުފިޔާ އާ ހަމަޔަށް ފައިނޭންސިންގ އަށް އެދި ހުށަހެޅޭނެއެވެ. އަދި4ފުރޮޅުލީ އުޅަނދާއި، ޖެޓް ސްކީ އަދި އިންޖީނުލީ ޑިންގީ ފަދަ ތަކެތި ގަތުމަށް 500،000 ރުފިޔާ އާ ހަމަޔަށް އެދި ހުށަހެޅޭނެއެވެ.\nމި ޕްރޮމޯޝަންއާ ގުޅޭ އިތުރު މައުލޫމާތު: https://www.bankofmaldives.com.mv/lui-loan-and-personal-financing-promotion


މާ ގިނައިން ހަކުރު ބޭނުންކުރާ ނަމަ ފެންނާނެ އަލާމާތްތައް!\nJanuary 14, 2021 12:24:45\nދުނިޔޭގެ ސިއްޙަތު ޖަމިއްޔާއިން ލަފާކުރާގޮތުގައި ހަކުރުގެ ބާވަތްތައް ކެއުމުގެ މިންވަރު މަދުކުރުމަށް ސަމާލުވާންޖެހެއެވެ. 2019 ގައި އެކަނިވެސް ދުނިޔޭގެ އާބާދީއިން 9.3 އިންސައްތަ މީހުންވަނީ ހަކުރު ބަލި (ޑައިބެޓީސް) ތަހައްމަލު ކޮށްފައެވެ. ގިނަ މީހުންނަށް ހީވެފައި އޮންނަނީ ޑައިޓުގައި ހަކުރު ކެއުން މަދުކޮށްލުމުން ފުދޭނެކަމަށެވެ. ނަމަވެސް ތަފާސްހިސާބުތަކުން ދައްކާގޮތުގައި ދުވާލަކު ކެއުން އެކަށީގެންވަނީ އެންމެ6ސައިސަމުސާ ހަކުރެވެ. މިގޮތުން ގިނައިން ހަކުރު ކެއުމުގެ ސަބަބުން ހަށިގަނޑަށް ބޮޑެތި ބަދަލުތަކެއް އައިސް އޭގެ ނޭދެވެ އަސަރު އަޅުގަނޑުމެންގެ އާންމު ދިރިއުޅުމަށްވެސް ކުރެއެވެ.\nމޫނުމަތީގައި އޮށާޅަ ނެގުމަކީ ހަކުރުގެ މިންވަރު ހަށިގަނޑުގައި ގިނަވުމުން މަގުފަހިވާ އެއްކަމެކެވެ. އެމެރިކާގެ "ޖަރނަލް އޮފް ދަ އެކެޑަމީ އޮފް ނިއުޓްރިޝަން އެންޑް ޑައިޓެޓިކްސް" އިން ކޮށްފައިވާ ދިރާސާއެއްގައި ގިނައިން ހަކުރު ބޭނުންކުރާ މީހުންގެ މޫނުމަތީގައި އޮށާޅަ ނަގާފައިވާ މިންވަރު މަދުން ހަކުރު ބޭނުންކުރާ މީހުންނާއި އަޅާ ކިޔާއިރު ގިނަކަން ފާހަގަ ކުރެވިގެންދިޔައެވެ. ދާއިމީގޮތެއްގައި ހަންގަނޑުގެ ޕްރޮޓީންސްއާއި, އިލާސްޓިން އަދި ކޮލާޖެންއަށް ގެއްލުން ލިބި މޫނުމަތީގައި ރޫޖެހި އުމުރަށްވުރެ މީހާ މުސްކުޅި ކަމަށް ދަށްކައެވެ.\nއަބަދު ވަރުބަލިކަން އިހްސާސްކުރުން\nކެއުމަކަށްފަހު މީހާ ލޮޑުވެ ނިދިވެރިކަން އިހްސާސް ކުރުމަކީ އާންމު ކަމެކެވެ. ނަމަވެސް އަބަދު މަސައްކަތެއް ކުރުމަށް މީހާގެ ކިބައިގައި ހަކަތަ ނެތި ވަރުބަލިވުމަކީ ގިނައިން ހަށިގަނޑުގައި ހަކުރު ހުރުމުގެ އަލާމާތެކެވެ. ނަމަވެސް މިއީ ހިނދުކޮޅެއްގެ ކަމެކެވެ. އެއީ ހަށިގަނޑުގައިވާ އެނާރޖީ ލެވެލްސް ތިރިވުމުން ދެން އިހްސާސް ކުރެވެނީ ވަރުބަލިކަމެކެވެ.\nގިނައިން ހަކުރު އެކުލެވޭ ވައްތަރުތައް ކެއުމުން އަނގައިގައިވާ ބެކްޓީރިއާތަކުން ހަކުރު ނަގައިގަނެ އެސިޑް އުފެއްދުމަށް މަގުފަހިކުރުވައެވެ. މި އެސިޑަކީ ހަށިގަނޑުގައިވާ އެންމެ ބާރުގަދަ އެއް މާއްދާ އެކުލެވޭ ދަތްތަށް ރައްކާތެރި ކުރާ ފަށަލަ (އެނަމެލް) ހަލާކު ކޮށްލާ އެއްޗެކެވެ. ހަކުރުގެ ނޭދެވޭ އަސަރުތަކުން ދަތްތަށް ސަލާމަތް ކުރުމަށް ދުވާލަކު ދެފަހަރު ދަތް އުނގުޅުމަށް އާދަކުރާށެވެ.\nއާންމު ގޮތެއްގައި ލޭ މައްޗަށް ދާ މީހުންނަށް ޑޮކްޓަރުން ލަފާދެއްވަނީ ލޮނުގެ މިންވަރު ކެއުމުގައި މަދުކުރުމަށެވެ. ނަމަވެސް ފަހުގެ ދިރާސާތަކުން ދައްކާގޮތުގައި ލޮނަށްވުރެ ބޮޑަށް ހަކުރުގެ މިންވަރު ހަށިގަނޑުގައި ގިނަވުމުން ލޭމައްޗަށް ދިޔުން މަގުފަހިވެއެވެ.\nމިއީ ހަކުރު އެކުލެވޭ މާއްދާތަށް ގިނައިން ބޭނުންކުރެވޭނަމަ އެންމެ ފަސޭހައިން ފާހަގަކުރެވޭނެ އެއް އަލާމާތެކެވެ. ހަކުރު (ގްލޫކޯޒް) އަކީ ހަށިގަނޑަށް ހަކަތަ ލިއްބައިދޭ މައިގަނޑު އެއް މާއްދާކަމަށް ވާއިރު ހަށިގަނޑަށް ބޭނުންވާ ވަރަށް ވުރެ ގިނައިން ހަކުރު ބޭނުން ކުރާނަމަ ބާކީވަ ގުލޫކޯޒް ރައްކާ ކުރެވެނީ ފުރަމޭ އަދި ހަށިގަނޑުގައި ސަރުބީ ރައްކާ ކޮށްދޭ ތަންތަނުގައެވެ. ހަށިގަނޑު ބޭނުންވާ ވަރަށްވުރެ އިތުރަށް ކާނަމަ އިތުރުވާ ހަކުރު (ގްލުކޯޒް) ސަރުބީއަށް ބަދަލުވެ މީހާ ފަލަވެއެވެ.


SunOnline: Rilwan ge Maruge Report Neelamah laan Heyo vaanetha?\nރިލްވާންގެ މަރުގެ ރިޕޯޓް ނީލަމަށް ލާން ހެޔޮވާނެތަ؟\n05 Sep 2019, 09:05\nރައީސް ސޯލިހު އެކުލަވާލެއްވި މަރުގެ މައްްސަލަތައް ބަލާ ކޮމިޝަންގެ ބޭފުޅުން ޕްރެސްއަކަށް ފަހު ސައްލާއެއްގައި: އެ ރިޕޯޓް އާންމު ކުރުމާ މެދު ކަންބޮޑުވުންތަކާއި ބަހުސް ބޮޑު -- ސަން ފައިލް ފޮޓޯ\nރައީސް އިބްރާހިމް މުހައްމަދު ސޯލިހުގެ ރިޔާސީ ވައުދާ އެއްގޮތަށް އެމަނިފާނު އެކުލަވާލެއްވި "ގެއްލުވާލާފައިވާ މީހުންނާއި ގޮތް ނޭނގޭ މީހުންގެ މަރުތައް ތަހުގީގު" ކުރާ ރިޔާސީ ކޮމިޝަނުން މި ވަނީ، ގެއްލުވާލާފައިވާ މިނިވަން ނޫހުގެ ނޫސްވެރިޔާ ރިލްވާނަށްވީ ގޮތުގެ މައުލޫމާތުތަކެއް ތިލަކޮށް ރިޕޯޓެއް އެކުލަވާލައިފަ އެވެ. އެ ރިޕޯޓްގައި ރިލްވާން ރަހީނުކޮށް މަރާލީކަން ހެކިންގެ ހެކިބަހުން ސާފުވާކަން ކޮމިޝަނުން އާންމުކޮށް އިއުލާން ކުރި އެވެ. އަދި އެ ކޮމިޝަންގެ ރައީސް ހުސްނުއްސުއުދު ވަނީ އެ ރިޕޯޓް ރައްޔިތުން މަޖިލީހުގެ ރައީސް، ރައީސް މުހައްމަދު ނަޝީދަށް ވެސް އަރުވައިފަ އެވެ. އެއާ އެކު، މަޖިލިސް ރައީސް، ރައީސް ނަޝީދު ވަނީ އެ ރިޕޯޓްގެ ކޮޕީ ހައްދަވައި މަޖިލީހުގައި ހިމެނޭ ޕީޖީ ގްރޫޕްގެ ހުރިހާ ލީޑަރުންނަށް އަދި މަޖިލީހުގެ މެންބަރުންނަށް ވެސް އެ ރިޕޯޓް ބައްސަވައިފަ އެވެ.\nއަދި ވެސް ތަހުގީގު މުޅިން ނުނިމޭ އެ މައްސަލާގައި ހިމެނޭ މުހިންމު ހެކިންތަކެއްގެ މައުލޫމާތު އާންމު ވެދާނެ ކަމުގެ ބިރުހީވެ، ޕީޖީ ލީޑަރުންގެ އަތަށް ދިން ރިޕޯޓް ވަނީ އަނބުރާ އަތުލައިފާ ކަމަށް އަޑުފެތުރެ އެވެ. އަދި އެއަށް ފަހު އެ ރިޕޯޓްގެ ހުލާސާއެއް މަޖިލީހުގެ ވެބްސައިޓްގައި އާންމުކޮށް ފެންނާނެހެން ބެހެއްޓި އެވެ. އެއާ އެކު ދެން އުފެދުނު ބަހުސަކީ، މިހާ ހައްސާސީ މައްސަލައެއްގެ "ސިއްރު" ރިޕޯޓެއް މަޖިލީހުގެ ޕީޖީ ލީޑަރުންނާ ހިއްސާކުރުމުން ކޮމިޝަންގެ ތަހުގީގުގައި ބާކީ އޮތް ބަޔަށް ހުރަސް އެޅިދާނެ ހެއްޔެވެ؟ ސިއްރު ހެކިންތަކެއް އާންމުވެ، މުޅި ކޮމިޝަނުން ކުރި މަސައްކަތް ފެނަށް ދިޔައީ ހެއްޔެވެ؟\nމިއީ އެ ރިޕޯޓްގައި ބަހުސްގެ މަރުހަލާގައި ވެސް މެންބަރުން އުފެއްދެވި ސުވާލެކެވެ؛\n"ރިލުވާނުގެ މައްސަލައިގެ ތަހުގީގު ރިޕޯޓުގައި ސިއްރު ހިފަހައްޓަން ޖެހޭ އެތައް ބައިވަރު ކަންތައްތަކެއް ހިމެނިފަިއި ވަނިކޮށް، ކަމާ ނުބެހޭ ފަރާތްތަކެއްގެ އަތްމައްޗަށް އެ ރިޕޯޓުގެ ކޮޕީ ދިޔުމަކީ ވަރަށް ދެރަކަމެއް،" ކެންދޫ ދާއިރާގެ މެންބަރު އަދި ތަޖުރިބާކާރު ވަކީލެއް ކަމަށްވާ އަލީ ހުސެއިން އޭނާގެ ކަންބޮޑުވުން ފާޅުކުރެއްވި އެވެ.\nރައްޔިތުން މަޖިލީހިގެ ރައީސް، ރައީސް ނަޝީދު ރިޕޯޓްގެ ކޮޕީ ޕީޖީ ލީޑަރުންނާ ވަނީ ހިއްސާކުރައްވާފައި -- ފޮޓޯ/ މަޖިލިސް\nހަގީގަތުގައި ވެސް އަލީ ހުސެއިންގެ އެ ފެންމަތި ކުރެއްވީ އެހެން ނޫނަސް އެތައް ބައެއްގެ ވެސް ކަންބޮޑުވުމެކެވެ. ރިލްވާންގެ މަރާ ގުޅޭ ގޮތުން ކޮމިޝަންގެ ހޯދުންތައް އާންމު ކުރުމަށް ބޭއްވި ޕްރެސްގައި ސުއޫދު ވެސް ވިދާޅުވީ ރިލްވާން މަރާލި ކަމަށް ސާބިތު ކުރީ ތިން ސިއްރު ހެކިވެރިއެއްގެ ބަހުން ކަމަށެވެ. އަދި، އެތިން ހެކިވެރިންގެ ބަހުގައި ވެސް ކޮންމެވެސް ވަރެއްގެ ތަފާތުތަކެއް ހުރުމުން ޖިނާއީ މިންގަނޑުން ކޯޓެއްގައި އެކަން ސާބިތު ކުރަން އަދި ހުރަސް ހުރި ކަމަށް ވެސް ސުއޫދު ވިދާޅުވި އެވެ. އެ ވާހަކަތަކުން މާނަ ނެގެނީ އެ މަރުގެ ތަހުގީގު އަދި ނިމެން ވެސް ގާތް ނުވާ ކަމެވެ.\nއެހެން ނަމަވެސް، އިތުބާރު ހުރި މައުލޫމާތުތަކުން އެނގޭ ގޮތުގައި ޕީޖީ ގްރޫޕްގެ ލީޑަރުންނަށް ނަޝީދު ބެެއްސެވި ރިޕޯޓްގައި ހުރި މައުލޫމާތުތައް ރަނގަޅަށް ގުޅުވާލަން އެނގިއްޖެ ނަމަ ސިއްރު ހެކިވެރިންނަކީ ކޮބައިކަން ހާމަވާނެ އެވެ. ހާއްސަކޮށް އެ މައްސަލާގައި ތުހުމަތުވެގެން ރިޕޯޓްގައި ނަން ޖަހާފައިވާ "ނުރައްކާތެރި" ފަރާތެއްގެ އަތަށް އެ ރިޕޯޓް އަރައިފި ނަމަ، ސިއްރު ހެކިވެރިންނަކީ ކޮން ބައެއްކަން ދެނެގަންނަން އުނދަގުލެއް ނުވާނެ އެވެ. ދައުވާ ކުރެވުނަސް، އެ ގަތުލުގެ ކަންކަން ސާބިތު ކުރެވެން އޮތީ ސިއްރު ހެކިން ދޭ ހެކިބަހެއްގެ މައްޗަށް ބިނާކޮށްފަ އެވެ. އެކަމަކު، މިހާވަރަށް ކަންކަން ތިލަވެއްޖެ ނަމަ، ނުރައްކާތެރި ދެ ޓެރަރިސްޓް ޖަމާއަތް ކަމަށްވާ، އަލްގައިދާ އާއި އައިއެސްއާ ގުޅިފައިވާ ބަޔަކު ހިންގާފައިވާ މި ބޮޑު ލާއިންސާނީ ޖަރީމާގެ ވާހަކަތައް އެކަކަށް ވެސް ކިޔައިދޭން ކެރޭނެ ހެއްޔެވެ؟\nކުރީގެ އުއްތަމަ ފަނޑިޔާރު އަހުމަދު ފާއިޒް ހުސެއިން މީޑިއާޔަށް ވިދާޅުވެފައިވާ ގޮތުގައި، އެ ރިޕޯޓްގައި މުޅިންހެން ވެސް އޮތީ ނުރައްކާތެރި ޓެރަރިސްޓް ޖަމާއަތަކަށް ނިސްބަތްވާ ބަޔަކު ހިންގާފައިވާ ބިރުވެރި ކަންތައްތަކެއްގެ ވާހަކަ އެވެ. އެ ރިޕޯޓް ނުކުތުމާއި އެ ރިޕޯޓަށް މައުލޫމާތު ދިނީ ކޮން ބައެއްކަން އެ މީހުން ހޯދަން މަސައްކަތް ކުރާނެ އެވެ. އެ ހިސާބުން އެ މައުލޫމާތު ދިން ބަޔަކަށް އެ ކުރިމަތިވަނީ، ބޮޑު ނުރައްކަލެކެވެ. ފާއިޒް ދެކެވަޑައިގަންނަވާ ގޮތުގައި އެހެންވީމާ އެ ރިޕޯޓް އެގޮތަށް އާންމު ކުރުމަކީ ކުރަން ހެޔޮވާވަރު ކަމެއް ނޫނެވެ. އެންމެ ބޮޑު ސަބަބަކީ، މައްސަލައިގެ މުހިންމު ހެކިންތަކެއް ގެއްލިދާނެތީ އެވެ.\nރިޟްވާން މައްސަލައިގެ ޑްރާފްޓް ރިޕޯޓު މަޖިލިސް ރައީސް ނަޝީދަށް އެރުވުން --- ފޮޓޯ: މަޖިލިސް\nއެ ކަންބޮޑުވުންތަކަށް ރައްދު ދެއްވަމުން ރައްޔިތުން މަޖިލިސް ރައީސް، ރައީސް ނަޝީދު ވިދާޅުވަނީ އެ ރިޕޯޓް މަޖިލިސް މެންބަރުންނާ ހިއްސާކުރުމާ ގުޅޭ ގޮތުން ކޮމިޝަންގެ ރައީސް ސުއޫދު އަރިހުން ކުރިން އެއްސެވި ކަމަށާއި ހާމަކުރިޔަސް މައްސަލައެއް ނެތް ކަމަށް ސުއޫދު ވިދާޅުވި ކަމަށެވެ. އަދި އެގޮތަށް ސުއޫދު ވިދާޅުވި ސަބަބެއް ކަމަށް ރައިސް ނަޝީދު ވިދާޅުވީ ފުލުހުންގެ އިދާރާ އާއި ކޯޓްތައް މެދުވެރިކޮށް އެ މަރަށް އިންސާފު ހޯދައިނުދެވޭނެ ކަމަށް ސުއޫދު ގަބޫލު ކުރެއްވުމެވެ. ނަޝީދު ދެކެވަޑައިގަންނަވާ ގޮތުގައި ސުއޫދު ރިޕޯޓް ދެއްވީ ސިއްރު ކުރަންވާ ބައި ސިއްރު ކޮށްފަ އެވެ.\n"އަޅުގަނޑަކަށް ހިޔެއް ނުވޭ މިހާރު މި އޮތް މިންވަރުން ދެން މި ރިޕޯޓް ސިއްރުކޮށްފައި ބާއްވަން ޖެހޭ ހެންއެއް. އަޅުގަނޑުމެންނަށް އެ ރިޕޯޓް ސިއްރުކޮށްފައި މިހާރު ވެސް ބޭއްވިއްޖެ،" ނަޝީދު ވިދާޅުވި އެވެ. ނަޝީދު ދެކެވަޑައިގަންނަވާ ގޮތުގައި ޕީޖީ ލީޑަރުން ރިޕޯޓްގެ ސިއްރު ހިފަހައްޓަވާނެ އެވެ. އެކަަމަކު ސުވާލަކީ ޕީޖީ ލީޑަރުންނަށް ކިހާ ވަރަކަށް ސިއްރު ހިފެހެއްޓޭ ހެއްޔެވެ؟ މާޒީގައި ތަޖުރިބާގައި އެކަން އޮތީ އެހެން ހެއްޔެވެ؟\nރައްޔިތުން މަޖިލީހުގެ އެމްޑީޕީ ބައެއް މެންބަރުންގެ ނަޒަރުގައި ވެސް، ރިޕޯޓް ސިއްރުކޮށްފައި ބޭއްވުން ބުއްދިވެރިއެއް ނޫނެވެ. ސަބަބަކަށް ވަނީ ކަންކަން ސިއްރުކޮށްގެން މިވީހާ ދުވަހު ތިބެވިއްޖެ އެވެ. އޭގެ ނަތީޖާއަކަށް ވީ ރިލްވާންގެ އާއިލާއަށް އިންސާފު ނުލިބުމެވެ. އިންސާފު ލިބުމަށް އޮތް އެ މީހުންގެ އުންމީދު ގެއްލުމެވެ.\nރިލްވާންގެ މަންމަ އާއި ދައްތަ އޭނާއަށް އިންސާފު ހޯދުމަށް ގޮވާލާ ހިނގާލުމެއްގެ ތެރެއިން -- ސަން ފޮޓޯ/ ފަޔާޒު މޫސާ\nނަމަވެސް ރިޕޯޓް އާންމު ކުރުމާ އެކު، އެ އުންމީދު އަލުން ލިބިފައިވާ ކަމަށް އެމްޑީޕީގެ ބައެއް މެންބަރުން ވިދާޅުވެ އެވެ.\n"ދެން ވެސް އަޅުގަނޑުމެން ފުންނާބު އުސްކަމުން ހެއްކަށް ނުފޫޒު ފޯރުވިދާނޭ އަނެއްކެއްޗެކޭ ކިޔައިގެން އަޅުގަނޑުމެން މި ވާހަކަ ނުދައްކާ ދެން ވެސް ތިބެން ވީތޯ؟،" އުނގޫފާރު ދާއިރާގެ މެމްބަރު މުހަމަދު ވަހީދު ސުވާލު އުފެއްދެވި އެވެ.\nރިޕޯޓް ވީހާވެސް ބޮޑަށް ހާމަކުރަން އެއްބަޔަކު ބާރު އަޅާއިރު، އެ މައްސަލައަށް އިންސާފު ލިބެން އޮތް ހަމައެކަނި މަގަކީ، ތުހުމަތުވާ މީހުންނަށް އަދަބު ދިނުމެވެ. އެކަން ކުރެވެން އޮތީ ޝަރުއީ ދާއިރާގެ ތެރެއިން އެވެ. އެކަމަކު ހެކިންގެ މައުލޫމާތު ހާމަވެ، ހެކިންތަކެއް ދައުލަތަށް ބީވެއްޖެ ނަމަ، އެކަން ކުރެވޭނެ މަގު ދެން އެ ބަންދުވީ އެވެ.\nއެހެން ނަމަވެސް، ކޮމިޝަނުން ބުނަނީ ރިޕޯޓް އާންމު ކުރުމުގެ ކުރިން ބައެއް ފިޔަވަޅު އެޅި ކަމަށެވެ. އެގޮތުން ތުހުމަތުވާ މީހުން ފިލައިގެން ނުދެވޭ ގޮތަށް ޖުމްލަ 15 މީހެއްގެ ޕާސްޕޯޓް ވަނީ ހިފަހައްޓައިފަ އެވެ. ސުވާލަކީ ޝަރީއަތަކީ ލިބިފައިވާ ހެއްކާއި ގަރީނާގެ މައްޗަށް ކުރާ ކަމަކަށްވާ އިރު، ޕާސްޕޯޓް ހިފެހެއްްޓުމުން އިންސާފު ގާއިމު ކުރެވިދާނެތޯ ހެއްޔެވެ؟\nދެން އަދި ކުރިމަތިވާ އެހެން ސުވާލެއް ވެސް އެބަ އޮތެވެ. ރިޕޯޓް ރައްޔިތުންގެ މަޖިލީހުގެ ރައީސްއަށް އަރުވައި، އެ ރިޕޯޓް ބަހައި އެކަން ނިމުނު އިރު، ކޮމިޝަނުން ރައީސް ސޯލިހުއަށް ރިޕޯޓް އެރުވި ކަމަށް އަދި ހާމައެއް ނުކުރެ އެވެ. އާންމު އުސޫލުގައި، ރައީސް އުފައްދަވާ ރިޔާސީ ކޮމިޝަނެއްގެ ރިޕޯޓް އެންމެ ފުރަތަމަ އަރުވަން ވާނީ ރައީސަށް ނޫންތޯ އެވެ؟ މަރު ކޮމިޝަނުން އެކަން އެ މަގުން ނުކުރުމުގެ ނިޔަތާ ދޭތެރޭ ސުވާލު އުފެދެ އެވެ.\nރިލްވާން ގެއްލުނު މައްސަލައާ ގުޅޭ ގޮތުން، އޭނާ ގެއްލުނުތާ 603 ދުވަސްފަހުން ފުލުހުން ބޭއްވި ޕްރެސް ކޮންފަރެންސްގައި ސުޕްރިންޓެންޑެންޓު އޮފް ޕޮލިސް އަބްދުﷲ ޝަތީހު، އަދި މައްސަލައާ ގުޅޭ ބައެއް ވީޑިއޯ ނޫސްވެރިންނަށް ދައްކާލަނީ-- ސަން ފޮޓޯ/ ފަޔާޒު މޫސާ\nއެ ރިޕޯޓްގައި ދީނީ ހަރުކަށި ބައެއްގެ މައްޗަށާއި ފުލުހުންގެ އިހުމާލުތައް ވަރަށް ސާފުކޮށް ލިޔެފައިވާ އިރު އެ ރިޕޯޓް ކުއްލިއަކަށް އާންމުވުމުން މުޖުތަމައުގައި ހަމަނުޖެހުން އުފެދިދާނެ ކަމަށް ބުނެ ކަންބޮޑުވާ ބަޔަކު ވެސް އެބަ ތިއްބެވެ. ރިޕޯޓުން ވެސް ސާފުކޮށްދޭ މަންޒަރަކީ ހަރުކަށި ފިކުރުތަކުގެ މީހުންނަކީ ކޮންމެ ފަދަ ކަމެއް ވެސް ކޮށްފާނެ ބައެއް ކަމެވެ. ކަން އެހެން އޮތް އިރު ރަނގަޅަށް ފިޔަވަޅުތައް ނޭޅި ވަނިކޮށް ރިޕޯޓް ކަމާ ނުބެހޭ ބައެއްގެ އަތް މައްޗަށް އަރައި ކަންކަން އިތުރަށް ގޯސްވެސް ވެދާނެ ކަމުގެ ބިރުވެސް އެބަ އޮތެވެ.\nމި ރިޕޯޓް އާންމުވުމާ މެދު ބޮޑެތި ކަންބޮޑުވުންތަކެއް ހުއްޓަސް އަނެއް ބަޔަކު ބޭނުން ވަނީ އެ މައްސަލައިގެ ރިޕޯޓް އިތުރަށް ހާމަކޮށް މުޅި މައްސަލައިގެ ބިތުފަންގި ނަގާށެވެ. އެކަމަކު، ހައްސާސީ މައްސަލައެއްގައި ސިއްރު ކުރަން ޖެހޭ މައުލޫމާތެއް ހާމަވެއްޖެ ނަމަ އިންސާފު ލިބިދާނެ ހެއްޔެވެ؟ ރިލްވާންގެ އާއިލާއަށް ވެސް އެންމެ މުހިންމީ އިންސާފެވެ. އެހެންވާ އިރު އެކަން ހާސިލް ކުރެވޭނީ ތަރުތީބުން ފިޔަވަޅުތަކެއް އަޅައިގެން އެވެ.


Villigili-Kooddoo bridge akun gulhaalumaa eku Ibu ge gina vaudhu thakeh | Mihaaru\nއިދިކޮޅު ކޯލިޝަނުން ގއ. ވިލިނގިލީގައި މިރޭ ބޭއްވި ޖަލްސާ. މި ޖަލްސާގައި އެތައް ސަތޭކަ ބަޔަކު ބައިވެރިވި. - ފޮޓޯ: އެމްޑީޕީ\nވިލިނގިއްޔާއި ކޫއްޑޫ ބްރިޖަކުން ގުޅާލުމުގެ އިތުރުން އިބޫގެ ގިނަ ވައުދުތަކެއް\nގއ. ވިލިނގިލިން މުހައްމަދު ޔާމީން\n03 ސެޕްޓެމްބަރ 2018 - 10:09 63 comments\nގއ. ވިލިނގިއްޔާއި މިފްކޯގެ މަސް ކާރުޚާނާ ހިންގާ ގއ. ކޫއްޑޫ ބްރިޖަކުން ގުޅާލުމުގެ ވައުދާ އެކު، އިދިކޮޅު ކޯލިޝަންގެ ރިޔާސީ ކެންޑިޑޭޓު، އެމްޑީޕީ ޕާލަމެންޓްރީ ގްރޫޕްގެ ލީޑަރު އިބްރާހިމް މުހައްމަދު ސޯލިހް (އިބޫ) ރޭ ވިލިނގިއްޔަށް ބޮޑެތި ވައުދުތަކެއް ވެވަޑައިގެންފި އެވެ.\nރިޔާސީ އިންތިހާބުގެ ކެމްޕެއިނަށް ކުރައްވަމުން ގެންދަވާ ދަތުރުގައި، ވިލިނގިލީ ރައްޔިތުންނާ ބައްދަލު ކުރައްވައި އިބޫ ވިދާޅުވީ ރައްޔިތުންގެ ވިސްނުމަކަށް ވާންވީ އެއް ތަނުން އަނެއް ތަނަށް ގުޅުވާލެވޭނެ ގޮތެއް ކަމަށެވެ. ވިލިނގިއްޔާއި ކޫއްޑޫ ގުޅާލަން މާ ބޮޑު ހަރަދެއް ނުދާނެ ކަމަށް އޭނާ ވިދާޅުވި އެވެ.\nއިދިކޮޅު ކޯލިޝަނުން ގއ. ވިލިނގިލީގައި ރޭ ބޭއްވި ޖަލްސާ. މި ޖަލްސާގައި އެތައް ސަތޭކަ ބަޔަކު ބައިވެރިވި. - ފޮޓޯ: އެމްޑީޕީ\nމާލެ އާއި ހުޅުލެއާ ދެމެދު ބްރިޖު އެޅުމަށް ދާ ހަރަދު ބެލި އިރު، އެކަމަށް ހަރަދު ވަނީ 78 މިލިއަން ޑޮލަރު ކަމަށް އިބޫ ވިދާޅުވި އެވެ. އެކަމަކު، އެ ބްރިޖު އަޅާ ނިންމިއިރު، އެކަމަށް 300 މިލިއަން ޑޮލަރަށް ވުރެ އިތުރަށް ހަރަދު ކޮށްފައިވާތީ އިބޫ ވަނީ ސަރުކާރަށް ފާޑު ވިދާޅުވެފަ އެވެ.\nގއ. އަތޮޅު ތަރައްގީ ކުރުމުގެ ވިސްނުން ހުރި ކަން ފާހަގަ ކުރައްވައި، އިބޫ ވިދާޅުވީ ގއ. އަތޮޅުން، ރާއްޖެ އިން ބޭރަށް ދެވޭނެ ގޮތް ފަހިވެފައި އޮންނަން ޖެހޭނެ ކަމަށެވެ. އެހެންކަމުން އެ އަތޮޅުގައި ބައިނަލްއަގުވާމީ އެއާޕޯޓެއް ތަރައްގީ ކުރުމަށް ވެސް ވައުދުވެވަޑައިގެންނެވި އެވެ.\nއިބޫ މިރޭ ގއ. ވިލިނގިލީގެ ޖަލްސާގައި. - ފޮޓޯ: އެމްޑީޕީ\nމީގެ އިތުރުން، މި ސަރަހައްދުން ބާނާ މަސް ހަމައެކަނި ފިނިކޮށްގެން ބޭރު ކުރުމުގެ ބަދަލުގައި ޕްރޮސެސް ކުރެވޭނެ ކޭނިން ފެކްޓަރީއެއް ގާއިމުވެގެން ދާނެ ކަމަށް އިބޫ ވިދާޅުވި އެވެ.\nއިދިކޮޅު ވެރިކަމެއްގައި ވިލިނގިލި ހިމެނޭ ގޮތަށް ހުރިހާ ރައްޔިތުންނަށް ބޯހިޔާވަހިކަން ހޯއްދަވައިދެއްވާނެ ކަމަށް އިބޫ ވިދާޅުވި އެވެ. އަދި ސޯޝަލް ހައުސިން ހޯދުމަށްޓަކައި ދޫކުރާ ލުއި ލޯން ވިލިނގިލި ރައްޔިތުންނަށް ވެސް ލިބޭނެ ކަމަށް ރައްޔިތުންގެ މަޖިލިހުގެ ހިންނަވަރު ދާއިރާގެ މެމްބަރުކަން ވެސް ކުރައްވާ އިބޫ ވިދާޅުވި އެވެ.\n"(ލޯނު ދޭ) އިންޓްރަސްޓް ރޭޓް ހަ ޕަސަންޓަށްވުރެ ބޮޑެއް ނުވާނެ. އަދި މަހުން މަހަށް ދައްކަން ޖެހޭ ފައިސާ 5000ރ. ގައި ހިފެހެއްޓޭނެ،" އިބޫ ވިދާޅުވި އެވެ.\nއިބޫ އިއްޔެ ވިލިނގިއްޔަށް ވަޑައިގަތުމުން، އޭނާ އަށް މަރުހަބާ ދަންނަވަން އެތައް ސަތޭކަ ބަޔަކު ބަނދަރު މައްޗަށް ނުކުތެވެ. އިބޫއާ ސަލާމް ކުރަން މީހުން އެތުރިގެން ތިބި ސަފު ބަނދަރު ސަރަހައްދުން ފެށިގެން ބޮޑު ސަރަހައްދަކަށް ފެތުރިފައި އޮތެވެ. އެކަމަށް އިޝާރާތް ކުރައްވައި އިބޫ ވިދާޅުވީ ހުވަދު އަތޮޅުން އިދިކޮޅު ކޯލިޝަނަށް ބޮޑު އަޣުލަބިއްޔަތެއް އޮތް ކަން ހާމަވެފައިވާ ކަމަށެވެ.\nއިތުރު ލިޔުންތައް އެމްޑީޕީ އިދިކޮޅު ފަރާތްތައް އަދާލަތު ޕާޓީ ގއ. ވިލިގިލި ޖުމްހޫރީ ޕާޓީ ރައީސް އިބްރާހިމް މުހައްމަދު ސޯލިހް ގއ. ކޫއްޑޫ މާލެ-ހުޅުމާލެ ބްރިޖު


Kim- Trump Summit kaamiyaabu! Kim- Trump Summit kaamiyaabu!\nކިމް- ޓްރަމްޕް ސަމިޓު ކާމިޔާބު!\nއެމެރިކާގެ ރައީސް ޑޮނަލްޑް ޓްރަމްޕާއި އުތުރު ކޮރެއާގެ ޒަޢީމް ކިމް ޖޮންގް އުން ސަލާންކުރައްވަނީ-\nއެމެރިކާގެ ރައީސް ޑޮނަލްޑް ޓްރަމްޕް އުތުރު ކޮރެއާގެ ޒަޢީމް ކިމް ޖޮންގް އުންއާ ސިންގަޕޫރޫގައި ބައްދަލުކުރައްވައިފިއެވެ. މިއީ ދުނިޔޭގެ ތާރީޚުގައިވެސް އެމެރިކާގެ ރިޔާސަތުގައި ހުންނެވި ބޭފުޅަކު އުތުރު ކޮރެއާގެ ޒަޢީމަކާ ބައްދަލުކުރެއްވި ފުރަތަމަ ފަހަރެވެ.\nއުތުރު ކޮރެއާގެ ނިއުކްލިޔަރ މައްސަލަ އާއި މިސައިލް ޕްރޮގްރާމްގެ ސަބަބުން ހުސްވި 2017 ވަނަ އަހަރު އުތުރު ކޮރެއާ އާއި އެމެރިކާއިން ހަނގުރާމައެއްގެ ތުންފަތް މައްޗަށް ދިޔައެވެ. އެހެންނަމަވެސް 2018 ވަނަ އަހަރާއެކު މި މައްސަލައިގެ ކަންކަން މުޅިން ބަދަލުވެފައެވެ. އުތުރު ކޮރެއާގެ ނިއުކްލިޔަރ އަދި މިސައިލް ޕްރޮގްރާމްގެ މައްސަލައިގައި އެ ޤައުމުން އަވަށްޓެރި ޤައުމުތަކުގެ އިތުރުން އެމެރިކާއާއެކުގައިވެސް މަޝްވަރާ ކުރަން ހުށަހެޅިއެވެ.\n2007 ވަނަ އަހަރަށް ފަހު އުތުރު ކޮރެއާ އާއި ދެކުނު ކޮރެއާގެ އިސްވެރިންގެ މެދުގައި އަލަށް ބޭއްވި ބައްދަލުކުރެއްވުން އޭޕްރިލްގައި ކުރިއަށްގެންދިޔައިރު، އެ ބައްދަލުވުމުގެ ނަތީޖާއަކަށް ވެގެން ދިޔައީ މި މައްސަލައިގައި މީގެ ކުރިން ދުވަހަކުވެސް ނާޅާ ފަދަ ފިޔަވަޅެއް އެޅުމަށް އުތުރު ކޮރެއާއިން އެއްބަސްވުމެވެ. އެއީ އެމެރިކާގެ ވެރިކަމުގައި ހުންނެވި ބޭފުޅަކާ އުތުރު ކޮރެއާގެ ޒަޢީމް ބައްދަލުކުރެއްވުމެވެ. މޭ މަސް ނިމިގެން ދިޔައީ އެމެރިކާގެ ރައީސް ޑޮނާލްޑް ޓްރަމްޕާއި އުތުރު ކޮރެއާގެ ޒަޢީމް ކިމް ޖޮންގް އުންގެ ބައްދަލުވުމާ ބެހޭ ސުރުޚީތަކުން ދުނިޔޭގެ މީޑިޔާ ފުރަމުންނެވެ.\nއުތުރު ކޮރެއާގެ ބަސްމަގު ހުރި ގޮތުން ޓްރަމްޕް ބައްދަލުވުން ކެންސަލްކުރައްވަންވެސް ނިންމެވިއެވެ. އެހެންނަމަވެސް ދެ ފަރާތުގެ ވަފުދުތަކުން ގިނަ މަޝްވަރާތަކެއް ކުރުމަށްފަހު، ސިންގަޕޫރުގެ ރިސޯޓެއް ކަމަށްވާ ސެންޓޯސާގައި މި ތާރީޚީ ބައްދަލުވުން މިވަނީ ކުރިއަށް ގެންގޮސްފައެވެ. މި ބައްދަލުކުރެއްވުމަށް ފަހު ޓްރަމްޕާ ކިމް ވަނީ ލިޔުމެއްގައި ސޮއި ކުރައްވާފައެވެ.\nބައްދަލުކުރެއްވުމާ ބެހޭ ގޮތުން ވާހަކަ ދައްކަވަމުން އެމެރިކާގެ ރައީސް ވިދާޅުވީ، ދެ ބޭފުޅުންގެ ދެމެދު މަޝްވަރާތައް ކުރިއަށްގެންދިޔައީ ހުރިހާ ފަރާތަކުންވެސް އުއްމީދުކުރި ގޮތަށްވުރެވެސް ރަނގަޅަށް ކަމަށެވެ. ޓްރަމްޕް ވިދާޅުވީ، އުތުރު ކޮރެއާއިން ނިއުކްލިޔަރ ހަތިޔާރު ނައްތާލުމުގެ މަސައްކަތްތައް ދާދި އަވަހަށް ފައްޓާނެކަމަށާއި ބުދަ ދުވަހުގެ ބައްދަލުކުރެއްވުމަށްފަހު، އެމަނިކުފާނާއި ކިމްއާ ދެމެދު ޚާއްޞަ ގުޅުމެއް ޤާއިމުވެފައިވާކަމަށެވެ. އަދި މިއާއެކު އެމެރިކާ އާއި އުތުރު ކޮރެއާ ދެމެދު އޮންނަ ގުޅުމަށް ވެސް އީޖާބީ ބަދަލެއް އަންނާނެކަމަށް އުއްމީދުކުރައްވާ ކަމަށް އެމެރިކާގެ ރައީސް ވިދާޅުވިއެވެ.\nޓްރަމްޕް ވަނީ އުތުރު ކޮރެއާގެ ޒަޢީމް ކިމް ޖޮންގް އުންއަށް އެމެރިކާގެ ވައިޓް ހައުސްއަށް ވަޑައިގަތުމަށް ދައުވަތު އަރުއްވާނެ ކަމަށްވެސް ވިދާޅުވެފައެވެ. ދުނިޔޭގެ ތާރީޚުގައިވެސް އެމެރިކާގެ ރިޔާސަތުގައި ހުންނެވި ބޭފުޅަކާ އުތުރު ކޮރެއާގެ ޒަޢީމަކު ހުންނެވި ބޭފުޅަކާ ދެމެދު ކުރިއަށް ގެންދިޔަ ބައްދަލުކުރެއްވުމާ ބެހޭގޮތުން ވާހަކަ ދައްކަވަމުން އުތުރު ކޮރެއާގެ ޒަޢީމް ކިމް ޖޮންގް އުން ވިދާޅުވީ، ދެ ބޭފުޅުންގެ ދެމެދު ބޭއްވި ތާރީޚީ ބައްދަލުކުރެއްވުމަށް ފަހު ދެ ގައުމުން ވެސް ބޭނުންވަނީ މާޒީގައި ހިނގާފައިވާ ކަންކަން ދޫކޮށްލުމަށްކަމަށެވެ.\nއެމެރިކާ އާއި އުތުރު ކޮރެއާގެ އިސް ވެރިންގެ ދެމެދު ކުރިއަށްދިޔަ ބައްދަލުކުރެއްވުމަށް ޗައިނާއިން ވަނީ މަރުޙަބާކިޔާފައެވެ. ޗައިނާގެ ޚާރިޖީ ވަޒީރު ވޭންގް ޔީ ވިދާޅުވީ، އެ ސަމިޓަށް ޗައިނާއިން އެއްބާރުލުން ދޭކަމަށާއި ކޮރެއާ ބައްރުން ނިއުކްލިޔަރ ހަތިޔާރު ނައްތާލުމުގައި ދެ ޤައުމުން ވީ އެންމެ އަވަހަށް އެއްބަސްވުމަކަށް އަންނާނެކަމަށް ޗައިނާއިން އުއްމީދުކުރާ ކަމަށެވެ.